[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Jó reggelt kívánok! Szeretettel köszöntöm valamennyi képviselőtársamat és mindenkit, aki figyelemmel kíséri mai munkánkat. Az Országgyűlés őszi 1. rendkívüli ülését megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre. Tájékoztatom önöket, hogy a kormány, az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte a mai napra. A levelet és annak mellékletét a honlapon valamennyien megismerhettük, nemcsak mi, hanem az érdeklődők is. Most napirend előtti felszólalások következnek. „Aktuális ügyekről” címmel a Párbeszéd képviselőcsoportjából Szabó Timea frakcióvezető asszony jelentkezett napirend előtti felszólalásra. Parancsoljon, frakcióvezető asszony, öné a szó.
Köszönöm a szót, elnök úr. Tisztelt Képviselőtársaim! Látva itt a drasztikusan romló járványügyi helyzetet, Orbán Viktor tegnap szigorításokat jelentett be. Jó reggelt kívánok, éppen itt volt az ideje! A Párbeszéd két héttel ezelőtt benyújtott nagyon hasonló intézkedésekre vonatkozó javaslatcsomagot, amiről önök először azt hazudták, hogy visszavontuk, aztán elkezdték szidni a Párbeszédet, hogy miért akarunk mi szigorításokat. Hát, akkor ezek szerint ezt most már Orbán Viktor miniszterelnökükkel kellene megbeszélni. Ugyanezeket a javaslatokat nyújtottuk be mi is: zártkapus focimeccsek, rendezvények korlátozásai, és a középiskolákban, illetve a felsőoktatási intézményekben az online oktatásra való áttérés. De úgy látszik, akkor önöknek fontosabb volt a saját propagandájuk [[Nacsa Lőrinc: Nyugdíjasok idősávja!]] , mint az, hogy megvédjék a magyar embereket. Szegény Dömötör Csabából azért még tegnap is sikerült Orbán Viktornak hülyét csinálnia, elfelejtették közölni vele, hogy most már ne szidja Karácsony Gergelyt azért, amiért antigénteszteket akar csinálni a pedagógusokon, mert Orbán Viktor is ugyanerre készül. Összességében mindenesetre mi örülünk ezeknek a javaslatoknak, és örülünk, hogy átvették a Párbeszéd és Karácsony Gergely javaslatait. [[Németh Szilárd István: Feltétlenül! Derültség a kormánypártok soraiban.]] De a tegnapi bejelentések azért megkívánnak még némi finomhangolást. Még ugye, nem jelent meg a Magyar Közlönyben a rendelet, úgyhogy reméljük, hogy például a kijárási tilalom kapcsán azért lesznek itt olyan kivételek, hogy a munkába járás, az orvoshoz vagy a patikába való elmenetel, az egyéni szabadtéri sportolás, és nem utolsósorban a kutyasétáltatás. Nyilván önök is tudják, hogy ez több százezer embert érint. Nem lehet egy kutyát nem levinni sétálni este 8 és reggel 6 között. Reméljük, hogy ez benne lesz a kivételek között. Szintén reméljük, hogy valamiféle válasz lesz arra, hogy hogyan fogják a 6 és 8 osztályos gimnáziumokban megoldani az online oktatásra való áttérést. Elképesztő nagy teher lesz a tanárokon azzal kapcsolatban, hogy egyszerre kell offline és online oktatást végezniük, ezt nem fogják bírni. Nem utolsósorban pedig megint kimaradtak a szociális dolgozók ebből a rendeletből. Nagyon örülünk, hogy végre tesztelik a pedagógusokat, óvodai és bölcsődei dolgozókat, de tessék a szociális dolgozókat, elsősorban az idősotthonokban munkát végző embereket is tesztelni, ők is rettenetesen nagy veszélynek vannak kitéve. De a finomhangoláson túl azért van egy ennél nagyobb probléma is. Orbán Viktor azt mondja, hogy Ausztriát kell nekünk másolni. Ez teljesen rendben van, 90 százalékban ez sikerült is, de a legfontosabb kérdésben nem, ez pedig, hogy hogyan pótolják a munkájukat vesztett embereknek a kieső bérét. Ausztriában 80-90 százalékos pótlás van, tegnap Orbán Viktor még mindig csak 50 százalékot jelentett be. Ez nem segítség. Tessék ebben is akkor példát venni Ausztriáról! Ne Mészáros Lőrincet, Tiborcz Istvánt segítsék megint gazdaságilag, ne olyan kamuintézkedések legyenek, hogy a november 8-a előtti hotelfoglalásokat megtéríti a kormány. Szeretném én megnézni, hogy hirtelen valószínűleg nagyon sok, november 8-a előtti foglalás jelent meg Mészáros Lőrinc hoteljeiben, ami, tudjuk, hogy álságos. Ki az, aki november-decemberre foglal? Hirtelen majd őt akkor megint nagy tételben sikerül támogatni, miközben azt a több százezer embert, akinek valóban vagy megszűnik az állása, vagy csökken a bére, azt megint nem fogják tudni. Ne ismételjék meg azt, amit megcsináltak tavasszal, hogy 500 ezer ember bérkiegészítésére 200 milliárd forintot fordítanak, Mészáros Lőrinc pedig egyedül kapott 186 milliárd forintot. Ennek nemhogy nem fordítva kellene lennie, hanem az összes támogatás az emberek kieső bérére kell hogy fordítódjon. Egyetlen megoldás van, tisztelt képviselőtársaim, az pedig az, hogy azonnal bevezetik a válságkezelő alapjövedelmet. A Párbeszéd válságkezelő alapjövedelme azt javasolja, hogy minden, munkáját vesztett vagy bércsökkenést elszenvedő embernek a havi jövedelmét ki kell egészíteni 100 ezer forintra. Ez a dolgozóknak segít, a családoknak segít, a bajbajutottaknak segít. Az alapjövedelem bevezetését egy friss kutatás szerint a magyarok 73 százaléka támogatja, köztük a Fidesz-szavazók 63 százaléka is. Van erre pénz, be lehet azonnal vezetni, de nem Mészáros Lőrinc, hanem az emberek megsegítésére kell a közös vagyont fordítani. Tessék végre a választókra hallgatni, tessék végre az embereknek valódi segítséget nyújtani! Köszönöm. [[Dr. Tóth Bertalan tapsol. Nacsa Lőrinc: Vastaps! Szabó Timea: Majd te is azt kapsz…]]
Köszönöm szépen, frakcióvezető asszony. Frakcióvezető asszony elhangzott napirend előtti felszólalására a kormány nevében Dömötör Csaba államtitkár úr válaszol. Parancsoljon!
Köszönöm a szót, elnök úr. Tisztelt Képviselő Asszony! Végighallgatva a mondandójukat ezekben a napokban, önök egyszerre állítanak több dolgot. Mondják azt, hogy nem történt semmi [[Szabó Timea közbeszól.]] egyébként a semmi, az megkésett, és egyébként meg önök javasolták. Ebben azért elég nehéz kibogozni bármiféle logikát, de talán most nem is ez a legfontosabb teendő. Egy dolgot azért tisztázzunk: nem mi javasoltuk írásban azt, hogy az idősek ne tudják úgy használni a tömegközlekedési eszközöket. [[Szabó Timea: Benne van? Nem javasoltunk ilyet! Az elnök csenget.]] A tegnap bejelentett döntéseknek kettős célja van. Egyrészt csökkenteni kell a megbetegedések számát, másrészt mérsékelni kell az orvosokra és az egészségügyi dolgozókra nehezedő terheket. Az alapvető körülmény változatlanul az, hogy tombol a járvány egész Európában, és Magyarországot sem kíméli, és ebben csak a vakcina jelenthet tartós megoldást. Arra is szeretném felhívni a figyelmét, hogy a százezer főre jutó halálozások száma Magyarországon fele az uniós átlagnak. Azt látom az elmúlt napok megszólalásai alapján, hogy nagyítóval próbálnak olyan mutatót keresni, ahol Magyarország a legrosszabb, látványosan szurkolnak a járványnak. Ezzel nem is igazán a kormányt, hanem az egészségügyi dolgozók erőfeszítéseit támadják. Mi már megszoktuk itt a Házban ezeket az akciókat, de az nagyon nincsen rendjén, ahogy ön például Müller Cecíliát a szokásos provokátor stílusában letámadja. Sokadjára is arra kérem, hogy ne támadják az orvosokat és a szakembereket ebben az időszakban. Nem az önök támadásaira, hanem támogatásra van szükségük. Az önök hozzáállásával kapcsolatban minden másnál beszédesebb az, hogy továbbra is védik Korózs Lajost, aki egy szörnyű kamuvideóval járult hozzá a járvány elleni védekezéshez. [[Szabó Timea: Miért nem tettetek feljelentést?]] [[Szabó Timea: Miért nem tettetek feljelentést?]] Ön is védte tegnap a bizottsági ülésen, amin nem csodálkozunk, tisztelt képviselő asszony, mert ön is turnézott itt a Házban, ugyanarról a székről, ezzel a hazugsággal. Azt hazudta ön, hogy 10-ből 9 ember meghal. Mekkora szégyen! (Szabó Timea: Miért nem tettetek feljelentést?) Mekkora szégyen! Amíg a kamuvideónak nincsen következménye, addig önöknek egész egyszerűen semmiféle alapjuk nincsen arra, hogy bárkit kioktassanak. [[Szabó Timea: Hazudtok éjjel-nappal…]]
Frakcióvezető Asszony! Legyen szíves mérsékelni már magát! Tökéletesen hallom, hogy folyamatosan bekiabál! Miért akarja, hogy kizárjam a vitából? [[Szabó Timea: Nehéz a hazugságot elviselni! Nehéz!]]
Teljesen megértem, tisztelt képviselő asszony, hogy ön igen feszült. Azért feszült, mert ön itt, a Ház nyilvánossága előtt hazudott. [[Szabó Timea: Én? Ön hazudott!]] Ezért tettekre, következményekre és bocsánatkérésre van szükség. Arra kérem, hogy tegyék meg. Ami pedig a gazdasági vonatkozásokat illeti, tudjuk, hogy a bejelentett intézkedéseknek gazdasági következménye is van, de a cél most is változatlan: minden munkahelyet megvédeni, majd utána egyébként újakat is teremteni. Ezért kapnak a szálláshelyek 80 százalékos kompenzációt. Ezért nem kell az éttermeknek járulékot fizetniük, és ezért fizeti ki az állam a bérek felét. [[10.10]] Hallottam, hogy ön egy reggeli rádióinterjúban arról beszélt, hogy a szálláshelyeknek járó 80 százalékos kompenzáció egy hazugság, mert nincsenek is novemberi foglalások, és most is gyakorlatilag ezt érzékeltette. Szeretném önt arról tájékoztatni, tisztelt képviselő asszony, hogy 928 ezer vendégéjszakát foglaltak novemberre, ez közel egymillió. Erre mondja ön, hogy semmi! [[Szabó Timea: Mészáros Lőrincnél!]] Erre mondja ön, hogy semmi! Újabb álhír! Ha már nem akarnak segíteni a vendéglátósoknak, legalább ne hazudjanak a támogatásokról, legalább most ne, tisztelt képviselő asszony, főleg úgy ne, hogy az önök egyik polgármestere az, aki még növelte is a terheiket. Mindenhol csökkentik a vendéglátósok terheit, önök meg növelik, de a Városháza sem jobb, mert ott egy általános adóemelésen törik a fejüket. Az adóemelés, tisztelt képviselő asszony, nem megoldás; a 2008-as válság után sem volt megoldás és most sem pálya, azért nem, mert nem teremti a munkahelyeket, hanem megszünteti azokat. Nem tudom, hogy szoktake félni a munkahelyek, de ha igen, akkor ettől a baloldali politikától biztosan félnek. Szóval, tisztelt képviselő asszony, hiába csavarja magasabbra a hangerőt, hiába sző indulatot minden kormányellenes kirohanásába, hiába kiabál itt közbe az ülésen, az sem feledteti a baloldal járvány alatti teljesítményét: álhírek, döntések blokkolása [[Szabó Timea közbeszól.]] és az egészségügyi vezetés folyamatos támadása. Az ország egy nehéz helyzetben nem ezt várná önöktől, itt az ideje, hogy váltsanak. Köszönöm, hogy meghallgatott. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Ugyancsak „Aktuális ügyekről” címmel az LMP képviselőcsoportjából Keresztes László Lóránt frakcióvezető úr jelentkezett napirend előtti felszólalásra. Parancsoljon, frakcióvezető úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselőtársaim! Ma is azzal kezdem napirend előtti felszólalásomat, hogy tisztelettel megköszönöm a munkáját mindenkinek, aki a magyar emberek egészségének és biztonságának megőrzésén dolgozik az első vonalban a mai napon is. Dömötör Csaba államtitkár urat csak egyetlenegy gondolattal szeretném szembesíteni: múlt héten hétfőn napirend előtt beszéltem arról, hogy az önök által kinevezett és megbízott szakemberek szigorításokat, szigorúbb intézkedéseket várnak önöktől. Akkor Fülöp Attila államtitkár úr válaszolt, és szinte szó szerint a következőt mondta múlt héten hétfőn: „A kormány állásfoglalása egyértelmű: mi nem további szigorításokat szeretnénk, hanem azt szeretnénk, hogy azokat az intézkedéseket, amik jók, mindenki tartsa be.” tehát ennyit az önök következetes politikájáról. Ugye, már ezen a napon egyébként tárgyalt a kormány további szigorításokról, de fel tudom hívni a figyelmet arra, hogy már október 2-án Jakab Ferenc virológusprofesszor nagyon szigorú állításokat fogalmazott meg a sajtóban; ugye, ő az Innovációs és Technológiai Minisztérium koronavírus-kutatócsoportjának a vezetője. Már többször idéztem, hogy milyen veretes megjegyzésekkel kommentálták önök a professzor úrnak a kijelentését, a professzor úrnak a figyelemfelkeltését. No, de áttérve egy kicsit általánosan arra, hogy önök milyen módon kezelik a járványt és milyen gazdasági intézkedéseket hoznak, azt elmondhatjuk, hogy csak amit ebben az évben láttunk, az önök politikájáról, az önök kormányzásáról sok mindent elmond, és egy nagyon világos képet fest arról, hogy mi az alapeleme az önök kormányzásának és az önök filozófiájának. Az is, amit megtettek, és az is, amit nem tettek meg, jól mutatja, hogy mi a lényege vagy mi az egyik alkotóeleme az önök munkájának. Sokszor beszélnek arról, hogy önök létrehoznak egy úgynevezett nagytőkés osztályt, egy nagytőkés réteget, és ezt a saját holdudvart óriási, rengeteg milliárddal felpumpálják, feltőkésítik. Ugye, arról beszélnek, egyébként tapasztalom, még a saját politikai köreik középosztályát is azzal ámítják, hogy majd ha eljön a baj, majd ha válság lesz, akkor erre a nagytőkés osztályra lehet számítani, majd ők segítenek, ők stabilitást teremtenek, és ők majd ki fogják az országot húzni a bajból, illetve általában is valamiféle fejlődést majd megalapoznak ezek a nemzeti oligarchák és a nemzeti nagytőkések. Nos, most eljött a baj, tisztelt miniszter úr, tisztelt államtitkár urak, tisztelt kormánypárti képviselőtársaim, és kiderült ebben a nagyon nehéz évben, hogy ezekre a nemzeti oligarchákra, ezekre a nagytőkésekre semmilyen szinten nem lehet számítani, és önökre sem lehet számítani abban, hogy amikor mi javaslatot teszünk, hogy ezeket a hatalmas vagyonokat, amelyek a közvagyonból jutottak ide az önök holdudvarába, adóztassák meg, és most ebben a helyzetben legalább egy részét vonják be a legnehezebb helyzetbe került emberek megvédésére, akkor önök ezeket a javaslatokat elutasítják ez egészen elképesztő. És az is döbbenetes, hogy még ebben az évben is, amikor egy döbbenetes világjárvány elérte Magyarországot is, és amikor egy nagyon-nagyon mély válság már kibontakozott, és ez egyre mélyül, még akkor is önök azzal foglalkoznak, hogy ezt a nagytőkés réteget tovább tőkésítsék, és óriási milliárdokat pumpáljanak bele, akár olyan áron is, hogy a legfontosabb közszolgáltatásoktól is már megfosztják a magyar embereket. Az önkormányzatokat önök folyamatos megszorításokkal illetik, de legyen világos mindenkinek, hogy akkor, amikor önök az önkormányzatoktól elvesznek hatalmas nagy bevételeket, akkor nem a városokat, nem az önkormányzatokat támadják, nem a városokat károsítják meg, hanem az ott élő embereket. A gépjárműadó elvonása, mondhatjuk, minden önkormányzati szinten, de alapvetően leginkább a kistelepülések számára jelentett óriási kiesést, és ezeknek a településeknek is rengeteg feladata van. A kistelepülések és a hazai középvárosok, nagyvárosok is a védekezés első számú bástyái, és ahelyett, hogy önök megadnák a lehetőséget, hogy az önkormányzatok végezzék a munkájukat ebben a válságos időszakban, önök megszorításokkal sújtják őket. Hagyják bedőlni a víziközműszektort, múlt héten egy egészen elképesztő további olyan képviselői indítványt nyújtottak be, ami tovább nehezíti a problémákat. Kivonultak a helyi közösségi közlekedés finanszírozásából. Ugye, nagyon helyesen hoztak egy olyan kormányzati intézkedést még a múlt héten, amelyben előírják, hogy a közösségi közlekedés járatgyakoriságát sűríteni kell, ugyanakkor pont önök vonták el a forrásokat, és lehetetlenné teszik, hogy ezt a nagyon fontos feladatot végre lehessen hajtani annak érdekében, hogy ne alakuljon ki zsúfoltság. És láthatjuk, hogy még az egyetemeket is megszorítások érik. Amikor mi olyan javaslatokat nyújtunk be önöknek, amelyek alapvetően segítenének a legnehezebb helyzetbe került családoknak és embereknek, például hogy az alapvető élelmiszerek áfáját lehessen csökkenteni, ami valóban a legnehezebb helyzetbe került családoknak segítene, vagy hogy a szociális ágazatban dolgozók is kapjanak egyszeri, 500 ezer forintos juttatást az áldozatos munkájukért, akkor önök már nyíltan megfogalmazzák, hogy kimerültek a költségvetés tartalékai, nincs költségvetési forrás. Eközben idén májusban, tehát ismétlem, egy súlyos járvány sújtotta időben, egy gazdasági válság idején önök tíz évre titkosították és felgyorsították azt a Budapest-Belgrád vasútvonali projektet, amely ezermilliárdba kerül mindennel együtt. Csak ebben az évben, tehát az idei évben és a jövő évben önök annyi pénzt égetnek el a Budapest-Belgrád vasúti projektre, ami 175 ezer új magyar munkahely megteremtésével egyenértékű, tehát erre elegendő forrás lenne. Azt tudom mondani, tisztelt államtitkár urak, tisztelt képviselőtársaim, hogy amit önök ebben az évben tesznek, az nem kormányzati hiba, hanem súlyos bűn. Köszönöm.
Köszönöm szépen, frakcióvezető úr. Frakcióvezető úr imént elmondott napirend előtti felszólalására a kormány nevében Schanda Tamás államtitkár úr válaszol. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Frakcióvezető Úr! A felszólalása elejével abszolút egyetértünk, mi is hálásak vagyunk, és köszönjük az egészségügyben dolgozó összes szakembernek, orvosnak, ápolónak és egyéb közreműködőnek, hogy erő felett is dolgoznak és mentik a magyar emberek egészségét, életét. Ők a mi hőseink, és tisztelet jár nekik, ebben egyetértünk. De tisztelt képviselő úr, engedje meg, hogy felhívjam a figyelmét arra, hogy amit ön mond, azt inkább dicséretként kellene hogy mondja, hogy folyamatosan egyeztetünk a legkülönbözőbb szakmai szervezetek vezetőivel, a legkomolyabb professzorokkal, tudósokkal és járványügyi szakemberekkel. Számtalan olyan elemzés, kutatás és fejlesztés valósul meg az országban, amely a magyar tudományos életnek a hozzájárulása a védekezéshez. Azt gondoljuk, helye van annak, hogy mi ezekkel a szakemberekkel beszélünk, ezeknek a szakembereknek a tanácsait meghallgatjuk, és aztán pedig a szükséges döntések megszületnek. Különösen nehéz az, amikor ön és baloldali politikustársai egyes szakembereket kipécéznek maguknak, és elkezdik őket támadni. Láttuk ezt az elmúlt hónapokban is, hogy önöknél nincsen semmifajta erkölcsi gát, bármilyen kiváló szakembert, bármilyen kiváló egészségügyi vezetőt megtámadnak, kipécéznek maguknak és megpróbálják lejáratni. [[Dr. Keresztes László Lóránt: Én?]] Tisztelt Képviselő Úr! Engedje meg, hogy arra is felhívjam a figyelmét, hogy a járvány felszállóágban van. Látjuk az európai helyzetet, látjuk a világban a számokat, látjuk azt, hogy valóban minden ország küzd Európában a járvánnyal, és folyamatos intézkedésekre van szükség. És tisztelt képviselő úr, engedje meg, hogy visszautasítsam azt, hogy ön azért támad bennünket, mert intézkedéseket hozunk, azért támad bennünket, mert folyamatosan mérlegeljük az aktuális helyzetet, folyamatosan vizsgáljuk az aktuális számokat, folyamatosan vizsgáljuk azt, hogy milyen döntések meghozatalára van szükség, ebbe bevonjuk a megfelelő szakembereket részben az egészségügy oldaláról, részben a tudomány oldaláról, részben a gazdaság oldaláról, egyeztetünk velük, és az ő véleményüket meghallgatva meghozzuk a szükséges döntéseket. Képviselő Úr! Az az igazság, hogy bár ön azt állítja, hogy javaslatokat tesznek, és érdemi hozzáállásuk van a járvány elleni védekezéshez, sajnos a valóság nem ez. [[10.20]] Ha megnézzük a baloldal teljesítményét a járvány elleni védekezés során, akkor azt látjuk, hogy a kamuvideós Korózs Lajos, az álhírgyáros Párbeszéd-frakció, és lehetne sorolni egyébként mindazokat a megszólalásokat, mindazokat a politikai nyilatkozatokat, amelyek saját politikai hasznot akarnak szerezni a járvány elleni védekezés támadásából, amelyek egészen méltatlanok. Egészen méltatlanok és szégyenteljesek! És láthatjuk azt is, hogy ha a baloldali politikusokon múlna, többek közt önön is, akkor bizony a védekezéshez szükséges lépéseknek nem lenne meg a támogatottsága. Önök nem szavazták meg az első hullám során sem, hogy a kormánynak meglegyen a szükséges felhatalmazása és lehetősége ahhoz, hogy megfelelően tudjon védekezni. Önök nem szavazták azt meg, hogy egyébként a magyar embereknek, a magyar családoknak a szükséges támogatást és segítséget meg tudjuk adni. Ha önön és az ön baloldali képviselőtársain múlna, akkor ma nem lenne hiteltörlesztési moratórium, akkor nem lenne bértámogatás, akkor nem lennének mindazok a lehetőségek, amelyekkel a magyar családokat és a magyar vállalkozásokat megsegítettük. [[Arató Gergely közbeszól.]] Tisztelt Képviselő Úr! Ezek után, azt gondolom, hogy minden egyes mondat, amit mondott, az hiteltelen. Önök soha nem támogatták azokat az intézkedéseket, amelyek a védekezéshez szükségesek. Őszintén remélem, hogy ez a mai nap során megváltozik, vállalják a felelősséget, és végre támogatják az előterjesztésünket. Tisztelt Képviselő Úr! Ön sok mindent idekavart az önkormányzatok kapcsán is, egyetlenegy mondatot engedjen meg! Mindenkire szükség van a védekezésben, egyéni védekezésre is szükség van, és szükség van arra, hogy az állam, az önkormányzat, a cégek, a vállalkozások, mindenki kivegye a részét a védekezésből. [[Dr. Keresztes László Lóránt: Mészáros Lőrinc?]] És itt az önkormányzatokra is szükség van, tisztelt képviselő úr [[Az elnök a csengő megkocogtatásával jelzi az idő leteltét.]] az a kérésem, hogy ezt értse meg. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! A DK képviselőcsoportjából: „Aktuális ügyek” címmel Arató Gergely képviselő úr jelentkezett napirend előtti felszólalásra. Parancsoljon, képviselő úr, öné a szó.
Tisztelt Ház! Drámai napra ébredt ma a kormány, egy olyan napra, amikor kiderült az, hogy hova vezetett az önök féléves felelőtlen politikája. Ha csak a kormánypropagandából tájékozódnék, akkor most értetlenül kérdezném önöktől, hogy mi történt. Hiszen arról volt szó, hogy itt szinte végtelen az egészségügyi kapacitás, bocsánat, szinte korlátlan az egészségügyi kapacitás, hogy a miniszterelnököt idézzem. Arról volt szó, hogy a kormány kézben tartja az eseményeket, ismét idézek: „tökéleteshez közelítő a védekezés”. Megint idézni fogok: „állig felfegyverkezve várjuk a második hullámot”. Arról volt szó, tisztelt Ház, hogy Magyarországnak működnie kell. Ezt a kampányszlogent ismételgették folyamatosan: Magyarországnak működnie kell, majd mára, ma éjfélkor leállítják az országot. Ez történt. Önök azt hazudták az embereknek, hogy minden a legnagyobb rendben van, majd egyik pillanatról a másikra kihúzzák a magyar gazdaság csatlakozóját a konnektorból. Ha nem tudnám az igazságot, azt kérdezném önöktől, hogy mi történt, tisztelt kormány. Mi történt vasárnapról hétfőre? Hogy vitte el a cica egy éjszaka alatt a tökéleteshez közelítő védekezést? Persze, nagyon is tudjuk a választ ezekre a kérdésekre, láttuk, hogy mi történt bárcsak ne kellett volna végignéznünk! Az történt, azért tartunk ma itt, mert nem csináltak semmit. Nem csináltak semmit, méghozzá fél éven át! Nem csináltak semmit nyáron, amikor meg lehetett volna sokszorozni a tesztelési kapacitást, fel lehetett volna készíteni az oktatást, és fel lehetett volna készíteni az egészségügyet a második hullámra, amikor meg lehetett volna erősíteni a vállalkozásokat és a munkahelyeket. Nem csináltak semmit ősszel, amikor el kellett volna kezdeniük a tömeges tesztelést az iskolákban, óvodákban, egészségügyi intézményekben, a szociális intézményekben. Önök békésen ringatóztak az adriai jachtokon, szürcsölték a pezsgőt, és közben nem csináltak semmit. [[Közbeszólás a kormánypárti padsorokból: Miért ordítasz?]] Nem készítették föl az egészségügyet, nem készítették föl az iskolákat, nem készítették föl a járványügyet, nem készítették föl a gazdaságot. És ne legyen félreértés, nem azokat támadjuk ilyenkor, akik ma is részt vesznek a védekezésben, akik ott állnak a betegágyak mellett, akik bemennek az osztályokba, akik a szociális intézményekben gondoskodnak az idős emberekről, akik szervezik a bajba került emberek ellátását. Önöket kritizáljuk, önöket bíráljuk, akik magukra hagyták és elárulták ezeket az embereket. Önök elárulták a magyar embereket, és elárulták azokat, akik az életüket és egészségüket kockáztatva küzdenek a járvány ellen. Még ellenzékiként is azt reméltem, hogy nem kell soha azt mondanom, amit most mondok: önök elvesztették az irányítást a járvány fölött, önök elvesztették a kontrollt az ország sorsa fölött. [[Közbeszólás a kormánypárti padsorokból.]] Elvesztették a harcot a járvánnyal szemben, és elvesztették a harcot a gazdasági válsággal szemben. Na, az utóbbival szemben igazából el sem kezdték. A szűkmarkú és rendkívül rosszul működő bértámogatási rendszert is megszüntették augusztusban, akkor, amikor egyébként más országokban meghosszabbították és megerősítették ezt a programot. Nem nyújtottak semmilyen közvetlen támogatást azoknak az embereknek, akik elvesztették az állásukat a válság miatt, sőt még arra sem voltak hajlandóak, hogy a rendkívül szűkmarkú munkanélküli-ellátást meghosszabbítsák. Nem nyújtottak többlettámogatást a nyugdíjasoknak és az időseknek, és nemhogy nem támogatták az önkormányzatok járvány elleni küzdelmét és védekezését, hanem éppen ellenkezőleg, elvették a forrásaikat és elvették a jogköreiket. Itt az ideje, hogy végre őszinték legyenek az országgal, és elmondják az igazságot a magyaroknak: a saját nemtörődömségük miatt kell most leállítaniuk az országot. Itt az ideje, hogy az emberek megtudják az igazat. Mondják hát a szemükbe: azért állították le az országot, ezért szüntetik meg evvel munkahelyek tíz- és százezreit, ezért lökik egy feneketlen válságba az országot, mert nem teszteltek eleget, mert nem csináltak semmit. És nem szeretném a drága időt azzal rabolni, hogy azt mondjam [[Németh Szilárd István: Akkor ülj le!]] , hogy kinek volt igaza korábbi vitáknál, de azért mégiscsak fel kell idéznem, hogy amikor azt mondtuk korábban, hogy ha nem kezdenek tömeges és ingyenes tesztelésbe, akkor előbb-utóbb le kell majd állítani az országot, akkor Kocsis Máté fideszes frakcióvezető azzal reagált, idézem: „Gyurcsány Ferenc a nyári takarékláng után magasabb fordulatra kapcsolta az álhírgyárat.” Még mindig azt mondják, hogy álhír az ország lezárása? Még mindig azt mondják, hogy nem kell lezárni az országot? Vagy megint az történt, hogy addig hazudtak, amíg pontosan az történt, amit mi előre megmondtunk. [[Az elnök a csengő megkocogtatásával jelzi az idő leteltét.]] Nagyon sajnálom ezt az országot, a hazánkat, mert amit önök tettek, annak nagyon súlyos következményei lesznek, és mindezért csak és kizárólag önök a felelősek.
Köszönöm szépen. Képviselő úr napirend előtti felszólalására a választ Orbán Balázs államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Ön azt a mondatot ismételgette, hogy „önök elvesztették az irányítást”. Hadd kezdjem én is ezzel a mondattal: önök elvesztették az irányítást a saját józan gondolkodásuk felett. [[Németh Szilárd István: Meg a gyógyszer is elgurult.]] Igen. Az egyik mondatban ön követelte a szigorító intézkedéseket, a következő mondatban pedig ön támadta a szigorító intézkedéseket. Az egyik mondatban egyetértőleg nyilatkozott korábbi intézkedésekről, a másik mondatban pedig támadta a korábbi intézkedéseket.Egyébként álhírekről is beszélt. Az álhíreket, amelyeket a Gyurcsány-párt az elmúlt hónapokban terjesztett, hosszan tudnám sorolni, például Gyurcsány Ferenc felesége, Dobrev Klára járt élen az álhírgyártással akkor, amikor azt mondta, hogy Magyarországon tíz tesztből nyolcért fizetni kell. Ez egész egyszerűen nem volt igaz. Vagy például ön is élen járt az álhírgyártással, amikor egyrészt tavasszal arról beszélt, hogy a rendkívüli jogrend bevezetése a diktatúraépítés egyik eszköze, és semmi köze a koronavírus elleni védekezéshez. Sőt, amikor a tavaszi első hullámmal kapcsolatos védekezést a kormány lezárta, és a rendkívüli felhatalmazást visszaadta az Országgyűlésnek, akkor sem hagyta abba ön az álhírgyártást, mert akkor pedig azt nyilatkozta, hogy ez valójában kamu, ez nem igaz, továbbra is különleges jogrendi állapot van, és továbbra is a teljhatalom kiépítéséről szól minden. Teljesen egyértelmű, hogy ez nem volt igaz. Egyébként pedig a védekezéssel kapcsolatban ön egy kronológiát adott. Akkor azért mégiscsak beszéljünk egy kicsit erről a védekezéssel kapcsolatos kronologikus sorrendről! Európában az elsők között voltunk, akik felismertük ennek a járványnak a komolyságát [[Arató Gergely közbeszól.]] és a magyar emberekre vonatkozó veszélyeit, az operatív törzs nagyon korai felállítása és az első hullámban hozott védekezési intézkedések nagyon korai bevezetése is ezt mutatta. [[10.30]] Eredményesen tudtunk védekezni a járvány első hullámában, majd amikor a különleges jogrendi felhatalmazást visszaadtuk… mondom még egyszer: úgy, hogy önök ezek közül az intézkedések közül, mindegy, hogy az élet, az egészség megvédését vagy a gazdaság megvédését szolgálták, egyet sem támogattak. Magának a különleges jogrendnek a bevezetését sem támogatták, folyamatosan támadták a kormányt és a járványügyi védekezésben részt vevőket, ahelyett, hogy más országokhoz hasonlóan támogatták volna a kormány védekezési intézkedéseit. Más országokban ugyanis, érdekes módon, az ellenzék tudta, hogy mi a dolga egy összefogásban, és nem pedig a kormány támadását tekintette első számú prioritásának. Aztán a nyáron folyamatosan arról beszéltünk az eszközbeszerzésekkel kapcsolatban is, hogy fel kell készülnünk a második-harmadik hullámra. Önök folyamatosan támadták ezt a felkészülési munkát. Egyszer az volt a gond, hogy nem szereztünk be elég lélegeztetőgépet, aztán, hogy túl sok lélegeztetőgép van. Egyszer az volt a probléma, hogy túl sok kórházi ágyat szabadítottunk fel, aztán meg az volt a probléma, hogy nincs elég kórházi ágy. Mi azt mondtuk, hogy a járvány elleni védekezés a második hullámban egy más stratégia mentén zajlik, komoly korlátozó intézkedéseket hoztunk, és egyébként a szakemberekkel való folyamatos konzultációban, úgy látjuk, hogy most érkezett el az a pillanat, amikor újra a rendkívüli jogrend bevezetésére és még szigorúbb korlátozó intézkedések bevezetésére van szükség. Szerintünk ezek az intézkedések szükségesek és fontosak, ugye, egyrészt az élet és az emberi egészség megvédésével összefüggésben, másrészt pedig látja, hogy a gazdaságot védendő már most ott vannak ezen intézkedések mellett azok a gazdaságvédő lépések, amelyeket önök eddig korábban nem támogattak; például egyébként a hitelmoratórium vagy például még a korábbi szakaszban a kilakoltatási moratórium kérdése. De itt vannak a családtámogatási, lakásépítési programok, illetőleg a legrosszabb helyzetben lévő ágazatokat segítő speciális támogatási rendszerek, amelyekről szintén a rendkívüli jogrendben tudunk dönteni. A politikában az a szerencsés helyzet, hogy mindig van lehetőség javítani, így az önök számára is ott van a lehetőség, hogy ne a saját politikai hasznukat keressék, hanem ezúttal először támogassák az ország védekezését. Arra szeretném kérni önöket, hogy álhírgyártás helyett szavazzák meg a koronavírus-törvényt és a rendkívüli jogrend bevezetését, illetve a szigorító intézkedéseket. Köszönöm szépen a szót. [[Taps a kormánypártok padsoraiból.]]
Köszönöm szépen, államtitkár úr. „Aktuális kérdésekről” címmel az MSZP képviselőcsoportjából Tóth Bertalan frakcióvezető úr jelentkezett napirend előtti felszólalásra. Parancsoljon, frakcióvezető úr, öné a szó.
Köszönöm a szót, elnök úr. Tisztelt Képviselőtársaim! Szoktuk mondani, hogy röpül az idő. Tavasztól őszig gyorsan elrepült ez a nyár. A koronavírus elleni védekezés tekintetében viszont ez rendkívül sok idő volt, és ez a rendkívül sok idő tétlenül telt el, legalábbis a védekezés szempontjából. Persze, volt Adria, jacht, nyaralás, Balcsi, volt segítség Mészáros Lőrincnek, a vadászkiállításnak, a Tenisz Szövetségnek. De ne csináljanak úgy, mintha nem tudták volna, hogy jön a második hullám! na nem a tengeré, hanem a vírusé. [[Dr. Rétvári Bence: De szellemes!]] Elmondták a virológusok, nagy baj lehet, majd eltűntek a képernyőről. Tavasszal még azt mondták, hogy ősszel lesz vakcina, de sajnos nem lett. Akkor mégis mit tettek, hogy a jelenlegi és a várható helyzet ne alakuljon ki? Három súlyos hibát biztosan elkövettek. Hiába mondták, nem készítették fel az egészségügyi ellátórendszert a várható helyzetre, nem bővítették a tesztkapacitást, nem gondoskodtak a szakemberképzésről. A Magyar Orvosi Kamara nemcsak a béremelést nevezte meg szükséges intézkedésnek, hanem még áprilisban fogalmazott meg javaslatokat az operatív törzs számára az őszinte kommunikációval kapcsolatban, a teszteléssel kapcsolatban, a kontaktkutatással kapcsolatban, az intenzív ellátással kapcsolatban, a betegutakkal kapcsolatban és az izolációval kapcsolatban. Ezekben az ügyekben láthatóan nem történt semmi. Nem készítették fel az oktatási rendszert. Kiszolgáltatták a pedagógusokat, titoktartásra kényszerítették őket. A másik ilyen hiba, hogy hamis biztonságérzetet adtak a magyar emberek számára. Elvárták a maszkviselést, a távolságtartást, de összeengedtek több ezer embert a stadionokban. Mit láttak az emberek: több ezer embert összeölelkezve. Milyen példamutatás volt ez?! Az egy hete bejelentett szigorítások, ha egyáltalán azoknak lehetett nevezni ingyenes parkolás, éjféltől ötig kijárási korlátozás , újabb löketet adtak a hamis biztonságérzetnek, hogy ennyi nem elég; merthogy miniszterelnök úr azt mondta, hogy ennyi elég lesz. Olyanok voltak ezek az intézkedések, hogy klasszikust idézzek, mint vászontarisznyán a lakat. És közben az embereken kérik számon a vírus terjedését. A harmadik súlyos hiba, hogy a megkésett és szűkmarkú segítség miatt milliók kerültek nehéz helyzetbe: családok, nyugdíjasok, munkavállalók. Az élelmiszerárak emelkedtek, a nyugdíjak alig, a normatív családtámogatások pedig semmit. A rugalmas munkaidőkeret miatt rengeteg munkavállaló esett el a túlórapénztől, a műszakpótléktól, csökkent a jövedelmük. Nem növelték a munkanélküli-ellátás idejét sem és összegét sem. Nem biztosítanak százszázalékos táppénzt az igazolt Covid-betegek számára, ezért nem merik jelenteni a betegségüket, mert félnek a jövedelemkieséstől. Az önkormányzatok szorongatása és ellehetetlenítése pedig aljas politikai bosszú. Ma a miniszterelnök nem jött ide a parlamentbe, nem jött ide, hogy újabb felhatalmazást kérjen. Elküldte néhány bátor emberét. Igaz, most megtette a gesztust, amit tavasszal kértem tőle [[Közbeszólás a kormánypártok soraiból.]] , bár akkor elütötte az ellenzék kinyújtott kezét. Most időbeli korlátot szabott a rendkívüli felhatalmazásnak. Rendben, mi ezt most megadjuk. De, miniszterelnök úr, innen mondom önnek: ez már nem a bizalomról szól. Ez a felelősségről szól. Innentől kezdve nem mutogathat senkire, minden, amit tesz, vagy nem tesz, az ön és a kormánya felelőssége. A kormány kezében van minden eszköz, pénz, paripa, fegyver. Arra kérem miniszterelnök urat, talán meghallja: ne hazardírozzon az életünkkel, több ezer ember életével, mert minden egyes halott egy ember, nem statisztikai szám; nemcsak egy idős, krónikus beteg, hanem egy édesanya, egy édesapa, egy nagymama, egy nagypapa. Arra kérem a miniszterelnököt, hogy ne a hatalom számítson most, hanem az emberélet. Köszönöm, hogy meghallgattak.
Köszönöm szépen, frakcióvezető úr. Frakcióvezető úr elhangzott napirend előtti felszólalására a kormány nevében Rétvári Bence államtitkár úr válaszol. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Ha ön körbenéz Európában, és körbenéz a világban, olyan híreket olvas, amelyeket szerintem a mi korosztályunk emberemlékezet óta nem olvasott a járvánnyal kapcsolatban és semmilyen más helyzetben. Azt láthatja, hogy olyan erős országok, mint Franciaország vagy olyan gazdag országok, mint Belgium, azon gondolkoznak, arra készítenek terveket, és arra kezdik el a végrehajtást is, hogy a saját országuk betegeit más országban, Németországban próbálják kezeltetni, mert a saját kórházaik kapacitása már megtelt. Olyan nagy országok esetében is, mint Franciaország, ez most már napi gyakorlattá válik. Több országról olvashatja, hogy azokat az orvosokat, ápolókat behívják dolgozni a koronavírusos betegek ellátásába, akik maguk is koronavírusos betegek. Talán korábban soha nem olvashattunk olyan híreket, hogy egyes országokban már a rendőrök segítik a mentőket, mert a mentők annyira túl vannak a saját kapacitásaikon nálunk gazdagabb országokban is , hogy már a rendőrök segítenek be a mentők munkájába. Több országról olvashatja, hogy azokat a betegeket, akik nem intenzívebb kezelést igényelnek, azokat már nem kórházakban helyezik el, mert elfogyott az ágy a kórházakban, elfogyott az ágy a kórházi folyosókon, elfogytak az ágyak, és a mentők más kórházba sem tudják szállítani ezeket a betegeket, hanem más országokban már hotelekben helyezik el azokat a betegeket, akiket, mondjuk, adott esetben nem kell lélegeztetőgéppel segíteni invazív módon. Arról is olvashat rengeteg hírt, hogy azokat a betegeket, akiknek már enyhébbek a tünetei és gyógyulnak, azokat nem is hotelekben helyezik el, hanem adott esetben hazaküldik a saját lakásukba. Egyre több országból érkeznek olyan hírek, hogy már csak egy hét vagy már egy hét sem, és a teljes egészségügyi kapacitását eléri egy-egy országban az ottani egészségügyi rendszer. [[10.40]] Ilyen időszakot élünk, és azt hiszem, hogy az, ami Magyarországon történt, tisztelt képviselő úr, tavasszal, nyáron és most ősszel, az, hogy minden betegnek, minden koronavírusos betegnek van hely a magyar kórházakban, van ágy, van felszerelés és van orvos; az, hogy Magyarország dobogós helyen van mind a kórházi ágyak számában, mind pedig a lélegeztetőgépek számában, ez mutatja azt, hogy a kormány, tisztelt képviselő úr, igenis dolgozott, és nagyon sok eredményt ért el. Nagyon sok eredményt ért el annak érdekében, hogy ősszel, amikor lesz második hullám, akkor felkészültebbek legyünk. A második hullámot, tisztelt képviselő úr, nem mi vontuk kétségbe. Talán akkor beszéljen, mondjuk, az önökkel egy listán induló Párbeszéd politikusaival, mondjuk, Barabás Richárddal, aki azt mondta 2020. augusztusi sajtótájékoztatóján, hogy a kormány adatokkal alátámaszthatná, mire alapozza azt, hogy szeptemberben második hullám lesz, amiről folyamatosan beszélnek. Talán előbb a saját politikai oldalukon, a baloldalon belül tisztázzák már egymással, hogy ki mit mondott: lesz második hullám vagy sem? Az önökkel egy listán induló hiszen az MSZP és a Párbeszéd, a Karácsony-párt egy listán indult politikus ezzel kapcsolatban azért eléggé az önével ellentmondásos megállapításokat fogalmazott meg, arról nem is beszélve, hogy Jávor Benedek, Budapest brüsszeli képviselője, korábbi parlamenti baloldali politikus azt mondta, hogy relatíve olcsó és ártalmatlan járvány lesz a koronavírus-járvány. Önök sem tétlenkedtek, tisztelt képviselő úr, csakhogy nem a védekezést segítették, hanem álhíreket gyártottak Magyarországon és külföldön egyaránt. Külföldre rohangáltak, és azt mondták, hogy Magyarországon nem működik a parlament, nincsenek védőfelszerelések. Hadd mondjak önnek számpárokat erre is! Amikor kitört a járvány az egész világon, akkor maszkból Magyarországon 1,6 millió volt, amikor fölkészültünk a második hullámra, nem 1,6, hanem 100 millió állt rendelkezésre. Amikor a világot elérte a járvány az év elején, 20 millió pár gumikesztyű volt Magyarországon, a második hullám idejére 95 millió pár gumikesztyűje volt Magyarországnak. Akkor 2560 lélegeztetőgép állt rendelkezésre, most jóval több, mint 10 ezer áll rendelkezésre Magyarországon. Csakhogy önök nem ebben a munkában segédkeztek, hanem kamuvideókat gyártottak, álhíreket gyártottak. Az ön felszólalásából egyetlenegy téma hiányzott, tisztelt képviselő úr, hogy hogyan állnak önök Korózs Lajoshoz; ahhoz a Korózs Lajoshoz, aki kamuvideót készített a védekezés alatt azért, hogy az emberek egészségügyi rendszerbe vetett bizalmát rombolja, mert abban a kamuvideóban azt állították, hogy tíz, kórházakból kikerült beteg közül kilenc meghal Magyarországon, ami teljes mértékben valótlan. Úgy valótlan, mint annak a szereplőnek a bemutatása, amit Korózs Lajos tett meg. És önök nem feddték meg Korózs Lajost, hanem ön megosztotta azt a videót. Egy nap alatt lefolytatták az etikai eljárást, és megállapították, hogy semmifajta nagyobb probléma nincsen, és még bocsánatot sem kértek, és ennek már öt hónapja, tisztelt képviselő úr. És Korózs Lajos nemhogy bocsánatot kérne és visszavonulna az egészségügyet felügyelő [[Az elnök a csengő megkocogtatásával jelzi az időkeret leteltét.]] bizottság éléről, hanem kamustatisztikákkal kamuposztokat gyárt az őszi, második hullám folyamán is. Ezzel kellene önöknek foglalkozni, ezzel tudnák segíteni a védekezést. [[Taps a kormánypárti padsorokban.]]
Köszönöm szépen, államtitkár úr. „Aktuális ügyekről” címmel a Jobbik képviselőcsoportjából Lukács László György képviselő úr jelentkezett napirend előtti felszólalásra. Parancsoljon képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Engedjék meg, hogy én is azzal kezdjem, hogy megköszönjük mindazoknak az egészségügyi, szociális, sőt rendvédelmi dolgozóknak is, illetve valamennyi olyan magyar dolgozónak, aki részt vesz a védekezésben és tartja azokat az utasításokat, azokat a korlátozásokat, amelyekkel reményeink szerint majd eredményesebben lehet védekezni. Tudjuk, hogy nagyon nehéz időszak jön, a megbecsülésük mindannyiunk számára rendkívül fontos. De ha már szigorításokról beszéltünk, és az előző nap bejelentett szigorításairól is szót kell ejteni, világosan látszik, hogy amit a tegnapi napon a miniszterelnök bejelentett, az egyrészt egy kapituláció, másrészt beismerés volt. A beismerés és a kapituláció volt egyrészt a vírus előtt, másrészről pedig egy beismerés volt arról, hogy Orbán Viktor valójában az ősszel hagyta, hogy a vírus diktálja a tempót, és ezt a tempót Magyarország nem bírta. Világosan látszik az is, hogy a felkészítés volt az a legszűkebb pont, ahol a kormány nem végzett megfelelő munkát. Arról már ezerszer beszéltünk, hogy lényegében elluxusjachtozták a nyarat, és lényegében azt mondták, hogy több Balaton, kevesebb Adria kell; valójában több felkészülés kellett volna. Minden bizonnyal mind az egészségügyi intézményeket, a szociális intézményeket és ezáltal egyébként az önkormányzatokat is, de ami nagyon fontos, az oktatási intézményeket is fel lehetett volna készíteni. Ehhez kapcsolódik, hogy mivel lehetett volna felkészíteni. Ingyenes és széles körű teszteléssel lehetett volna a legjobban felkészíteni az országot arra, hogy elkerüljük egy nagyon durva berobbanását a járványnak, ahol most tartunk. Ehhez viszont az kellett volna, hogy önök a tesztelési kapacitást megfelelő mértékben felfejlesszék, és minden magyar állampolgárnak lehetősége lett volna ahogy egyébként joga is van hozzá , hogy teszteltesse magát; és akkor minden bizonnyal meg tudtuk volna akadályozni, hogy szomorú módon az oktatási intézményeinkben pedagógusok az életükkel fizessenek a járvány miatt; vagy egyébként egészségügyi dolgozók a későbbiekben, vállalva ezt a brutálisan nehéz munkát, életükkel fizessenek a második hullámért. A megoldás tehát világos volt. Önök nemhogy állig felfegyverkeztek, hanem önök nagy ívben tettek arra, hogy miként lesz a tesztelés, és mind a mai napig a magyar rendszer képtelen megugrani azt a szintet, amellyel lehetősége lenne a megfelelő szűrésre és a megfelelő áttekintésre. És ha már eszközöknél tartunk, akkor ékes példája annak, hogy mennyire nem vették komolyan a felkészülést, az a sátoraljaújhelyi maszkgyár, amit a bv-intézetben üzemeltetnek, amiről milliós nagyságrendet mondtak, hogy képes lesz teljesíteni, ehhez képest most kiderült, hogy 4600 darabot tudott teljesíteni arra az időszakra, amikorra önök milliós nagyságrendet mondtak. Ez az igazi felelőtlenség! Ha baj volt vagy nem volt alkalmas, akkor lehetőség lett volna a nyáron ebbe belenyúlni. Emlékeztetni kell mindenkit arra is, hogy mit mondott Orbán Viktor arra, hogy mi történik, ha az emberek kórházba kerülnek. Azt mondta, hogy mindenkit meg fogunk gyógyítani. Ez egyrészről felelőtlen kijelentés volt, és bár lett volna igaza, de nagyon úgy látszik, hogy önöknek nem sikerült felkészíteni az egészségügyi intézményeket, és hiába az elhivatott és jól dolgozók, akik megbecsülést érdemelnek, ők sem képesek most már megbirkózni ezzel a teherrel. Orbán Viktor lényegében most ismerte be, a tegnapi bejelentésében, hogy Magyarország közelít ahhoz a kapacitási szinthez, amelyben a kórházak nem fogják bírni a terhelést. Orbán Viktor még beismerése után nagyjából felnyitotta számunkra azt a logikus következtetést, hogy míg tavasszal nem az volt a kérdés, hogy egyébként hogyan lesz, és azt láttuk, hogy viszonylag jól védekezik az ország, most, ősszel már az a kérdés, hogy mikor lesz Magyarországból Bergamo. Mi reméljük, hogy soha nem lesz belőle az, és a védekezés sikeres lehet. Ott tartunk egyébként Magyarországon és ez szintén az önök munkája volt , hogy hamarabb halasztottak el műtéteket, mint focimeccseket. A haditervről pedig annyit, amiről a miniszterelnök állandóan beszél, hogy önök szerint az a haditerv, hogy szolgai módon másoljuk Ausztriát. Ahogy a mostani szigorítások bejelentése is lényegében semmi más nem volt, mint az, hogy fogták, és szóról szóra lemásolták az osztrák szigorításokat. El kell hogy mondjuk, hogy az a parancs, amit most adott Orbán Viktor, nem parancs és nem haditerv, hanem lényegében puskázás; ugyanaz a puskázás, amit az iskolában szoktak végrehajtani, és ennek az eredménye is maximum az, hogy bukni fog vele Orbán Viktor. Orbán Viktor egyetlenegy fajta parancsot adott ebben a haditervben, látva az osztrák mintát, méghozzá azt, hogy kivágás és beillesztés. Ez volt az egyetlenegy parancs, amit tudott adni arra, hogy miként védekezzen az ország. Hiába az emberek és a szakértők javaslata, semmi mást nem csinált, mint szolga módon az osztrákokat lemásolta. Ennél lényegesen több és lényegesen komolyabb intézkedések várnak a kormányra. De itt tartunk a felhatalmazásnál: azt kell ezzel kapcsolatosan mondani, hogy Orbán Viktor meg fogja kapni a felhatalmazást, de innentől kezdve a felelősséget is neki kell vinnie. Ez az ő gazdasága lesz. Ha bezárja a gazdaságot, az az ő döntése lesz, ez az ő egészségügye lesz. Ha nem tudja és nem is akarja megmenteni az embereket, ez az ő egészségügye, az ő döntése és az ő felelőssége lesz. Mi csak annyit tudunk mondani ezzel kapcsolatosan, hogy Isten óvja Magyarországot! Köszönöm szépen. [[Taps a Jobbik padsoraiban.]]
Köszönöm szépen, képviselő úr. A képviselő úr elhangzott napirend előtti felszólalására a kormány nevében a választ Rétvári Bence államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Az ön felszólalásából a számok és a tények hiányoztak. Rengeteg vád volt benne, rengeteg kritika volt a kormánnyal szemben, csak a következetesség, a tények és a számok azok, melyek hiányoztak belőle.Az önök felszólalásait itt a parlamentben leginkább csak úgy lehet jellemezni, hogy bármit állít a kormány, önök mindig azt ellenzik. A kormány döntéseit nyilvánvalóan nagyon-nagyon sok minden befolyásolja, többek között a járvány lefolyása, hogy mikor van felszálló ágban, mikor van lemenő ágban. Ezek alapján a kormány konzultál nagyon sok egészségügyi szakemberrel, virológussal, orvossal, vezetőkkel, tudósokkal, kutatókkal folyamatosan. Az operatív törzs is meghallgatja a különböző véleményeket, és azután hoz döntéseket, mindig aktuálisan, a járvány éppen aktuális szakaszának megfelelően, akár az egészségügyi védekezés terén, akár a gazdasági védekezés terén. [[10.50]] Ezt teszi a kormány. Az ellenzék pedig csak egy dolgot tesz: mindig ellenkezik a kormánnyal, semmifajta világos képe, stratégiája az ellenzéknek nincs. Ezt jól mutatja, hogy az egyik héten benyújtanak itt a parlamentben egy határozattervezetet, amellyel még a nyugdíjasokat is leparancsolják a BKV-ról, majd a következő napokban meg visszavonják azt; az egyik nap a járványra hivatkozással népszavazást kezdeményeznek, majd rá pár héttel azt mondják, hogy a járvány miatt visszavonják a népszavazási kezdeményezést, mert nem lehet járványidőszakban népszavazást tartani. Teljes összevisszaság van az ellenzéki oldalon, semmifajta következetesség nincsen. Erre jó példa az ön politikai karrierje is, hogy ön egy időben orvosexportőr, aztán pedig azon siránkozik, hogy kevés az orvos a járvány idején a kórházakban. Kellett volna erre talán kicsit korábban is gondolni. [[Dr. Lukács László György közbeszól.]] Tisztelt Képviselő Úr! Az ön vádaskodásaival szemben hadd mondjak tényeket, hadd mondjak számokat. Önök itt kórusban igyekeztek azt mondani, hogy Magyarországon nem eredményes a vírus elleni védekezés, azért sem eredményes, mert sok a halottak száma. Mi is nyilván azt szeretnénk, ha lehetőség szerint mindenkinek az életét meg lehetne óvni a koronavírus-járványban is. Ugyanakkor, ha ön körbenéz a világban, tisztelt képviselő úr, hadd mondjak önnek egy-két számot. Nem akarom megzavarni a gondolkodását és az sms-írását, de azért egy-két számot hadd mondjak önnek: Magyarországon az egymillió lakosra jutó elhunytak száma 255; Kanadában magasabb; Svájcban magasabb; Portugáliában magasabb; Luxemburgban magasabb; Írországban magasabb; Romániában magasabb; Csehországban magasabb; Hollandiában magasabb; Svédországban két és félszeres; Franciaországban két és félszeres; Olaszországban magasabb; az USA-ban háromszoros; az Egyesült Királyságban, Angliában háromszoros; Spanyolországban magasabb; Belgiumban négy és félszeres; és ha az Unió átlagát nézi, tisztelt képviselő úr, akkor az is másfélszeres. Nyilvánvalóan minden védekezési rendszerben, még a legjobban működőben is van olyan rész, amit lehet javítani, de azért ne vitassa el a magyar orvosoknak, a magyar ápolóknak és a védekezés rendszerében együttműködőknek, közreműködőknek azt az eredményét, hogy Magyarország az Európai Unión belül bár nem a gazdagabb országok közé tartozik, de a jobban védekező országok közé tartozik. Nem azért, mert itt van a legtöbb pénz a gazdaságban, hanem azért, mert jobban tudtunk valamit szervezni, mint más, nálunk gazdagabb országok. Ők jobb helyzetből indultak, mert több pénzük volt minden téren ezeknek az országoknak, amelyeket itt felsoroltam, Kanadától Svájcon át Angliáig, mindegyiknek több pénze van a gazdaságában, mindegyik nagyobb költségvetésből tudott gazdálkodni mind a kórházrendszere, mind a rendőrsége, mind a teljes gazdasági szférája. De Magyarország mégis, ennek ellenére, hogy gazdaságilag hátrányban volt ezekhez az országokhoz képest, a védekezésben előnyösebb döntéseket hozott, és több honpolgárának tudta megmenteni az egészségét és megmenteni az életét. Szerintem ez fontos. Szerintem ez siker. Szerintem ez mindannyiunk sikere, ebben benne vannak az egészségügyi dolgozók, az ápolók, akik tényleg most is olyan mértékű munkát végeznek, mint korábban sohasem, főleg az intenzív osztályokon. Ezért tesszük azt, hogy a többi halasztható beavatkozást, ami nem jár az élet veszélyeztetésével vagy az egészség kockáztatásával, azt halasztjuk, hogy mindenki most a koronavírusos betegek ellátására tudjon koncentrálni. Persze önök ezt is támadták a tavaszi járványhullám alatt, az őszi hullám idején pedig, úgy látszik, hogy azt mondták, hogy korábban kellett volna bevezetni. Ezeket megtettük. Szemben azzal, amit a baloldal tett meg Magyarországon, hogy ma a koronavírusos betegeknek vizitdíjat meg kórházi napidíjat kellene fizetni a kezelésért. Akkor biztosan rosszabbak lennének ezek a számok. Én azt hiszem, örülhetünk annak, hogy nem az ellenzék összevissza beszélő, kapkodó politikája érvényesül. Erre volt egy példa: Budapesten, a Pesti úti idősek otthonában láthattuk ennek a következményeit. Szerencse, hogy Magyarország megfontolt döntéseket hoz, és sikeresen védekezik a második hullámban is a koronavírus-járvánnyal szemben. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Képviselőtársaim! „A kormány a járvány idején is növeli a családok támogatását!” címmel a KDNP képviselőcsoportjából Szászfalvi László képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselőtársaim! Immár egy évtizede annak, hogy az Orbán-kormányok paradigmaváltást hajtottak végre a családtámogatás és az állami társadalompolitika területén. Az elmúlt tíz évben számos olyan intézkedést vezettünk be, amelyek egymást erősítve segítik a családok megélhetését és otthonteremtését: a családi adókedvezmény, az első házasok kedvezménye, gyed extra, ingyenes tankönyvek, ingyenes gyermekétkeztetés, és 2015-től került bevezetésre a családi otthonteremtési kedvezmény, azaz a CSOK. A magyar kormány azonban itt nem állt meg, a tavalyi évben egy sikeres nemzeti konzultációra támaszkodva bevezettük a hétpontos családvédelmi akciótervet, amelynek minden eleme életbe lépett ettől az évtől kezdődően: a jelzáloghitelek elengedése, babaváró támogatás, használtingatlan-vásárláshoz és a CSOK-hoz kapcsolódó kamattámogatott kölcsön, nagycsaládosok autóvásárlási támogatása, a négygyermekes nők szja-mentességének és a nagyszülői gyednek a bevezetése. Mindezen intézkedéseknek köszönhetően évről évre nőtt a családokra fordított támogatás a költségvetésben, az Európai Unióban nem is akármilyen GDP-arányban, hiszen az élen járunk. Eközben a baloldali pártok sorra támadták a családok megerősítését célzó intézkedéseket, mondván, hogy nem tudják az emberek azokat igénybe venni, miközben önmagában csak a CSOK az egyik legsikeresebb kormányzati kezdeményezés, hiszen ennek keretében 2015 és 2020 között mintegy ezermilliárd forint vissza nem térítendő, illetve részben visszatérítendő támogatást nyújtott a kormány a családoknak, több mint 650 ezer magyar embert érintő módon. Tisztelt Képviselőtársaim! Ebben az évben hazánknak is egy példátlan világjárvánnyal kell szembenéznie, amely életünk minden területére kihatással van. A világ számára a koronavírus társadalmi és gazdasági hatásai sokkal durvábbak, mint a 2008-as gazdasági világválságé. És még élesen emlékezhetünk, hogyan irányította a csőd szélére hazánkat a Gyurcsány vezette baloldal: a világgazdasági válságot további megszorításokkal súlyosbította, ezzel teljes kiszolgáltatottságba és reménytelenségbe lökve a magyar embereket és a magyar családokat. Gyurcsányék nemcsak az ország gazdaságát, hanem a családtámogatási rendszert és az egészségügyet is kivéreztették. Jól példázza ezt Molnár Lajos akkori egészségügyi miniszter visszaemlékezése, miszerint Gyurcsány Ferenc rendőrségi eljárásokat helyezett kilátásba az orvosokkal szemben, hogy azzal példát statuáljon és az egészségügyet és az egészségügyi dolgozókat támadja. Aljas politikai játékot és pártpolitikát csinálnak ma is a világjárvány elleni heroikus küzdelemből. A baloldali pártok köztük maga Gyurcsány Ferenc osztja az észt, okoskodik és kritizál, és azt gondolom, hogy mindehhez nekik, neki semmilyen erkölcsi alapja nincsen. Ezzel szemben a koronavírus-járvány okozta gazdasági problémákra a nemzeti kormány nem megszorítások sokaságát vezeti be, hanem gyors és konkrét gazdaságvédelmi intézkedésekkel, valamint egészségvédelmi intézkedésekkel kezeli a kialakult helyzetet. De az egészségügy és a gazdaság mellett nem feledkezik meg a családokról sem, a járvány közepette a kormány Novák Katalin miniszter asszony vezetésével újabb, a családok otthonteremtését segítő intézkedéseket dolgozott ki, új otthonteremtési akciótervet. Tisztelt Országgyűlés! Csak néhány eddig bejelentett intézkedést szeretnék itt példaként megemlíteni: 5 százalékos áfakedvezmény bevezetése az új építésű ingatlanok vásárlása esetén, a legalább egy gyermekkel rendelkező családok a CSOK-kal vásárolt otthon után teljes mértékben mentesülnek az áfa megfizetése alól, és azt gondolom, hogy főleg vidéken az egyik legnépszerűbb intézkedés az otthonfelújítási program támogatása lesz, amelyen keresztül a lakásfelújítási költség felét 3 millió forintig átvállalja az állam. Tisztelt Országgyűlés! Ezen tervezett intézkedések célja a magyar családok további támogatása, segítése, hiszen a magyar nemzet jövőjének záloga a családok megerősödésében van. A Kereszténydemokrata Néppárt frakciója maximálisan támogatja a kormány ezen intézkedéseit, ezt a kormányzati programot, és erre kérjük az Országgyűlés minden képviselőjét és minden frakcióját is. Köszönöm szépen megtisztelő figyelmüket. [[Taps a kormánypártok soraiból.]]
Köszönöm szépen, képviselő úr. Képviselő úrnak elhangzott napirend előtti felszólalására a kormány nevében a választ Zsigó Róbert államtitkár úr adja meg. Parancsoljon, államtitkár úr, öné a szó. [[11.00]]
Köszönöm szépen a szót, elnök úr. Tisztelt Képviselő Úr! Tisztelt Országgyűlés! Először is szeretném megköszönni mindenkinek előre is a segítségét, aki hozzájárul ahhoz, hogy az otthonteremtési programunkat meg tudjuk alkotni.Tisztelt képviselő úrral egyetértek, hogy a 2010-es kormányváltás után Magyarországon családbarát fordulat következett be. Ha visszagondolunk az akkori időkre, akkor nem is nagyon volt más választásunk, mint hogy a magyar emberekkel összefogva megerősítsük az akkor csődhelyzetben lévő országot. A magyar családok, mint mindannyian emlékszünk rá, a családok is emlékeznek rá, 2010-re nagyon nehéz helyzetbe kerültek. 2002 után az akkori baloldali kormányok megszüntették a korábban bevezetett családi adókedvezményt ezzel egyébként elvettek pénzt a gyermekneveléstől -; megszüntették az otthonteremtési programot; ráadásul a családokat devizahitel-csapdába taszították, majd 2008-ban, amikor valóban elérkezett a válság, akkor magukra is hagyták a magyar családokat, ezzel nagyon nehéz helyzetbe kerültek. 2010 előtt az akkori Gyurcsány-Bajnai-kormányoknak mindenről a megszorítás jutott eszükbe. Emlékezzünk, elvettek egyhavi nyugdíjat, megemelték a nyugdíjkorhatárt, elvették a rendszeres gyermekvédelmi támogatást, megrövidítették a gyes időtartamát, 15-ször emelték az energia árát, háromszorosára a gáz és kétszeresére a villanyáram árát. 2010-re odáig jutottunk, hogy teljesen el volt adósodva az ország is, el voltak adósodva az önkormányzatok is, és el voltak adósodva a magyar családok is. Ez volt az akkori kormány válságkezelése; ez volt az akkori kormány, az akkori baloldali kormány családtámogatási rendszere. Tisztelt Képviselő Úr! 2010 óta mi azon dolgozunk egyrészt, hogy segítsük a fiatalokat a továbbtanulásban; másrészt azért, hogy támogassuk őket a gyermekvállalásban, a gyermeknevelésben és az otthonteremtésben; harmadrészt, hogy segítsük őket munkához jutni, olyan munkához, amelyért kapott fizetésből tisztességgel el tudják tartani a családjukat; és segítsük az időseket is abban, hogy méltó időskort tudjanak élni. Ez 2010 óta a családtámogatási rendszerünk kerete. A kormány célja, hogy egyre könnyebb legyen Magyarországon családot alapítani, gyermeket vállalni és gyermeket nevelni. 2010 óta a 2,5-szeresére emeltük a családok támogatására fordított összeget. A 2021-es költségvetésben mintegy 2309 milliárd forint áll rendelkezésre a magyar családok támogatására. Ez 2010 óta, mint mondtam, 2,5-szerese a családi támogatásoknak. Ezzel egész Európában egyébként éllovasok vagyunk, ez 4,5 százalékos GDP-arány. De ahogy a képviselő úr is említette, bevezettük a CSOK-ot; azóta bővítettük azoknak a körét is, akik igénybe tudják venni, illetve az igénybe vehető összegeket is. Bevezettük újra a családi adókedvezményt, amely kapcsán a baloldalról mindig az a kritika ér minket, hogy csak a tehetősebbek vehetik igénybe. Tájékoztatok mindenkit, hogy a családi pótlékot igénybe vevők 95 százaléka a családi adókedvezményt is igénybe tudja venni. Babaváró támogatást is tudunk adni, a nagycsaládosoknak autóvásárlási támogatást, és a korábbi 30 ezerről mára 51 ezerre növeltük a bölcsődei férőhelyek számát. És a Fidesz-KDNP-kormány a koronavírus okozta válsághelyzetben sem hagyja magára a magyar családokat. Ugyan most az első az egészségügyi védekezés, most az az első, hogy mérsékelni tudjuk a megbetegedések számát, emellett viszont az elmúlt időszak legnagyobb otthonteremtési programján dolgozunk, ezzel is igyekszünk kiszámíthatóságot és biztonságot nyújtani a magyar családoknak. Ez a program hozzájárul a családok életszínvonalának a megőrzéséhez; hozzájárul a gazdaság élénkítéséhez és új munkahelyek teremtéséhez. És ahogy képviselő úr is felsorolta, ebben benne van az új lakások vásárlásának az 5 százalékos áfamértékre csökkentése, az illetékmentesség; ez a törvényjavaslat egyébként az Országgyűlés előtt van, el is kezdtük a tárgyalását. Innen is kérek mindenkit, hogy akinek fontos a magyar családok ügye, az támogassa, de emellett, ahogy képviselő úr is mondta, otthonfelújítási programot is indítunk; támogatjuk a többgenerációs otthonteremtést is, és mentesítjük a CSOK-kal új lakást és használt lakást vásárló családokat a 4 százalékos illeték megfizetése alól. Látszik az általam elmondottakból, hogy 2010 előtt az akkori baloldali kormányok magukra hagyták a családokat, most pedig minden eszközzel azon vagyunk, hogy a magyar embereket és a magyar családokat segítsük. Köszönöm szépen a figyelmüket. [[Taps a kormánypártok padsoraiból.]]
Köszönöm szépen, államtitkár úr. Tisztelt Ház! Képviselőtársaim! „Aktuális ügyeink” címmel a Fidesz képviselőcsoportjából Kocsis Máté frakcióvezető úr jelentkezett napirend előtti felszólalásra. Parancsoljon, frakcióvezető úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársak! A járvány egyre nagyobb kihívások elé állítja a világot, nemcsak az emberéletek forognak kockán, nemcsak az emberek egészsége forog kockán, de a gazdaságot is egyre nagyobb kihívások érik világszerte. A helyzet minden területen Európa és a világ számos pontján rohamosan romlik.A legtöbb ember itt Magyarországon tavasszal még csak koronavírus-fertőzöttet sem ismert, most viszont már sokak környezetében nemhogy van ismert fertőzött, de súlyos beteg is van, és a helyzet úgy fest, hogy egyre csak több lesz. Látjuk azt is, hogy a vírus nem válogat; látjuk azt is, hogy sok fiatal szervezetét is megpróbálja, alaposan megviseli; és látjuk azt is, hogy nem csak az idős, krónikus betegek vannak veszélyben, bár ők vannak a legnagyobb veszélyben, de nem csak ők. Tehát a legfontosabb feladat, hogy a kontaktszámok radikális csökkentésével csökkentsük a megbetegedések számát, csökkentsük annak a kockázatát, hogy mind több és több ember kapja el a vírust. A kormány éppen ezért szigorú intézkedéseket vezetett be. A rendkívüli jogrenden túl olyan szigorítások jönnek, amelyek esélyt adnak arra, hogy mérséklődjön az egészségügyi rendszeren lévő nyomás, mert abban talán nincs vita köztünk, hogy az egészségügyi dolgozóink hatalmas tehertétel előtt állnak, és rengeteg múlik azon, hogy a következő hetekben-hónapokban miként tudják végezni a munkájukat. Tavasszal a baloldali pártoktól nem nagyon kaptunk segítséget; kértük is akkor önöket, hogy ha már ezt nem teszik, legalább ne akadályozzanak. De volt ennek a jelenségnek egy emblematikus figurája, bizonyos Korózs Lajos, aki a Népjóléti bizottság elnökeként egy kamumentőssel egy kamuvideót gyártott sajnálom, hogy most nincs itt, mert a felszólalásomat neki címeztem volna , majd csak azért tüntette el ezt a videót a saját közösségi oldaláról, mert azt mondta, hogy csodálkozik, hogy a mentősök érzékenységét mindez sérti. Persze, hogy sérti a mentősök érzékenységét, amikor valótlanságot állítanak róluk, és olyan ember beszél a mentősök szervezetéről, aki sosem vett részt a munkájukban. Már akkor le kellett volna mondania Korózs képviselő úrnak. [[Közbeszólás a Fidesz padsoraiból: Úgy van!]] Tisztelt Baloldal! Az önök bizottsági elnöke itt nem állt meg: ezúttal halálozási statisztikákat hamisított meg. [[Közbeszólás a Fidesz padsoraiból: Szégyen!]] Tette ezt úgy, hogy tisztában volt azzal, hogy a közzétett anyag valótlan. Tette ezt úgy, hogy félelmet keltett a magyar emberekben. Tette ezt úgy, hogy tisztában volt vele, hogy alaptalanul riogatja őket, és be akarta mindezzel csapni a közvéleményt. Mindezt a magyar Országgyűlés egészségüggyel foglalkozó bizottságának elnökeként tette. [[Közbeszólások a Fidesz padsoraiból: Szégyen!]] Ha nem egy világjárvány kellős közepén lennénk, akkor Korózs Lajos kifogyhatatlan humorforrás lenne kamuvideó, kamuápoló, kamustatisztika , csak az a probléma, hogy egy világjárvány közepén ennek a fele sem tréfa, és azt gondolom, hogy azon túl, hogy Korózs Lajos állításainak és a tényeknek egyszerűen nincsen közös halmaza, egészen felelőtlen dolog, egészen felelőtlen dolog az Országgyűlés egészségügyi bizottságának elnökeként ez a fajta viselkedés! Amíg a magyar kormány és az egészségügyi dolgozók a vírussal küzdenek, addig Korózs Lajos a valóság ellen folytat ádáz küzdelmet. Én azt gondolom, hogy miután nem ez az első alkalom és itt jegyzem meg, emlékezzenek vissza, hogy Korózs Lajos már 2014-ben a Pénzügyminisztérium felgyújtásával riogatott, és azt állította, hogy ez hamarosan be is fog következni , de ha a kamuvideó, a kamumentős nem lett volna elég, akkor itt van egy kamustatisztika. Három lehetőség van, tisztelt baloldali képviselőtársak. Az első az, hogy Korózs Lajos magától lemond a Népjóléti bizottság elnöki tisztségéről. [[Zaj és közbeszólások az ellenzéki pártok padsoraiból.]] Azt gondolom, hogy ez lenne a legegyszerűbb és a legméltányosabb. [[11.10]] A második megoldás, hogy önök, akik a szövetségesei, visszahívják. Megmondják neki, hogy ez valóban nem fér bele. Sok vita, sok személyeskedés, sok politikai nézetkülönbség van ebben a Házban, de van, ami nem fér bele. Egy világjárvány közepén riogatni, hamis statisztikákat közölni az egészségügyi bizottság elnökét megillető hitelességből nem fér bele. A második megoldás tehát, hogy önök visszahívják. A harmadik megoldást is idetenném önök elé. A parlament gyakorlatán ugyan kívül esik, de ha nem teszik meg, nem kizárt, hogy a parlamenti többség maga szerez ennek érvényt. Nyilvánvalóan nem volt erre példa, de arra sem volt példa, hogy valaki az egészségügyi bizottság elnökeként ilyet tesz. Visszatérve tehát: tisztelt Korózs képviselő úr, talán eljut önhöz a kérésünk, tegye meg, legyen kedves, hogy távozik a Népjóléti bizottság elnöki székéből. Ez most nem kamu, hanem komoly. Köszönöm szépen. [[Nagy taps a kormánypártok soraiban.]]
Köszönöm szépen, frakcióvezető úr. Frakcióvezető úr napirend előtti felszólalására a kormány nevében Schanda Tamás államtitkár úr válaszol. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Frakcióvezető Úr! A koronavírus-járvány tovább tombol a világban és egész Európában, és a helyzet súlyos. Már meghaladta az 50 milliót a fertőzöttek száma, és 1 millió 250 ezer ember elhunyt a világban. Sajnos egész Európában romlik a járványhelyzet, sok nyugat-európai országban sokkal rosszabb a helyzet, mint eddig bármikor. Az elmúlt napokban a fertőzések száma rekordot döntött Németországban, Franciaországban, Romániában, Portugáliában, Olaszországban és Ukrajnában is. Most itthon is minden erőnket a járvány megfékezésére kell fordítanunk, ehhez pedig összefogás kell. Jelentős lépéseket tettünk az egészségügy felkészítésére. Mondhatjuk, hogy arányaiban az elsők között vagyunk a kórházi ágyak és a lélegeztetőgépek számát tekintve is. Ahogy az ma már elhangzott, Ausztria számunkra egy nagyon fontos referenciapont, ezért figyeljük az ottani intézkedéseket és azok hatását. Sajnos azt kell mondanunk, hogy azt látjuk, ami Ausztriában ma van, az körülbelül két hét késéssel hazánkat is eléri. Ezért további intézkedéseket kellett hoznunk a járvány megfékezéséhez. A járvány felgyorsult, közös felelősségünk a védekezés, és ebben mindenkinek szerepet kell vállalnia. Most már az ellenzéknek, a baloldalnak is végre felelősséget kell ebben vállalnia. Tisztelt Országgyűlés! Tisztelt Frakcióvezető Úr! A baloldal eddig, ahol csak tudta, akadályozta a védekezést, mindenfajta álhírrel és kamuvideókkal próbálták hitelteleníteni a munkát. Saját pitiáner politikai ambícióikkal és akcióikkal vannak elfoglalva ahelyett, hogy a vírus elleni védekezésre koncentrálnának, s végre odafigyelnének a magyar emberekre. Ilyen volt az ön által is említett, Korózs Lajos közreműködésével készült kamuvideó is, amire nem lehet mást mondani, mint hogy égbekiáltó botrány. Nem lehet rá mást mondani, mert nemcsak maga a tény botrányos, hanem az is, hogy azóta sem történt felelősségvállalás, nem történt semmilyen következmény. Azt látjuk újra, hogy az MSZP egy következmények nélküli párt. Azt látjuk, hogy a baloldalon soha semminek nincs valódi következménye. Persze ezen nem kell csodálkoznunk, különösen azért, mert ha lenne bárminek következménye, akkor nem Gyurcsány Ferencnek hívnák a vezérüket. De, tisztelt képviselő úr, a kamuvideós Korózs, aki a Népjóléti bizottságot vezeti, megállíthatatlan, hiszen ahogyan ön is szóba hozta, a legújabb akciója keretében egy 2016-os statisztikát osztott meg egy kérészéletű bejegyzésében, amiben azt próbálta bizonyítani, hogy a koronavírus ma már a leggyakoribb halálozási ok. Tehát még egyszer: forrásként egy 2016-os eredményre hivatkozott. Végül is azért távolította el ezt a bejegyzést a közösségi oldaláról, mert a magát függetlennek hazudó Ceglédi Zoltán is jelezte, hogy ez már vállalhatatlan; az az elemző egyébként, aki a Momentum európai parlamenti képviselőjétől közel 1 millió forint fizetést vesz föl havonta. Azt láthatjuk tehát, hogy a baloldal teljesítménye álhírek gyártása, kamuvideók forgatása, döntések blokkolása és az egészségügyi szakemberek folyamatos és intenzív támadása, beleértve a legkomolyabb szakembereket és a védekezést irányítókat. A baloldal sajnos továbbra is folyamatosan keresi a konfliktust, és a provokációt, a botránykeltést előbbrevalónak tartja az összefogással szemben. Már ott tartanak, hogy az országos tiszti főorvost is méltatlan helyzetbe hozzák, és megtámadják itt a Parlament folyosóján. Ez botrányos, döbbenetes és szégyenletes. Fejezzék ezt be! Köszönjük megtisztelő figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Most Ritter Imre német nemzetiségi képviselő úr napirend előtti felszólalására kerül sor 5 perces időtartamban: „Ohne Worte, erre nincsenek szavak…” címmel. Tájékoztatom önöket, hogy Ritter Imre képviselő úr németül, nemzetiségi nyelvén ismerteti felszólalásának első mondatait, majd a következőkben tér át és folytatja magyarul, és németül is zárja a felszólalását. Parancsoljon, képviselő úr, öné a szó.
Sehr geehrter Herr Vorsitzender! Sehr geehrtes Parlament! Tisztelt Házelnök Úr! Tisztelt Országgyűlés! Ohne Worte, erre nincsenek szavak… Az elmúlt napokban bejárta a hazai sajtót és a közösségi médiát Bárány Balázs, az MSZP országos elnökségi tagjának, solymári önkormányzati képviselőnek egy civil fórumon elhangzott mondata. Idézem: „Konkrétan ott, ahol a polgármester egy elfajzott tősgyökeres sváb, fideszes, sőt annál is fideszesebb, cigánygyűlölő, homofób, zsidógyűlölő, igazi fasiszta barom.” Ohne Worte, erre nincsenek szavak… Englenderné Hock Ibolya asszonnyal, a Magyarországi Németek Országos Önkormányzata elnökével szombaton közösen kiadtunk egy közleményt az előző vállalhatatlan kijelentésekkel kapcsolatban. Engedjék meg, hogy ezt megosszam önökkel. „A minap arról értesültünk, hogy Solymár polgármesterét, a magyarországi német közösség tagját személyére és nemzetiségi hovatartozására utaló méltatlan kifejezésekkel illették. Ez az eset sajnálatos módon immár a többedik hasonló mostanában. Mi, az érintett nemzetiség vezető politikusai valamennyi hazánkban élő nemzetiség és más kisebbség nevében is visszautasítjuk az ilyesfajta ellentétet szító, ellenséges megnyilvánulásokat, és elfogadhatatlannak tartjuk azt, amikor efféle könnyelmű, meggondolatlan és bántó kijelentések hangzanak el bármilyen két fél közti feszültség levezetésére. A magyarországi német közösség továbbra is büszke hagyományaira, kultúrájára, anyanyelvére és értékrendjére, ezek ápolásával, átörökítésével igyekszik hozzájárulni közös hazánk sokszínűségéhez.” Aki esetleg nem ismerné, Solymár a magyarországi német nemzetiség egyik emblematikus települése, mely többek között életre hívta és immáron 25 éve állandó rendezője az Országos Német Nemzetiségi Gyermektánc Fesztiválnak. A mindenkori solymári ifjúsági nemzetiségi tánccsoportok a ma már újra európai hírű Budaörsi Passió statisztáinak immáron húsz éve a gerincét adják. A solymári Kompanei nemzetiségi amatőr színjátszó csoport az egyetlen, mely unokáktól a nagyszülőkig Mundartban, solymári német tájszólásban játssza darabjait, s nemcsak Solymáron, hanem Magyarország más német nemzetiségi településein is. Az sem véletlen, hogy az elmúlt héten az Észak-magyarországi Német Önkormányzatok Szövetsége a 2021. évi Nemzetiségekért díjra éppen a solymári Cservenyiné Marlok Magdolnát terjesztette fel, aki 25 éven keresztül sokadmagával a solymári német nemzetiségi élet motorja és lelke volt. [[11.20]] A legtermészetesebb, hogy a rendszerváltás óta mindig német nemzetiséghez tartozó polgármestere volt Solymárnak. Bárány Balázs felháborító, megdöbbentő és vállalhatatlan kirohanása dr. Szente Kálmán polgármester úr, német közösségünk tagja ellen azért is félelmet keltő, mert ezek a kijelentések nem az utca egyszerű emberétől származnak, hanem ez a nemzetiségünket ért brutális támadás egy olyan embertől jött, aki közszereplő, egy parlamenti párt tagja, sőt elnökségi tagja, egyik vezető politikusa. Még belegondolni is félelmetes, hogy ha ez az ember hatalomra kerülne, a hatalom és a gyűlölet birtokában milyen szörnyűségekre lehetne, lenne képes. Ezért meggyőződésem, hogy egyetlen parlamenti párt sem tűrhet meg nemhogy vezető politikusként, de tagjai közt sem ilyen embert, az ilyen embereket ki kell zárni a közéletből! Tisztelt Országgyűlés! A budaörsi Ó-temetőben állítottuk fel a 75 éve erőszakkal elűzött és elhurcolt magyarországi németek országos emlékművét. A szobor talapzatára Valeria Koch következő sorait véstük: „Stoppt schon den kleinssten Haß, sagt rechtzeitig halt!” A fiatalon elhunyt magyarországi német nemzetiségi költőnő intelme magyarul így hangzik: „Állítsátok meg a legkisebb gyűlöletet is, mondjátok időben, hogy állj!” Danke für Ihre Aufmerksamkeit! [[Nagy taps a kormánypártok padsoraiból.]]
Köszönöm szépen, képviselő úr. A kormány nevében képviselő úr napirend előtti felszólalására Soltész Miklós államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Tisztelt Országgyűlés! Tisztelt Képviselő Úr! Valóban, a solymári svábok története háromszáz évre nyúlik vissza. Őnélkülük az a település, amely most is jelentős településként él Pest megye területén, nem lenne. Ők szenvedték meg 1946-ban az elűzetést, melynek következtében közel kétezer solymári svábot, a település felét üldözték el az akkori kommunisták. Mint ahogy tették az akkori kommunisták ’46. január 19e és ’48. január 15e között, a második világháború szörnyűségei után, a német közösséget gyalázták, támadták, kétszázezer embert üldöztek el hazájukból. Félmillió német származású volt a második világháború előtt, aki annak vallotta magát, majd nem sokkal később, az elűzetés után, 1949-ben 2600-an merték csak német ajkúnak, illetve német származásúnak vallani magukat azért, mert féltek a kommunisták bosszújától, azért, mert üldözték őket. A félelemkeltés ma is egy kommunista örökség, mondhatjuk így nyugodtan, az MSZP nemcsak a vagyont örökölte meg a kommunistáktól, hanem a stílust, az eszmét is. Amit Bárány Balázs solymári MSZP-s képviselő mondott, az elfajzott svábozás, és folytathatni tovább azt a sort, amit ön már idézett, teljes mértékben elfogadhatatlan, tisztelt képviselő úr. Ráadásul van egy mellékszála is ennek a történetnek, hiszen a Pest megyei választások során az MSZP-n belül ki akarták zárni az előző csoportot, és majdnem Bárány Balázs lett az MSZP Pest megyei elnöke. Kinek a favoritjaként? Tóth Bertalan, illetve Kunhalmi Ágnes favoritjaként. Ez talán tovább tetézi a bajt, tovább tetézi azt a bűnt, amit ez a képviselő tett. De hadd idézzek tőle egy másik mondatot, ami igaz is lehet, rá tekintve. „Jöhetne az a rész, amikor felszólítjuk arra, hogy mivel méltatlanná vált hivatalának a viselésére, ezért mondjon le és távozzon a közéletből.” Bár ő ezt a gondolatot másra értette, most jó lenne, ha magára venné, és azt kell mondanom, az MSZP-t is, az itt lévő Korózs Lajost és a többieket is felszólítom, hogy távozzanak mindazok a közéletből, akik olyat tesznek a közéletben, ami teljesen elfogadhatatlan, és sértegetnek, támadnak embereket. Mindamellett pedig azt kell mondanom, hogy mindaz, amit a baloldal tesz, mindaz, ami most az MSZP-t jellemezte, a baloldalt is, azt az összefogást is jellemzi, amely az elmúlt években létrejött, hiszen sorra sértenek meg társadalmi csoportokat. Ha csak a Jobbikot nézzük, folyamatos gyűlöletkeltést indított a cigánysággal, a zsidósággal szemben. Ez utóbbi közösséget listázni is akarták. A DK folyamatosan üldözni akarja a kereszténységet, és gyűlölettel beszél róla, és hozzáteszem, Gyurcsány Ferencné legutóbb az egyszeri kétkezi munkásokat sértegette. [[Dr. Vadai Ágnes közbeszól.]] A baloldalon támadják a határon túli magyarokat, sértegetik a nyugdíjasokat, a vidéki embereket, patkányozzák a szavazókat, sértegetik a vidéki egyetemistákat is. Úgy látszik, most az MSZP-re osztották a német nemzetiség sértegetését. Tisztelt Országgyűlés! Sajátos összefogásról beszélünk és sajátos összefogást láthatunk. Pártocskák, akik a hatalomért az értékek teljes feladása mellett mindent megtesznek, mindenkibe belerúgnak, mindenkit támadnak, de másik oldalról semmi más, csak a gyűlölet tartja őket egyben. Nekünk a válaszunk megvan a Fidesz-KDNP részéről, nem más, mint az összefogás. Összefogás az emberekkel, a közösségekkel, nemzetiségekkel, határon túli magyarokkal, természetesen a magyarországi németekkel és a Magyarországra költözött német cégekkel is. Ők azok, akik Magyarországon a külföldi cégek egynegyedét alkotják, rengeteg munkát hoznak Magyarországra, rengeteg értéket teremtenek, és nekünk mindenképpen fontos az, hogy az, amit háromszáz év óta az itt élő magyarországi németek teremtettek, tovább folytatódjon mind a nemzetiségekben, mind pedig a német cégeken keresztül. Köszönöm szépen, és én kérek elnézést Bárány úr helyett. Isten áldja önöket! Köszönöm. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Ezzel a napirend előtti felszólalások végére értünk. Most felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Z. Kárpát Dániel, Jobbik; Keresztes László Lóránt, LMP; Steinmetz Ádám, Jobbik; Kálló Gergely, Jobbik.
Köszönöm szépen, jegyző úr. Tisztelt Országgyűlés! Tájékoztatom önöket, hogy Szabó Timea országgyűlési képviselő mentelmi jogának felfüggesztésére irányuló indítvány érkezett 2020. november 6-án 16.BPK.1648/2020/2. számon a Budapesti II. és III. Kerületi Bíróságtól becsületsértés vétsége miatt indított magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak.Tisztelt Országgyűlés! Most soron következik mai rendkívüli ülésünk napirendjének megállapítása. A napirendre, az ülés időtartamára az elnöki jogkörben előterjesztett javaslat alapján döntünk. Mielőtt azonban megkezdenénk a szavazási eljárást, egyrészt megkérem a teremszolgálat munkatársait, ellenőrizzék, hogy a patkóban az átváltások megtörténteke, másrészt pedig a szavazógépek működőképességét is ellenőrizzük, azaz a jelenlétet ellenőrző gombnyomásra fog sor kerülni. Kérem, nyomják meg szavazógépük valamelyik gombját! Jelen van 178 képviselő, 21 képviselő van távol, az Országgyűlés határozatképes. Tisztelt Ház! Most házszabálytól való eltérésre tett javaslatról döntünk. Az elnöki jogkörben benyújtott javaslat azt kezdeményezte, hogy az Országgyűlés a koronavírus-világjárvány második hulláma elleni védekezésről szóló T/13571. számú előterjesztés tárgyalása során úgy térjen el a házszabálytól, hogy a mai napon már a zárószavazásra is sor kerülhessen. [[11.30]] A házszabálytól eltérésre tett javaslatot T/13571/2. számon a honlapon valamennyien megismerhettük. Most felhívom szíves figyelmüket, hogy a házszabálytól való eltéréshez a jelen lévő országgyűlési képviselők négyötödének igen szavazata szükséges. Kérdezem a tisztelt Országgyűlést, hozzájárule a házszabálytól való eltéréshez. Kérem, szavazzanak! [[Szavazás.]] Kimondom a határozatot: az Országgyűlés a házszabálytól való eltérést 178 igen szavazattal, ellenszavazat és tartózkodás nélkül elfogadta. Tisztelt Országgyűlés! Elfogadott döntésünknek megfelelően a módosító javaslatok benyújtására a mostantól számított 45 perc időtartamban, 12 óra 16 percig van lehetőség. A törvényjavaslat összevont vitájára, az összegző módosító javaslatról történő döntésre és a zárószavazásra még a mai ülésünkön sor kerül. Most, tisztelt képviselőtársaim, az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Ez látható többség. Megállapítom, hogy az Országgyűlés látható többsége a napirendet elfogadta. Tisztelt Országgyűlés! Most a Törvényalkotási bizottság ülésének befejezéséig szünetet rendelek el. (Szünet: 11.32 13.08 Elnök: Jakab István Jegyzők: dr. Szűcs Lajos és Hiszékeny Dezső)
Tisztelt Országgyűlés! Köszöntöm képviselőtársaimat. Most az összevont vitára kerül sor. Felhívom figyelmüket, hogy a pandémiás helyzet szabályainak fokozott betartására figyelemmel az ülésteremben lehetőség szerint csak a soron következő felszólaló és az azt követő két felszólalásra váró tartózkodjon. Tisztelt Országgyűlés! Későbbi kezdésünknek oka, hogy meg kellett várjuk, amíg a TAB anyagai elektronikusan is elérhetővé válnak a rendszeren belül. Tisztelt Országgyűlés! Soron következik a koronavírus világjárvány második hulláma elleni védekezésről szóló előterjesztés összevont vitája. A kormány-előterjesztés T/13571. számon a parlamenti informatikai hálózaton elérhető. Tájékoztatom önöket, hogy az elfogadott házszabálytól eltérés szerint a nyitóbeszéd, a vita közbeni felszólalás és a zárszó elhangzására összesen 20 perc, a Törvényalkotási bizottság előadójának felszólalására 15 perc, a képviselőcsoportok felszólalására összesen 20-20 perc, a független képviselők felszólalására összesen 8 perc áll rendelkezésre. Tisztelt Országgyűlés! Megadom a szót Varga Judit igazságügyi miniszter asszonynak, a napirendi pont előterjesztőjének. Parancsoljon, miniszter asszony!
Tisztelt Elnök Úr! Tisztelt Országgyűlés! A koronavírus-járvány terjedése újra felerősödött, és az eddigieknél is nagyobb fenyegetést jelent nemcsak hazánkban, hanem egész Európában és szerte a világon. A járvány hatalmas méreteket ölt az első hullámhoz képest, mind a fertőzések, mind pedig az elhunytak számát tekintve. Magyarország azonban felkészült, kórházainkat felszereltük, és minden rendelkezésre áll a védekezéshez: lélegeztetőgépek, maszkok, gumikesztyűk és védőruhák. A koronavírus-világjárvány első hulláma alatt számos olyan egészségügyi, gazdasági és más védelmi intézkedést hoztunk meg, amelyek hozzájárultak ahhoz, hogy Magyarország, szemben sok európai állammal, sikeresen kezelje a járványt. Az első csatát tehát megnyertük. E helyütt köszönet illet meg minden jogkövető magyar állampolgárt, akik az intézkedések betartásával járultak hozzá a járvány terjedésének lelassításához. És természetesen külön köszönet jár az egészségügyben, a rendfenntartásban, a kereskedelemben, valamint a közoktatásban dolgozóknak, az ő áldozatos munkájuk nélkül ez nem sikerülhetett volna. Tisztelt Képviselő Hölgyek! Tisztelt Képviselő Urak! Reagálóképességünk fenntartása érdekében 2020 júniusában a kormány, ahogyan a nevében is benne van, járványügyi készültséget vezetett be. Most, 2020 novemberében, az ország védelme érdekében ismét cselekednünk kell. Tudatában vagyunk annak, hogy vészterhes időkben felelős döntéseket kell hoznunk, és hogy az eddig megtett intézkedések betartása, az összefogás és a fegyelmezettség a magyarság legfőbb erőtartaléka. A koronavírus-járvány második hullámára válaszként több európai ország ismét különleges jogrendet vezetett be. Hazánknak is lépnie kell, hiszen továbbra is az a célunk, hogy emberéleteket és munkahelyeket mentsünk meg, ezért a járvány elleni védekezésben egyértelmű döntési és cselekvési képességre van szükség. A veszélyhelyzet újbóli kihirdetésének lényege ugyanis éppen a hatékonyság biztosítása. A különleges jogrend abban nyújt segítséget, hogy a jelenlegi járványügyi helyzetben a lehető leggyorsabban lehessen intézkedéseket hozni és azokat végrehajtani. A normál eljárásrend akár heteket is igénybe venne, ennyit azonban képtelenség várni, a magyar emberek élete és egészsége olyan nyomós közérdek, amely miatt azonnali lépések megtételére van szükség. Jogrendszerünk alapja, az Alaptörvény nemzetközi összehasonlításban is nagyon részletesen, széles körű garanciákkal körülhatárolva rögzíti, hogy rendkívüli helyzetekben mi a teendő, és melyik alkotmányos szervnek mi a feladata. A veszélyhelyzet hatályának 15 napon túl történő meghosszabbítása ennek értelmében az Országgyűlés döntésének a függvénye. Mindezek alapján jelen javaslat célja, hogy az Alaptörvény 53. cikk (1) bekezdése alapján az élet- és vagyonbiztonságot veszélyeztető, tömeges megbetegedést okozó koronavírus-világjárvány következményeinek elhárítása, illetve a magyar állampolgárok egészségének és életének megóvása érdekében, a kormány által elrendelt veszélyhelyzet kihirdetésével egyetértve az azóta meghozott valamennyi intézkedést megerősítse, és azok hatályát meghosszabbítsa. Tisztelt Ház! A javaslat 2. §-a az Alaptörvény 53. cikk (3) bekezdésén alapuló felhatalmazás. Ennek tárgyi és időbeli kereteinek meghatározásakor a javaslat figyelemmel van arra, hogy a kormány intézkedéseit természetszerűleg nem egy, hanem több kormányrendelet tartalmazza. Éppen ezért a hatálymeghosszabbítással érintett kormányrendeletek körét nem merev hivatkozás útján állapítja meg, hanem a rendkívüli intézkedések bevezetésére vonatkozó jogalkotói hatáskört megalapozó alaptörvényi rendelkezés feltüntetésével. [[13.10]] Lényeges, hogy ez a felhatalmazás a kormány jövőben meghozandó intézkedéseire is vonatkozik. Időbeli hatályát tekintve pedig a törvény hatályvesztéséig, tehát a törvény kihirdetésétől számított 90 napig biztosítja az Alaptörvény 53. cikk (3) bekezdése szerinti felhatalmazást. Itt megjelenik egy fontos különbség a tavaszi járványhelyzettel kapcsolatban: míg tavasszal nem lehetett tudni, hogy mikor várható a járvány első hullámának a vége, addig a mostani helyzetben, ha minden a tervek szerint alakul, akkor remélhetőleg rövid időn belül rendelkezésünkre fog állni valamilyen vakcina. Ezért, amennyiben hihetünk az Európai Bizottság tájékoztatásának, ez a 90 nap elegendő lesz. Emellett ugyanakkor a javaslat egyértelművé teszi, hogy a felhatalmazás a 90 nap leteltét megelőzően is visszavonható, továbbá értelemszerűen az Országgyűlés hatályon kívül is helyezheti azt. Ki kell emelni, hogy az Országgyűlésnek a soron következő határozatképes ülésein a szabályozás alapján a felhatalmazás fenntartásáról nem szükséges döntenie, ex lege a törvény hatályvesztésig fennmarad, döntés ezt megelőzően csupán a felhatalmazás esetleges visszavonásának igénye esetén szükséges. Hangsúlyozandó ugyanakkor, hogy a felhatalmazás visszavonására az Országgyűlésnek az intézkedéseket tartalmazó egyes kormányrendeletek kihirdetését követő 16. naptól van lehetősége, az Alaptörvény 53. cikk (3) bekezdésének megfelelően. A felhatalmazás tárgyi keretei alapján az Országgyűlésnek lehetősége van arra, hogy csupán a kormány által hozott egyes intézkedések tekintetében vonja vissza esetleg felhatalmazását. A javaslat azt is kimondja, hogy az Országgyűlés a rendelet hatálybalépését követően az ennek a javaslatnak a hatálybalépéséig megalkotott, rendkívüli intézkedéseket tartalmazó kormányrendeleteket megerősíti, ezáltal az Országgyűlés elismeri a kormány eddigi, a járvány megfékezése érdekében tett lépéseit. Fontos kiemelni, hogy a javaslat 3. §-a előírja, hogy a kormány a veszélyhelyzet elhárítása érdekében az intézkedések hatályának fenntartásáig megtett intézkedésekről rendszeresen az Országgyűlés ülésén, annak hiányában pedig az Országgyűlés elnöke és az országgyűlési képviselőcsoportok vezetői részére tájékoztatást ad. Tisztelt Ház! Szólnom kell a törvényjavaslat választásokat érintő rendelkezéseiről is. Az Alaptörvény alapján a helyi önkormányzat vagy a nemzetiségi önkormányzat képviselő-testülete kimondhatja feloszlását. A javaslat szerinti szabály kimondja, hogy a képviselő-testület feloszlásának elrendelése esetén e döntés hatálya a veszélyhelyzet megszűnését követő napon áll be. Ez az eset vonatkozik arra is, amikor a katasztrófavédelmi törvény alapján a települési önkormányzat képviselő-testületének, a Fővárosi Közgyűlésnek és a megyei közgyűlésnek a feladat- és hatáskörét a polgármester, illetve a főpolgármester vagy a megyei közgyűlés elnöke gyakorolja. A választási és népszavazási eljárások során a közvetlenség alaptörvényi elvének érvényesüléseként valamennyi választópolgár személyes részvétele volna szükséges. Könnyen belátható azonban, hogy ez a humánjárvány megelőzését, illetve következményeinek az elhárítását súlyosan veszélyeztetné. Tekintettel arra, hogy sem a választási, sem pedig a népszavazási eljárásról szóló törvények veszélyhelyzetre vonatkozó szabályokat nem tartalmaznak, szükséges itt rendelkezni arról, hogy a veszélyhelyzet idején az ilyen eljárási határidők megszakadjanak. Megjegyzem, hogy a kormány járványügyi okból már 2020. november 5-én rendelkezett a törvényjavaslat hatálybalépéséig tartó időtartamra kitűzött időközi választások elhalasztásáról, ez azonban ideiglenes intézkedésként csak az Országgyűlés döntéséig szól. Ugyancsak szükséges arról is rendelkezni, hogy a veszélyhelyzet ideje alatt időközi választás vagy népszavazás nem tartható. Az így elmaradt választás, illetve népszavazás időpontját azonban a veszélyhelyzet megszűnését követő 15 napon belül ki kell tűzni. Aki azt állítja, hogy ezek a rendelkezések szükségtelenek, illetve aránytalan korlátozásokat jelentenek, egyúttal azt is kívánja, hogy az állam az ajánlások gyűjtése, valamint a szavazás során a választópolgárokat súlyos fertőzésveszélynek tegye ki ez nyilvánvaló felelőtlenség volna. Ismét hangsúlyozom, hogy az előbb ismertetett rendelkezések kizárólag a veszélyhelyzet idejére és kizárólag az időközi választásokra és népszavazásokra vonatkoznak. Ezzel kapcsolatban fontos kiemelni, hogy a javaslathoz most benyújtott módosító indítvány arról rendelkezik, hogy a veszélyhelyzet megszűnése után azon választások, amelyek esetében a veszélyhelyzet miatti elmaradása előtt a jelölteket már jogerősen nyilvántartásba vették, biztosítjuk, hogy a jelöltek kizárólag azok lehetnek, akiket a választások veszélyhelyzet miatti elmaradása előtt a választási bizottság jogerősen már nyilvántartásba is vett. Ezzel a szabályozással biztosítható, hogy az elmaradt időközi választások esetén a megfelelő számú ajánlást összegyűjtő jelöltek a veszélyhelyzet után kitűzött választáson is jelöltek legyenek, mivel ebben az esetben a választás elmaradását szünetelésnek kell tekinteni, így számukra is biztosítja a javaslat, hogy ne járjon a szabályozás hátrányos hatással. Emellett a javaslathoz benyújtott módosító indítvány arról is rendelkezik, hogy a kormány vonatkozó rendelete hatálybalépésekor helyi népszavazás kezdeményezése érdekében folytatott aláírásgyűjtés esetén az aláírásgyűjtésre vonatkozó határidő a rendelet hatálybalépésétől a veszélyhelyzet megszűnését követő napig szünetel. Ezen aláírásgyűjtés során a rendelet hatálybalépéséig összegyűjtött aláírásokat tartalmazó, megsemmisítésre nem került aláírásgyűjtő íveket a szervezőnek legkésőbb e törvény hatálybalépését követő 3 napon belül át kell adni a helyi választási irodának. A veszélyhelyzet megszűnését követő napon a helyi választási iroda vezetője új hitelesítési záradékkal látja el az aláírásgyűjtő ív mintapéldányát, és azt átadja a szervezőnek. [[13.20]] Ezáltal lehetőség lesz arra, hogy az aláírásgyűjtés a veszélyhelyzetet követően folytatódhasson, a korábban gyűjtött aláírások is felhasználhatóak legyenek. Tisztelt Országgyűlés! Tisztelt Képviselő Hölgyek és Urak! Ahhoz, hogy a kormány az eredményes védekezéshez szükséges valamennyi intézkedést időben meg tudja tenni, szükség van a tárgyalt törvényjavaslat mihamarabbi elfogadására. Ezért is fordulok önökhöz, tisztelt baloldali képviselők, itt a lehetőség, hogy ezúttal bizonyítsák, nem kizárólag a napi politikai haszonszerzés és a hazai, valamint nemzetközi hangulatkeltés élteti önöket, hanem az ország sorsát is szívükön viselik. Kell hogy legyenek olyan közös ügyek, amelyek a napi sárdobálás és politikai érdekek felett állnak. Kell hogy legyenek olyan ügyek, amelyekben egységes a nemzet, és azt a baloldal nem utasítja el. A magyar emberek életének és munkahelyének védelme ilyen ügy. Ezért tisztelettel kérem, hogy támogassák az előterjesztést, hogy ne történhessen meg ismételten az, ami tavasszal már megtörtént. Köszönöm megtisztelő figyelmüket, és kérem a tisztelt Házat, hogy támogassa a törvényjavaslatot. [[Taps a kormánypártok soraiban.]]
Megköszönöm miniszter asszony, előterjesztő felszólalását. Tájékoztatom, hogy a vita végén a zárszó elmondására 9 perc 30 másodperc áll rendelkezésére.Tisztelt Országgyűlés! Most a Törvényalkotási Bizottság álláspontjának ismertetésére kerül sor. Megadom a szót Mátrai Márta képviselő asszonynak, az Országgyűlés háznagyának, a bizottság előadójának. Háznagy asszony, parancsoljon!
Köszönöm a szót. Tisztelt Elnök Úr! Tisztelt Miniszter Asszony! Tisztelt Képviselőtársaim! Tájékoztatom önöket, hogy a Törvényalkotási Bizottság 2020. november 10-én tartott ülésén megtárgyalta „a koronavírus-járvány második hulláma elleni védekezésről” című, T/13571. számú törvényjavaslatot. Az összegző jelentést a bizottság házszabálytól eltérés alapján 38 igen, egyhangú szavazattal elfogadta.Tisztelt Országgyűlés! Mint ismert, a koronavírus-járvány egyre gyorsabban terjed Európa-szerte és hazánkban is. A kormány számára továbbra is a magyar emberek élete a legfontosabb, aminek megvédéséhez most elengedhetetlen a járvány terjedésének lassítására rendelkezésére álló eszközök igénybevétele. A járvány elleni védekezésben gyors fellépésre, döntési és cselekvési képességre van szükség. A rendkívüli jogrend ebben nyújt segítséget, hiszen a jelenlegi járványügyi helyzetben a meghozott intézkedések minél gyorsabb végrehajtása indokolt. Tisztelt Képviselőtársaim! Az Alaptörvény 53. cikke lehetőséget biztosít arra, hogy a kormány az élet- és vagyonbiztonságot veszélyeztető elemi csapás vagy ipari szerencsétlenség esetén, valamint ezek következményeinek az elhárítása érdekében veszélyhelyzetet hirdessen ki, és sarkalatos törvényben meghatározott rendkívüli intézkedéseket vezessen be. Az Alaptörvényünk, amely jogrendszerünk alapja, nemzetközi összehasonlításban is rendkívül részletesen és garanciákkal körülhatárolt módon rögzíti, hogy rendkívüli helyzetben mi a teendő, és melyik alkotmányos szervnek mi a feladata. A veszélyhelyzet hatályának 15 napon túl történő meghosszabbítása ennek értelmében az Országgyűlés felelőssége. A javaslat célja, hogy az Alaptörvény 53. cikk (1) bekezdése alapján a kormány által kihirdetett, a veszélyhelyzet kihirdetéséről szóló 478/2020. bekezdése alapján a kormány által kihirdetett, a veszélyhelyzet kihirdetéséről szóló 478/2020. (XI. 3.) kormányrendelet szerinti, az élet- és vagyonbiztonságot veszélyeztető, tömeges megbetegedést okozó koronavírus-világjárvány következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet kihirdetésével egyetértve, az azóta meghozott valamennyi intézkedést megerősítse, és azok hatályát az Alaptörvény 53. cikk (3) bekezdése alapján meghosszabbítsa. A felhatalmazás időbeli hatályát tekintve a javaslat a törvény hatályvesztéséig biztosítja az Alaptörvény 53. cikk (3) bekezdése szerinti felhatalmazást, ugyanakkor a javaslat egyértelművé teszi, hogy a döntés visszavonható, továbbá a jogalkotásról szóló törvény szerint az Országgyűlés törvényben hatályon kívül helyezheti. A javaslat további célja, hogy Magyarország Kormánya abban az esetben is megalkothassa és hatályában fenntarthassa a rendkívüli rendelkezéseket tartalmazó rendeleteit, ha az Országgyűlés bármely, a koronavírus okozta humánjárvánnyal összefüggő okból nem ülésezik. Tisztelt Ház! Elmondható, hogy Magyarország sikeresen kezelte a koronavírus-járvány első hullámát. Számos egészségügyi karantén- és gazdasági intézkedés meghozatalára került sor, melyek az állampolgárok fegyelmezett magatartásával kiegészülve hozzájárultak a sikeres védekezéshez. Mindannyiunk számára megterhelő a jelenlegi helyzet, ugyanakkor nagyon fontos, hogy a vészterhes időkben is felelős döntéseket hozzunk. A közös cselekvés, az összefogás és a fegyelmezett járványkezelés az egyetlen módja annak, hogy megfékezzük a járvány terjedését, megvédjük a gazdaságot és az egészségügyi rendszert az összeomlástól. Az Országgyűlés tagjai a javaslat elfogadásával járulhatnak hozzá a vészterhes időben szükséges nemzeti egység megteremtéséhez és fenntartásához. Az elhangzottakra tekintettel, tisztelettel kérem, hogy a benyújtott javaslatot támogassák. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, háznagy asszony. Tisztelt Országgyűlés! Most a képviselői felszólalások következnek. Tájékoztatom önöket, hogy a frakcióknak 20-20 perc, a független képviselőknek összesen 8 perc időkeret áll rendelkezésükre. Tisztelt Országgyűlés! Megadom a szót Kocsis Máté frakcióvezető úrnak, Fidesz-képviselőcsoport.
Köszönöm szépen a szót. Tisztelt Elnök Úr! Tisztelt Képviselőtársak! A koronavírus-járvány egész Európában felszálló ágban van, látjuk a hírekben, halljuk a híradásokban, egyre több a fertőzött, és egyre több a kórházi kezelésre szoruló, és sajnos egyre több a halálos áldozat is. A világon a fertőzöttek száma elérte az 51 milliót, az elhunytak száma pedig a másfél millióhoz közelít. Mivel a járvány terjedése felgyorsult, az egészségügyi rendszer több országban is a végsőkig leterhelt, a kapacitásai határánál jár. Ausztriában már másfélszer annyi az egymillió főre jutó fertőzött, mint minálunk, nyugatabbra még ennél is rosszabb a helyzet. Ausztria több kórháza is kapacitásproblémával küzd, ugyanis két hét alatt megduplázódott a kórházban kezelt betegek száma.A nemzetközi kitekintést azért is érdemes megtennünk, mert a tavaszi tapasztalatok is azt mutatták, hogy ami tőlünk nyugatabbra bekövetkezik vagy bekövetkezett, az nagy eséllyel nálunk is bekövetkezhet. Éppen ezért helyeseljük, hogy a kormány az osztrák mintát követi, a védekezés lépései az osztrák minta szerint valósulnak meg. De említhetnénk a belga egészségügyi rendszert is, ez már október közepén kritikus állapotba került, főleg ami az intenzív ellátást illeti. A V4-es országok tekintetében sem jobb a helyzet, Lengyelországban és Csehországban, illetve Szlovákiában is egyre nehezedik a terhelés, ami az egészségügyi szektort éri. A szlovák szomszédainknál az egészségügyi személyzet hiánya jelenti az egyik legnagyobb problémát. A járvány egyre irányíthatatlanabb terjedése miatt szinte minden ország drasztikus intézkedéseket hozott. Franciaországban a lakosság csak alapos indokkal hagyhatja el az otthonát, kijárási korlátozás van 0-24 órában. Belgiumban kijárási tilalom van, Németországban pedig egy hónapra bezártak szinte mindent. Ausztriában ami számunkra fontos, nemcsak a szomszédos ország mivolta vagy a méretközelség szempontjából is, hanem a védekezés azonossága vagy hasonlósága szempontjából is a hét elejétől rendkívüli szigorítások léptek életbe. A profi sportok kivételével betiltottak minden rendezvényt, a hotelek sem fogadhatnak vendégeket, és éjszakai kijárási tilalom van. Az azt megszegőket közel félmillió forintnak megfelelő euróra büntetik. A járvány második hulláma miatt több ország ismét bevezette a rendkívüli jogrendet, ahogy arra igazságügyi miniszter asszony is utalt. Sőt, vannak olyan országok, ahol tavasz óta életben van a kihirdetett veszélyhelyzet. Németországban például március 25e óta széles körű rendeletalkotási jogköre van a szövetségi kormányzatnak, és az egészségügyi miniszter is külön rendeletalkotási lehetőséget kapott, amellyel még jövő tavasszal, 2021 tavaszán is élhet. [[13.30]] Franciaországban és Olaszországban is rendkívüli állapot lesz még a jövő év elején, Spanyolországban pedig május 9-éig tart várhatóan a kivételes jogrend. A régióban, a mi régiónkban maradva azt látjuk, hogy a cseh képviselőház a minap meghosszabbította a szükségállapotot, ami lehetővé teszi a többi között a gyors védőfelszerelés-beszerzést, és könnyebben engedélyezhetik az orvostanhallgatók bevonását a kórházi ellátásba. Veszélyhelyzet van Szlovákiában és Szlovéniában is, a bolgár kormány pedig május óta tartja fenn a kivételes állapotot. A járvány, mint azt önök is látják, és mindannyian tapasztaljuk, Magyarországon is egy erősen felszálló ágban van, az emberek már nemcsak a hírekben, hanem a közvetlen környezetükben is tapasztalják mind a fertőzés súlyosságát, mind a számosságát. Ezért szükség van a vírus terjedését korlátozó gyors és hatékony intézkedésekre. Éppen ezért üdvözöljük, hogy a kormány újra a parlament támogatását kérte, rendkívüli jogrendet hirdetett, illetve annak meghosszabbítását kérte a magyar Országgyűléstől. Azt látjuk, hogy legutóbb két hétig tartott a parlamentnek, itt nekünk, hogy meghozzuk a védekezést segítő karanténra és maszkhasználatra vonatkozó szabályokat, és általában is két-három hetet minimum igénybe vesz a parlamenti döntéshozatal. Mindannyian könnyen beláthatjuk, hogy ez veszélyhelyzetben nem fér bele; akár órákon belül készen kell állni a kormánynak döntések meghozatalára, hatályba léptetésére az egészségügyi vagy a gazdasági intézkedések meghozatala miatt. Csökkenteni kell a koronavírusos megbetegedések számát, és ez is gyors és hatékony intézkedéseket kíván, éppen ezért, szintén emiatt is helyeseljük a rendkívüli jogrend, illetve a kormány gyors intézkedési lehetőségeinek a megteremtését. Tavasszal, ha visszaemlékeznek, azért sikerült jól kezelni vagy sikeresen kezelni az első hullámot, mert az ország összefogott. Nyilván kellettek a kiváló szakemberek, nyilván szükség volt a fegyelmezett állampolgárokra. Most az ország annyival jobb helyzetben van, hogy mind az infrastruktúra, mind pedig a tapasztalat szempontjából felkészültebbek vagyunk, és ha mindenki betartja a szabályokat, akkor együtt újra sikerülhet megfékezni a világjárvány magyarországi terjedését. Meg kell tudnunk védenünk a magyar emberek életét és egészségét, és meg kell tudnunk védeni a kórházak működőképességét is. Ez kéz a kézben jár, ha csökkennek a kontaktszámok, ha csökken a vírus terjedése, akkor az egészségügyi ellátórendszerünket sem helyezzük irtózatos nyomás alá. Így is óriási feladat előtt állnak azok, akik ma az egészségügyi rendszerben dolgoznak, éppen ezért szükség van arra, hogy az ország politikai pártjai, az ország vezetése, a kormány, az ellenzéki pártok mind egységesen álljanak mögöttük. Tavasszal ugyan sok vitánk volt, és sajnos számos olyan eset történt, amely azt bizonyította, hogy nem számíthattunk lélektanilag fontos pillanatokban a baloldali pártok támogatására, ma azonban ennek az eljárásrendnek a megszavazásával ezt önök felülírták, amit ezúton köszönök, de egyidejűleg azt szeretném kérni, hogy a védekezésnek nemcsak egy parlamenti szavazás a módja, hanem különböző álhírek terjesztésének az elkerülése is. Éppen ezért, bár ma már itt elmondtam, de szükséges egy mondatban kitérnem Korózs Lajosra; kérem önöket, hogy hívják vissza, távolítsák el az Országgyűlés egészségügyi bizottságának az éléről. [[Közbeszólás a kormánypártok soraiból: Így van! Így van! Taps ugyanott.]] Higgyék el, ez most nem fér bele! Még akkor is így van ez, ha békeidőben sem férne bele egy ilyen felelősségteljes pozícióban, de most a kérésünk annyival hangsúlyosabb, hogy jelen pillanatban az álhírek terjesztése, az emberek riogatása, hamis statisztikák közzététele jóval nagyobb kárt tud okozni, mint egy járványon kívüli helyzetben. Néhány gondolatot még engedjenek meg a tavaszi járványhelyzethez képesti változásokról. Ahogy miniszter asszony is kitért a felszólalásában, akkor nem lehetett tudni, hogy meddig tart a járvány, illetve mikor tudunk ellene hatékonyan, sikeresen védekezni. Nem szívesen ugyan, de meghallgattuk önöknek akkor a diktatúra és egyéb blődségekről szóló vádjait, majd amikor ezt a törvényt az Országgyűlés visszavonta, és az addig meghozott döntéseket legitimálta, önök nem kértek elnézést. Ezt pusztán azért emlegetem fel, mert most ahhoz kérjük az önök támogatását a sikeres védekezés érdekében, hogy ezt a 90 napos határidőt tekintsék akként, ami egyfelől nyilván önöknek is elfogadhatóbb, ha jól nézem a nyilatkozataikat, másfelől reményt is ad az állampolgároknak, magyar honfitársainknak arra, hogy 90 nap után ez a helyzet érdemben megváltozhat. Ahogy miniszter asszony is elmondta, jó esély van arra, hogy a védőoltás ezen az időn belül megérkezik. Amennyiben ez meglesz, értelemszerűen a leghatékonyabb védekezést, a védőoltást is választhatják majd a magyar állampolgárok, de ez a 90 nap, amit a kormány kér a javaslatában, ez ennek a feltétele. Most tehát mindennél nagyobb hangsúlyt kell fektetnünk az összefogásra, a pontos információkra, a tájékoztatás minőségére, éppen ezért arra kérem önöket, hogy ne csak a szavazatukkal támogassák ezt a javaslatot, hanem a magatartásukkal, a politikai nyilatkozataikkal is támogassák ezt a javaslatot. Minden olyan dezinformáció emberi életekbe kerülhet, amely nem megalapozott, amely alaptalanul riogatja az állampolgárokat, és amely téves információkat közöl a járvány bármely részére vonatkozóan. A benyújtott törvényjavaslat szükséges, de konszolidált, mértéke nem haladja meg azt, ami elvárható, a kormánynak viszont lehetőséget ad a folyamatos, gyors és hatékony beavatkozásra. Éppen ezért kérem valamennyi parlamenti képviselőtársamat, támogassák a szavazatukkal, és kérem önöket, hogy a járvány elleni védekezésben tegyék félre a politikai vitáikat. Köszönöm a megtisztelő figyelmüket. [[Taps a kormánypártok padsoraiból.]]
Köszönöm, frakcióvezető úr. Tisztelt Országgyűlés! Megadom a szót Lukács László György képviselő úrnak, Jobbik-képviselőcsoport.
Köszönöm szépen a szót. Tisztelt Elnök Úr! Tisztelt Képviselőtársaim! Tisztelt Miniszter Asszony! Köszönjük a bátorító szavakat öntől, aszerint, mivel azt mondta, hogy mindenki kéri, hogy álljon ennek a javaslatnak az oldalára, ezt minimum provokációként lehet értékelni vagy akként, hogy ön átaludta az elmúlt egy hetet. Ugye, egy hete zajlik ez a vita, és az ellenzéki pártok már akkor nyilvánvalóvá tették, hogy támogatni fogják, és úgy gondolom, hogy volt egy egyeztetés is róla, ahol szintén kinyilvánították. Tehát ha valamilyen konszenzusra vagy egyetértésre törekszenek, akkor azt Kocsis Máténak is mondom: nem szívesen, de mi is végighallgatjuk az önök sértegetéseit. Ezt hívják egyébként demokráciának, hogy az ember meghallgatja mások érveit, még akkor is, ha nem tetszik; még úgy is, hogy önök rendszeresen úgy állítják be az ellenzéki érveket, mintha az ellenzék mondaná, holott ezeket a javaslatokat nagyon sokszor nem az ellenzék találja ki, hanem például az a Jakab Ferenc, aki az önök miniszterének ad tanácsot, az az Oroszi Beatrix, aki az önök miniszterének ad tanácsot. Ezeket olyan emberek mondják, olyan tudósok, olyan szakértők, hozzáértők, akiket, nyugodtan mondhatjuk az önök terminológiáját, önök támadnak. Egyébként minket támadhatnak, ahogy miniszterelnök úr megmondta, ugyanez a helyzet mivelünk: mi megszoktuk, hogy önök támadnak minket. Ebben nincs semmi újdonság, de legalább azokat a szakértőket ne támadják, akik egyébként mindig javasolnak önöknek egy olyan utat, amivel jobban meg lehet védeni az embereket. Szóval, amikor önök elmondják, ugyanez vonatkozik önökre is, és ha valamifajta együttműködést és valamifajta korrekt diskurzust akarnak, akkor nyugodtan vissza lehet térni azokhoz az időpontokhoz, amikor még tavasszal önök meg tudták normálisan fogalmazni az elvárásaikat, kéréseiket. Egyébként Kocsis Máté ott volt többször is, személyesen is ültünk egy asztalnál, és korrekt hangnemben és viszonyok között meg lehetett szervezni azt, hogy az egyes pártok miként tudják segíteni a védekezést, és az egész társadalom miként tudja a védekezést segíteni. És még egy dolog: ugye, azt mondta, hogy a tájékoztatás minőségével is segítsük a dolgokat. Nos, a tájékoztatás minőségéről csak annyit, és oda is mutathat maga mellé [[Kocsis Máté az ellenzék felé mutat.]] , Gulyás Gergely volt legelőször, aki kiállt, és nagy nyilvánosság előtt azt mondta és ne haragudjanak, ez lehet, hogy egyébként akkor nem álhír volt, de hogy a járvány súlyosságának a nagyon durva csökkentése, lekicsinylése volt, amit mondott, mert azt mondta , hogy mi itt, akik itt vagyunk a teremben, eltekintve a hölgyektől, mert azok kortalanok, összevissza fertőzhetjük egymást, és nem lesz durvább tünetünk, mint egy általános influenza. Valahogy így mondta, de a lényege az volt, hogy csökkentette a dolog súlyosságát. Ha meggondolt lett volna, nyilván nem mondott volna ilyet, és nem csökkentette volna egyébként ennek a brutális járványnak amelyben egyébként kétezer embernél is többen hunytak el Magyarországon a súlyát. A minimum az lenne, hogy Gulyás Gergely kiáll, és azt mondja, hogy egyébként tévedett. De ha ezt nem tudja megtenni, megmondhatja helyette más is. De nem vissza szeretnék mutogatni, hiszen az is teljesen nyilvánvaló, hogy ennek a jogszabálynak és ennek a törvénytervezetnek nem ez a célja. [[13.40]] A célja teljesen világos: jóváhagyni, megerősíteni azoknak a megszületett kormányrendeleteknek a hatályát, és azokat meghosszabbítani, amelyek eddig szigorításképpen megszülettek, illetve 90 napra. Itt szeretnék visszautalni a tavaszi időszakra. Ugye, milyen ismerős a 90 nap? 90 napra megadni a felhatalmazást arra, hogy Orbán Viktor végre tényleg, a valóságban is a járvány súlyának csökkentésén és az áldozatoknak akár gazdasági, akár egészségügyi és bármilyen áldozatoknak a minimalizálásán tudjon dolgozni. Egy egyébként biztos: sokkal rosszabb helyzetben vagyunk, mint amilyenben tavasszal voltunk, mind a megbetegedések, mind a halálozások száma ezt mutatja. Sajnos, odáig jutottunk, hogy nem volt jól megszervezve nyáron, és nem volt jól megszervezve sajnos ősz elején sem a védekezés. Rendelkezésre álltak volna Magyarországon a lehetőségek, hogy az egészségügyi és oktatási intézményeket megvédjük, egyébként a védekezés jelenlegi fázisa is jól mutatja, hogy ha még azokat az antigénteszteket is használnák, melyekről önök eltérő véleményeket szoktak szinte mindennap mondani, de ha azokat is használtuk volna, elképzelhető, hogy megakadályozható lett volna az, hogy egyébként az iskoláinkban vagy az egészségügyi intézményekben nagyon komoly nyomás legyen. Voltak ellenzéki javaslatok mindvégig. Ezt se próbálják elvitatni! Az ellenzéki javaslatok jó irányú javaslatok voltak tavasszal is, és most is voltak olyan pontok és olyan megfogalmazások, amit például maga a miniszterelnök tegnap be is jelentett. Tehát nagyon sokszor Magyarországon a teljesen logikusan és rendesen gondolkozó emberek együtt gondolkoznak még akkor is, ha önök úgy próbálják beállítani, hogy az ellenzékben semmire nem lehet számítani, meg mindig rosszat mondanak. Nekünk is az a célunk, nekünk is az az érdekünk, hogy a lehető legkevesebb áldozatot kelljen Magyarországnak meghoznia. Meg szeretnénk a lehető legtöbb embernek, sőt mindenkinek az életét védeni, és mi is azt szeretnénk, hogy mindenkinek a lehető legjobb gazdasági körülménye legyen, mert mindannyiunknak csak egy élete van, és mindannyiunknak itt él a családja, és itt szeretnénk boldogulni Magyarországon. Ami még biztos és ezt is talán javaslom önöknek megfontolásra , az, hogy a nemzeti konzultáció, amit elindítottak, végül nem váltotta ki a hozzá fűzött hatást. Önök, nem azt mondom, hogy hiába kérdezték, de mondjuk úgy, hogy nem biztos, hogy jól kérdezték meg a lakosokat. Mert a lakosok jó része nem tudta azokat a valódi információkat köszönhetően egyébként a tavaszi információs bezárkózásuknak és a nyári bezárkózásuknak , hogy valójában milyen hatással lehet az ő életére, akár az egészségére és akár a gazdasági körülményeire ez a járvány. És ennek az egyik ékes bizonyítéka, hogy önök azt mondták, hogy Magyarországnak működnie kell, és a lehető legtovább próbálták szerintem sokszor már az észszerűség határán túl is megadni azt a lehetőséget, hogy minden a régi vágású mederben menjen, holott látszódott, hogy sokkal keményebb kihívások elé áll az ország az őszi második hullámban. Egyébként azt is lehetne mondani ad absurdum, tisztelt képviselőtársaim, hogy ha a javaslatokat, amelyeket mondok és mondunk, megfogadnák, akkor azt is láthatnánk, hogy akár közösen is vállalhatnánk a felelősséget azért, hogy az országban milyen következménye lesz az eredményes vagy az eredménytelen védekezésnek. Például a széles körű és ingyenes tesztelés bevezetését, amit régóta mondtunk, ha önök megvalósítják, mi is oda tudunk állni. Oda is álltunk, és mindig is mondtuk, sőt ilyen volt az egészségügyi, szociális dolgozók szűrése. Ezzel kapcsolatosan jelentette be miniszterelnök úr, de mi hozzátettük, hogy egyébként a diákok és az ott bent lévő, egyébként ápoltak és gyógyulás alatt lévők, tehát a betegek és a gyermekek részére is biztosítani kell ezt a lehetőséget. Egy biztos, tisztelt képviselőtársaim: minden eszközt meg kell ragadni ahhoz, hogy ne a vírus diktálja a tempót. Mert amit eddig láttunk, és ami nyártól, nyár végétől és ősz elejétől volt, az semmi más nem volt, mint hagytuk, hogy a koronavírus-járvány második hullámában a vírus diktálja a tempót. És eljutottunk oda, tisztelt képviselőtársaim, hogy ezt a tempót Magyarország nem bírta. Éppen ezért voltak szükségesek a miniszterelnök által bejelentett intézkedések, ráadásul úgy, hogy ezek megkésettek voltak ebben az esetben; a számok egyértelműen mutatják. Önmagában pedig az, hogy önök másolni akarják az osztrákok mintáját, és mindent az osztrák módon akarnak beállítani, szerintem nem teljesen szerencsés. Magyarország már most talán egy kicsivel rosszabb helyzetben van, mint az osztrákok voltak akkor, amikor bevezették. Magyarországon talán nagyobb a veszély abban az esetben, hogy az ellátórendszerünket nem a legjobb állapotban találta meg; van egyrészt egy történelmi lemaradásunk az ellátórendszerben, másrészről volt egy költségvetési helyzet miatti lemaradásunk is. Nem volt akkora Magyarországon az elmúlt időszakban nem az elmúlt tíz vagy húsz évben, hanem az azt megelőző évekre gondolok a pénzbőség, és nem volt olyan íve, nem volt olyan lehetősége akár az egészségügynek, szociális rendszernek vagy az oktatási rendszernek, hogy leküzdje azokat a lemaradásokat. Tehát nyilvánvalóan azért másabb helyzetben vagyunk, mint az osztrák sógorok. És amit még jó szándékkal mondok, és ezt elmondtam akkor is, amikor tavasszal itt vitáztunk a felhatalmazási törvénynél: tisztelt képviselőtársaim, az, hogy az emberek mennyire érzik magukénak az egyes szigorításokat, egyes intézkedéseket, egyedül és csak annak köszönhető, hogy mennyire átlátható és mennyire őszinte az az információ, amit kapnak. Ha fölmennek a koronavirus.gov.hu oldalra, rendkívül sok tájékoztatás van rajta, de talán a legfontosabbak az olyan járványügyi adatok, amiket hosszú távon vagy összehasonlíthatóan, vagy rövid távon értelmezhetően meg lehetne adni. Nincsenek rajta! Az ember egy pillanatképet lát rajta, például a térképre ránézve, hogy hogy áll a megye. De nincs rajta az, hogy miként változnak ezek az adatok. Az, hogy önök mit kommunikálnak és mennyit kommunikálnak a vírusról, az, hogy az operatív törzs mennyire nyitott, hogy hagyja, hogy egyébként az újságírók adott esetben jobboldali újságírók, akik tényleg kíváncsiak, és baloldali újságírók, akik tényleg kíváncsiak, vagy független újságírók, akik tényleg kíváncsiak az adatokra, a statisztikákra hozzáférjenek az adatokhoz, na, ebből lesz az, hogy lényegében tudják tájékoztatni az embereket. Ha nincs megfelelő és alapos, átlátható tájékoztatás, akkor elhihetik, hogy nagyon sokan kételkedni fognak abban, hogy mi történik Magyarországon, és ez az egész csak alá fogja ásni a védekezés sikerességét. Márpedig mindannyiunk érdeke, függetlenül attól, hogy Orbán Viktor mennyire késett el és menyire hagyta, hogy a vírus diktálja a tempót, mindannyiunknak alapvető érdeke, hogy Magyarország a legjobban vészelje ezt át, és a lehető leghatékonyabb védekezése legyen. Mi ezt kívánjuk. A Jobbik részéről támogatni fogjuk ezt a javaslatot, ez nem újdonság. Ezt megmondtuk már a múlt héten is. Mi csak azt kívánjuk, hogy jó irányba és jól éljenek ezzel. Isten óvja Magyarországot! Köszönöm szépen. [[Taps a Jobbik padsoraiban.]]
Köszönöm. Tisztelt Országgyűlés! Megadom a szót Simicskó István frakcióvezető úrnak, KDNP képviselőcsoport. Parancsoljon frakcióvezető úr!
Köszönöm szépen a szót. Tisztelt Elnök Úr! Tisztelt Képviselőtársaim! Egy fontos törvényjavaslat fekszik előttünk, hiszen valóban, egy száz éve nem látott világjárvány söpör végig számos kontinensen, valamennyi kontinensen. Az első hullám időszakában hozott kormányzati döntések és parlamenti döntések nagyon helyesek voltak, és bizonyítottak. Fontos volt, hogy a rendszerváltás óta azt az úgynevezett minősített időszaki vagy ma már különleges jogrendi rendszert, egyik elemét sem kellett országosan kihirdetnünk, de ebben a helyzetben bizony számos országban és így Magyarországon is a megfelelő szintű veszélyhelyzeti fokozat kihirdetésre került a különleges jogrendek közül, amelynek részletes szabályait egy sarkalatos törvény, a katasztrófavédelmi törvény tartalmazza és szabályozza. Ennek szellemében az első hullámban nyújtott védekezés hatékonysága egyértelmű volt és bizonyított. Mindenki tudta, és mondtuk mi magunk is, hogy lesz egy második hullám is; a járványok általában ilyen természettel zajlanak. Utalnék itt az 1918-as spanyolnátha-járványra, ahol szintén a második hullám volt a legpusztítóbb: közel 50 millió ember vesztette életét ennek a járványnak köszönhetően. Ott volt harmadik hullám is. Adja a jóisten, hogy ne legyen a koronavírus-járvány vonatkozásában harmadik hullám! De az biztos, hogy most benne van az egész világ a második hullámban, és látjuk, hogy milyen szomorú esetek történnek, és milyen intenzív megbetegedési számok köszönnek vissza. Szükség van arra, hogy az első hullámban alkalmazott védekezés elemeit, lehetőségeit, feltételeit ismét biztosítsuk a végrehajtó hatalom számára, a kormányzat számára és az állami szervek számára. Ezért nagyon fontos, hogy ezt a javaslatot valamennyi képviselőtársunk támogassa. Szeretném elmondani az elején is, hogy a Kereszténydemokrata Néppárt frakciója teljes mellszélességgel támogatja az előttünk fekvő törvénymódosítást, illetve javaslatot, hiszen ez adja meg a kellő feltételét és azt a mozgásteret, amit a végrehajtó hatalomnak ilyenkor szükséges megadnunk, természetesen a tájékoztatási kötelezettség megtartása mellett. Tehát mint ahogy az operatív törzs naponta ad tájékoztatást valamennyi magyar állampolgárnak, úgy a parlament, a törvényhozó hatalom is kap tájékoztatást a kormányzat szerveitől, miniszterektől, sok esetben a miniszterelnök úrtól. Tehát az az előttünk fekvő szövegtervezetben, amelyről volt hétpárti egyeztetés is, Varga Judit igazságügyi miniszter asszony elővezetésében, azok a szempontok és vélemények, amelyek megfogalmazódtak korábban, tehát amit kifogásoltak önök annak idején, tisztelt baloldal, hogy nincs időkorlát, azok szerepelnek ebben az előterjesztésben. Tehát a 90 napos időkorlát szerepel tételmondatként, jogtételként ebben az előttünk fekvő törvényjavaslatban. Amit szeretnék hozzátenni, az az, hogy egy picit talán érdemes jogi szempontból is megközelítenünk a helyzetet. [[13.50]] Az új Alaptörvény a különleges jogrendre vonatkozóan hat esetet ismer: rendkívüli állapot, szükségállapot, veszélyhelyzet, megelőző védelmi helyzet, a váratlan fegyveres támadás, betörés esete és a terrorveszély, terrortámadás esete. Ez is azt mutatja, hogy a magyar kormány, a magyar állam törekszik arra, hogy az emberek biztonságát minél szélesebb körben garantálja. Nyilván minden veszélytől és minden bajtól senki sem tudja megmenteni az embereket, de valóban, egy ilyen járványhelyzet időszakában látjuk azt, hogy a nemzetközi példák is bizonyítottak, és azt mutatják, hogy igen, bár számos országban nem így hívják, hogy veszélyhelyzet kevés helyen nevezik így, de ez nem lényeges ebben az esetben , de megkapja a kormányzat, a végrehajtó hatalom a szükséges mozgásteret, a cselekvési szabadságot, hogy időben és minél gyorsabban rendeleteket alkothasson, meghozza azokat a szigorúbb biztonsági szabályokat, amelyek az emberek érdekében, az emberek egészségének megvédése és életének a megóvása érdekében szükségesek. Tehát ezt a lehetőséget adná meg ez a felhatalmazás az előttünk álló időszakra. Szükség van erre, hiszen a hatékony védekezésnek ez a feltétele, az első hullám is ezt bizonyította, a sikeres védekezésnek ez volt az alapvető feltétele. Szomorúak vagyunk persze, hogy az elmúlt időszakban önök nem támogatták a kormányzat intézkedéseit, és nem voltak partnerek a veszélyhelyzet időszakában az aktív cselekvésben sem, de most erre nem szeretnék kitérni részletesebben, Kocsis Máté képviselő úr, frakcióvezető úr részletesen elmondta az önök hozzáállását. Én bízom benne, mindig optimistán tekintünk embertársainkra, hogy egy veszélyhelyzetben, amikor a legfontosabb lenne alapértékként az összefogás képességét felmutatni, képesek a pártpolitikai érdekeiket háttérbe sorolni, és adott esetben a kormányt is képesek a védekező munkájában támogatni. Szükség lenne erre, higgyék el, az emberek is ezt várják el önöktől. Március 11-én meghozta az első veszélyhelyzeti kihirdetésre vonatkozó javaslatot a kormány, és az biztos, hogy ez a védekezés garanciális elemeit jelentette. Tisztelt Képviselőtársaim! Fontos, hogy azok a bejelentések, amelyeket a kormány már megtett az operatív törzsön keresztül is, és maga a miniszterelnök úr szólt erről, és rendszeresen tájékoztatja az ország lakosságát, ha önök most ezt megszavazzák, akkor nyilván kedd éjféltől kijárási tilalom léphet életbe este 20 óra és hajnali 5 óra között. Kijárási korlátozás léphet életbe, így precíz a megfogalmazás. Az éttermek bezárnak, csak házhoz szállítás lehetséges. Az üzemi étkezdék azonban nyitva maradnak. Tehát aki dolgozik és ott étkezik, az üzemi étkezdékben, ez egy fontos, hogy lehetőséget kapjon az étkezésre. Az üzletek, fodrászatok, egyéb kisipari szolgáltatók már 19 órától be fognak zárni. Általános rendezvénytilalom lép életbe, legfeljebb tízen vehetnek részt a családi és magánrendezvényeken is. Esküvő csak lakodalom nélkül lehetséges. Szabályozták a szertartáson való szülői részvétel, a tanúk részvételének, a testvérek és a személyzet részvételének lehetőségét. Temetéseken maximum ötvenen vehetnek részt. Sportmérkőzéseket zárt kapuk mögött lehet megrendezni. Szabadtéren természetesen fontos, hogy az immunrendszerünket megőrizve sportoljunk minél többet, tehát arra lehetőség van, hogy egyénileg sportoljunk. Zárva maradnak a döntést követően a mozik, a színházak, a fedett uszodák, múzeumok, állatkertek, fitnesztermek. A felsőoktatás és a középiskolai oktatás is online módon fog működni. Ez már bizonyított volt az első hullám időszakában is, hogy működőképes, és lehet ilyen módon oktatni és nevelni, nyilván a járványhelyzetre való tekintettel. A bölcsődék, óvodák és általános iskolák nyitva maradnak. Tesztelni kell hetente célzottan a kórházi és bölcsődei, óvodai és iskolai dolgozókat is. Ez is fontos tapasztalat volt az első hullám időszakában is. Az éttermeknél és szabadidős létesítményeknél a következő 30 napban nem kell járulékot fizetni, és az állam megtéríti a bérek 50 százalékát. Tehát nagyon fontos, hogy egyszerre a védekezés hatékonysága, az emberi életek megóvása, megvédése a cél, de ugyanakkor pedig a működőképességnek ebben a helyzetben való értelmes fenntartása is célja a kormányzatnak. Ezért is támogatja a KDNP ezt a szándékot és a kormányzat törekvéseit. Én azt kívánom mindannyiunknak, ahogyan miniszter asszony is mondta, hogy valóban, a jövő azt hozhatja el reméljük, mihamarabb , hogy lesz vakcina, és az embertársaink életét ilyen módon is védelmezni tudjuk. Dolgoznak ezen nagyon-nagyon sokan, a magyar kormány mindent megtesz, hogy mielőbb hozzájusson legelsőként a vakcinához, hogy védjük a magyar embereket. Vigyáznunk kell szüleinkre, nagyszüleinkre, az idősebb polgártársainkra, betegekre és természetesen nyilván a családunkra, a gyermekeinkre is meg egymásra is. Úgyhogy tartsuk be azokat a szabályokat, amelyeket a kormányzat előír, amelyeket az operatív törzs bejelent. Szerintem fontos dolog, hogy érezzük és érezzék mindannyian, hogy ezek a döntések a magyar emberek érdekében, az ő egészségük megóvása érdekében születnek. Ugyanakkor pedig nyilván a működőképesség, a megélhetés lehetőségét is biztosítani kell az emberek számára. Úgyhogy ebben a helyzetben csak ezt lehet tenni, a kormány ezt világosan felismerte, ezért a kereszténydemokrata frakció támogatja az előttünk fekvő törvényjavaslatot. Köszönöm szépen, hogy meghallgattak. [[Taps a kormánypártok soraiból.]]
Köszönöm szépen, frakcióvezető úr. Tisztelt Országgyűlés! Megadom a szót Korózs Lajos képviselő úrnak, MSZP-képviselőcsoport. Az ülés vezetését pedig átadom Latorcai János alelnök úrnak. Köszönöm együttműködésüket. [[Az elnöki széket dr. Latorcai János, az Országgyűlés alelnöke foglalja el.]]
Köszönöm szépen. Tisztelt Ház! Kedves Képviselőtársaim! [[A kormánypárti képviselők Kocsis Máté kivételével elhagyják az üléstermet.]] Két szempontból is egészen más helyzetben vagyunk most, mint a tavasz folyamán. Egyrészről sokkal, de sokkal súlyosabb jelenleg a járványhelyzet, mint tavasszal volt, a másik pedig: tavasszal a képviselőtársaim által is említett végtelen időkorlátot most felváltotta a 90 napos időkorlát. Gyakorlatilag ezzel képviselőtársaim, illetve a kormány elismerte, hogy helyénvaló volt az a kezdeményezés, amelyet mi magunk is, MSZP-frakció a tavasz folyamán megtettünk az időkorlátot illetően. Nézzük, képviselőtársaim, hogy hogy jutottunk ide, ebbe a helyzetbe. Pontosabban, azzal szeretném kezdeni, hogy mi hogy látjuk, volte mulasztása a kormánynak, mondjuk, a nyár folyamán. Mi úgy látjuk, hogy nem készítették föl a társadalmat erre a második hullámra, mint derült égből a villámcsapás érkezett meg szeptemberben ide, Magyarországra is a második hullám; úgy látjuk, hogy nem bővítették a nyár folyamán a tesztkapacitásokat; és úgy látjuk, hogy nem hoztak intézkedést a humánerőforrás-problémák megoldására sem. Ezen túlmenően megkéstek a segítségnyújtások jó néhány esetben, elég, ha utalok arra a tegnapi, ellenzéki pártok által tartott sajtótájékoztatóra, amelyből csak két elemet szeretnék kiemelni: az egyik a százszázalékos táppénz ügye, a másik pedig az önkormányzatok megsarcolásának az ügye. Azt látjuk meg tudjuk, hiszen az Alaptörvény és az Alaptörvényhez kapcsolódó egyéb rendelkezések, jogszabályok egyértelművé teszik, hogy járványhelyzetben minden felelősség a kormányé; hangsúlyozom, minden felelősség a kormányé. Ahogy frakcióvezetőnk, pártelnökünk fogalmazott napirend előtti felszólalásában: pénz, paripa, fegyver rendelkezésére áll a kormánynak. Ez az egyik dolog, amit szerettem volna szóba hozni. A másik, hogy többen is úgy fogalmaztak az elmúlt napokban, hogy a múlt héten átléptünk egy lélektani határt. Igen, Magyarország átlépett egy lélektani határt, hiszen a múlt hét folyamán kétszer is volt olyan nap, amikor több mint százan haltak meg. És ahogy néztem a legfrissebb statisztikai adatokat, úgy néz ki, hogy a mai nap folyamán is több mint száz halott van. Lélektani határ volt az is, hogy a napi fertőzöttek száma meghaladta az ötezer főt, és lélektani határ volt az is, hogy mintegy hatezer ember volt, aki kórházba került a múlt hét folyamán. De közel van ehhez a számhoz a most is kórházban lévők száma. És a múlt héten derült ki, hogy több mint négyszázan vannak lélegeztetőgépen. Nézzük csak, mi volt a helyzet szeptember elején! Szeptember 1-jével a kormány lezárta a határokat. Én egyébiránt nem is értettem, hogy miért zárják le a határokat, merthogy pontosan tudtuk, hogy a vírus nem külföldről jött be, akkor már Magyarországon olyan gócpontok voltak sőt tavasz óta el se múlt tulajdonképpen a járvány , ahol pontosan lehetett látni és lehetett volna lokalizálni a járvány terjedését. Ez az egyik dolog. A másik, amellyel szeretnék foglalkozni, az, hogy ha szeptemberhez viszonyítjuk ezeket az adatok, akkor látszik, hogy az elhalálozottak száma a múlt héten, amikor két napon is több volt mint száz elhalálozás, az 47-szer több, mint szeptember elején volt, és 22-szer többen voltak kórházban a múlt héten, mint szeptember elején voltak, és 29-szer voltak többen lélegeztetőgépen, mint szeptember elején voltak. [[14.00]] Tehát pontosan lehetett látni a járvány terjedésének a dinamikájából, hogy mi fog bekövetkezni. Két adatot szeretnék szóba hozni itt, képviselőtársaim. A napi tesztek pozitivitási aránya 25 százalék fölött volt átlagosan bizonyos napokon, volt, amikor elérte a 30 százalékot. Ebből azt a következtetést levonni, amelyet még a múlt héten meghozott intézkedést a kormány, azt hiszem, az a legfinomabb kifejezés, hogy kevés volt. A másik a reprodukciós ráta, amely világosan mutatja, hogy ha ez 1 fölött van, akkor terjed a vírus, hogy ha 1 alatt van, akkor visszaszorulóban van a vírus. De a múlt héten és az azt megelőző héten olvashattuk a nem járványügyi szakemberek, hanem olyan vízügyi szakemberek véleményét is, ahol a szennyvízadatokból vontak le következtetéseket, és azokból egyértelműen kiderült, hogy bizonyos nagyvárosokban igenis terjedni fog a vírus. Magyarul, mindenhol terjed ma már az országban a vírus. Miniszterelnök úr azt mondta néhány héttel ezelőtt, hogy aki megbetegszik, azt meggyógyítják. Hát, ne haragudjanak, képviselőtársaim, nekem kétségeim vannak efelől. Azt hiszem, a tegnapi nap folyamán is elmondtam, hogy az én környezetemben az elmúlt tíz napban öten haltak meg koronavírusban. Van ezek között vezető színész Egerben, van ezek között még a 30. évét be nem töltött fiatal politikustársunk Józsefvárosban, de volt parlamenti képviselőtársunk is. Azt világosan kell látni, azt hiszem, és ehhez nem kell járványügyi szakembernek lenni, hogy ha nincs fertőzés, akkor nincs megbetegedés, ha nincs megbetegedés, akkor nincs halál sem; magyarul: a legjobb védekezés az, ha megelőzzük a bajt. Nem tudom, hogy ezt az utat választottae az ősz folyamán a magyar kormány, vagy valakik valahol egy olyan döntést hoztak, hogy engedjük szabadjára a vírust, hiszen itt volt még olyan miniszter is a patkóban, aki azt mondta, hogy nyugodtan összefertőzhetjük itt egymást, mert az égvilágon semmi nem fog történni, gyakorlatilag úgy állították be, mintha ez egy laza kis influenza lenne. Nem tartozik a tárgyhoz, de csak kérdezem: van elegendő oltóanyag influenza ellen? Mert én mindenhonnan azt hallom, hogy bár a háziorvosok százas nagyságrendben rendeltek, de hármat meg ötöt kaptak. Azt kell látni, képviselőtársaim, hogy egy jövőben bekövetkezett eseményre visszamenőleges hatályú intézkedéseket nem lehet hozni. Ha most vagy a múlt héten tömegrendezvényeket is engedélyeztek, és akik azon részt vettek, másnap boltba mentek, piacra mentek, vagy éppen gyógyszertárba mentek, akkor bizony ők potenciális fertőzők voltak. Megfertőzhettek embereket, akár tömegével is. Ezen emberek egy része természetesen ezt is látjuk tünetmentesen átvészeli a fertőzést, de egy másik jelentős részük pedig megbetegszik. Akik megbetegednek, azoknak később, vagy egy részüknek később olyan súlyos lefolyású lesz a betegségük, hogy kórházba kerülnek tömegével, és bizony néhány hét múlva ezek közül kerülnek ki azok, akik meghalnak, és nem válogat a vírus. Nem úgy van, mint ahogy tavasszal elmondták, vagy próbálták velünk elhitetni, hogy csak a krónikus betegséggel küzdők, csak az idősotthonokban lévők, csak az idős emberek. Nem így van! Huszonéves emberek is belehalnak a vírusba. Tudok olyan élsportolóról, aki napi két edzés mellett is elkapta a koronavírust, és a sportorvos nem írta alá az őszi versenyengedélyét. Eltiltotta örökre a sporttól, a versenysporttól, mert attól félt, hogy ha bekerül a medencébe, akkor ott fog meghalni. Huszonéves emberek! Azt láttuk a múlt hétig, hogy hamarabb zártak be egy kórházi osztályt, mint mondjuk, egy stadiont. Képviselőtársaimmal az ősz folyamán is, de még tavasszal is kértük, követeltük, hogy a polgármestereket, a települési önkormányzatokat lássák el információval. A mai napig nem tudják a települési polgármesterek és képviselő-testületek, hogy a településükön hány fertőzött van, hacsak nem ők maguk utánajárnak. A statisztikai adatokból, az országos vagy éppen megyei statisztikai adatokból lehet következtetni, hogy mondjuk, egy megyében milyen a vírus elterjedtsége. Pedig a települési önkormányzatok tudnának segíteni azoknak az embereknek, akik helyben bajba kerültek, hiszen ott van alapellátás, a legtöbb helyen van alapellátás, van falugondnoki szolgálat, tanyagondnoki szolgálat, szociális étkeztetés, házi segítségnyújtás, jelzőrendszeres házi segítségnyújtás, de nem tudnak információhoz jutni. A mai napig nem tudhatjuk, hogy például hány egészségügyi dolgozó fertőződött meg. A mai napig nem tudjuk, hogy hány szociális ágazatban dolgozó fertőződött meg. Azt sem tudjuk, hogy hány pedagógus fertőződött meg. Nem tudjuk, hogy mennyien vannak intenzív osztályon, sőt azt sem tudjuk, hogy az intenzív osztályra kerülők közül mennyien haláloztak el, mint ahogy azt sem tudjuk, hogy akik bekerültek a kórházba, de nem koronavírussal, majd ott a vírust elkapva, mennyien fertőződtek meg. Úgy kell vadászni az adatokat. Több képviselő is több felszólalásban, legyen az napirend előtti, vagy legyen azonnali kérdés, erre már többször kitért. A napi adatokat nem kívánom részletesen idecitálni, de nyilván látszik most is, bőven több mint 4 ezer fertőzött van, megint több mint 100-an haltak meg, az aktív fertőzöttek száma meghaladta a 88 ezret, kórházban ápolnak 6153 főt, és 461-en vannak lélegeztetőgépen. Képviselőtársaim, az MSZP a tavasz folyamán számtalan megalapozott javaslattal élt. Volt, amit a kormány megfogadott, bár soha nem ismerte el, hogy ez a javaslat tőlünk származik, mondjuk, egy hét késéssel vagy tíz nap késéssel érvényt szerzett ennek a dolognak, és meglépte ezeket a szituációkat. Tegnap az ellenzéki képviselők itt, a parlament előtt közös sajtótájékoztató keretében ismertették azt a nyolc pontot, amellyel szeretnék segíteni a járvány elleni védekezést. Azt mondták és most megismétlem én is , hogy tömeges és ingyenes tesztelésre van szükség. Igen, tömeges és ingyenes tesztelésre van szükség. Azt is mondták, hogy hatékonyabb kontaktkutatást kell végezni. Azt kérték harmadik pontként, hogy százszázalékos mértékű táppénzt biztosítsanak azoknak, akik a fertőzés miatt elveszítik az állásukat, vagy kétséges a foglalkoztatásuk. Az otthoni munkavégzésre, a home office-ra dolgozzanak ki egy támogatási rendszert! Én úgy emlékszem, hogy ezt a támogatást és az adókönnyítéseket még a nyáron meg is ígérte a kormány, de a mai napig nem látunk belőle semmit. Kértük, követeltük, hogy a 9 hónapos álláskeresési támogatást léptessék életbe. Hatodikként kértük, hogy a részfoglalkoztatást támogató, jóval szélesebb körű állami programot is dolgozzanak ki. Azonnali pénzügyi támogatást kértünk a nyugdíjasok számára és a gyermekes családok számára. Azt hiszem, ezt sem kell különösebben részletezni, hogy miért lenne erre borzasztóan nagy szükség, különösen a nagyon alacsony nyugdíjjal, mondjuk, a százezer forint alatti havi nyugdíjjal rendelkezők részére. Kértük azt is, hogy az önkormányzatok pénzét elvonó kormányzati büntetőpolitikát számolják fel. Azt hiszem, nem mondok újdonságot. Mindezek figyelembevételével, ismerve az Alaptörvényt és a hozzá csatlakozó törvények, például az egészségügyről szóló törvények ismeretében minden felelősség a kormányé, hiszen ezek a jogszabályok egyértelművé teszik, hogy járvány idején minden intézkedési lehetőség a kormánynál van; megismétlem még egyszer: a pénz, a paripa és a fegyver is. Egyébiránt az MSZP-frakció támogatni fogja ezt a törvényt. Köszönöm szépen, hogy meghallgattak.
Köszönöm szépen, képviselő úr. A következő felszólaló a DK képviselőcsoportjából Arató Gergely képviselő úr. Parancsoljon, képviselő úr, öné a szó. [[14.10]]
Köszönöm szépen. Tisztelt Ház! Ez a törvényjavaslat sok szempontból beismerés a kormány és a kormányoldal részéről. Egyrészt beismerése annak, hogy valóban baj van, hogy súlyos a helyzet, hogy valóban veszélyben van Magyarország, veszélyben vannak a magyar emberek. Nő a fertőzöttek száma, és ami még ennél is sokkal rosszabb, nő az elhunytak száma is. Tenni kell valamit, végre valaminek történnie kell. Ebben a helyzetben valóban szükség lehet olyan intézkedésekre, amelyeket gyors határidővel, rögtön és határozottan kell meghoznia a kormánynak. Bárcsak ne lenne így! Ma már szóltam arról, hogy sok szempontból az elmúlt fél év semmittevése miatt van szükség ma ezekre a radikális intézkedésekre. De beismerés ez a törvényjavaslat abból a szempontból is, hogy önök piszkos politikai játékot játszottak a tavasszal, hiszen tavasszal pontosan egy ilyen törvényhez ígértük meg az ellenzék támogatását. Azt mondtuk, hogy támogatni tudunk egy olyan törvényt, amely a kormánynak rendkívüli fölhatalmazást ad korlátozott időre és a szükséges mértékig. Önök ezt először megígérték, majd egy olyan törvényjavaslatot terjesztettek be, amely korlátlan időre nyújtott lehetőséget arra, hogy a kormányzat teljhatalmat gyakoroljon, és ezt korlátozás nélkül, mindenfajta kontroll nélkül tette lehetővé. Lám most, amikor sokkal súlyosabb a helyzet, tudnak olyan törvényjavaslatot lerakni a Ház asztalára, amely valóban a szükséges mértékű intézkedéseket és határozott időre tartalmazza. Ne haragudjanak, de arra a fajta érvelésre, amely arról szól, hogy 90 nap múlva majd lesz vakcina, azt tudom mondani, hogy bárcsak így lenne, mindannyian reméljük, hogy így lesz, de hát akkor is mindannyian reméltük azt, hogy 90 napon túl már nem lesz szükség a rendkívüli felhatalmazásra, mint ahogy így is lett. Abba most ne menjünk bele, hogy önként adták vissza vagy belátták azt, hogy annak a fajta teljhatalomnak, aminek kérték, nemzetközi szinten olyan következményei vannak, amelyeket nem akartak vállalni. Mindenesetre az is kétségtelen, hogy ezután lehetővé tette önöknek azt egy másik törvénymódosítás, hogy majdnem mindent elrendeljenek. Hozzáteszem, most is lehetővé tette volna az ősz folyamán az egészségügyi veszélyhelyzet is azt, hogy sokkal többet és sokkal hatékonyabban tegyenek a járvány megelőzése érdekében. De még egyszer mondom, világossá vált tavasszal, hogy önök azért nem ilyen típusú törvényjavaslatot terjesztettek a parlament elé korlátozott határidővel, mert nem akartak támogatást kapni az ellenzéktől. Örülök, hogy ez változott. Örülök, hogy önök is belátják azt, hogy súlyos helyzetben nemzeti egységre kell törekedni. Az a baj, hogy az önök szavai hiteltelenül csengenek ugyanakkor, miközben már bocsánat, hogy ezt mondom ócska politikai okok miatt működésképtelenné teszik az Országgyűlésnek azt a bizottságát, amelynek éppen a járványügyi védekezéssel kellene foglalkoznia. Hogy akarnak önök együttműködést, hogy akarnak nemzeti egységet, ha közben kirekesztik az ellenzéket a nemzeti együttműködésből, ha közben működésképtelenné teszik az Országgyűlés bizottságát? Mennyire lehet elhinni azt, hogy önök valóban akarnak együttműködni, amikor ebbe a törvényjavaslatba beírják azt, hogy az Országgyűlést tájékoztatni kell helyes, hogy ez benne van, remélem, be is tartják , de közben azért teszik működésképtelenné az egészségügyi bizottságot, hogy ott ne kelljen tájékoztatást adni. [[Kocsis Máté: Ne hazudj!]] S ha önök az álhírek és a hamis statisztikák miatt aggódnak, akkor szeretném megkérdezni, miért nem engedték azt, hogy a parlament tárgyalhassa azt a DK által benyújtott törvényjavaslatot, amelyik a kormányzati tisztviselők esetében is büntetni rendelte volna az álhírek terjesztését és a közérdekű információk visszatartását a járványügy kapcsán? De reméljük, ez valóban a kijózanodás pillanata a kormányoldal számára is. Nagy szükség lenne rá, mert súlyos a helyzet. Ha ez így van, akkor nekünk az a dolgunk, hogy megadjuk a lehetőséget arra, hogy a kormány végre helyesen cselekedjen. Az önök felelősségét átvenni nem tudjuk, de azt meg tudjuk tenni, ami a mi felelősségünk, hogy elhárítjuk azokat az akadályokat, amelyek az Országgyűlés részéről, akár időokok miatt is, akadályozhatnák a védekezést. Azért fogjuk megszavazni ezt a törvényjavaslatot, mert azt gondoljuk, rajtunk ne múljon az, hogy önök hogyan irányítják a védekezést. Illúzióink nincsenek. Azt bizonyították az elmúlt fél évben, hogy nem tudnak és nem akarnak hatékonyan föllépni a járvány ellen. Azt bizonyították, hogy nem hallgatnak a saját szakértőikre, azokra az emberekre, akikre itt hivatkoznak nagyon gyakran, vagy akár a WHO-ra, amelyre szintén nagyon gyakran hivatkoznak. Rájuk nem hallgatnak, nem veszik figyelembe a véleményüket. De még egyszer mondom, reménykedem, hogy ez a kijózanodás ideje. Reménykedem, hogy legalább ebben a súlyos helyzetben megteszik azt, amit meg lehet tenni, és amit meg kell tenni. Szeretnék a figyelmükbe ajánlani legalább két dolgot ebből a szempontból. Az egyik a tesztelés kérdése. Vakon nem lehet vezetni, vakon repülve nem lehet biztonságosan földet érni. Látják, hogy súlyos a helyzet, legalább most növeljék meg a tesztelési kapacitásokat! Örülök, hogy bevezetik, ha minden igaz persze szeretnénk ezt látni is , örülünk, hogy végre hallgatnak az ellenzékre, és az iskolákban, az egészségügyi intézményekben, a szociális intézményekben bevezetik a tesztelést. Hónapokkal ezelőtt kellett volna. De ne álljanak meg itt! Tegyék lehetővé azt, hogy minden kontaktot teszteljenek, és tegyék lehetővé azt is, számos sikeresen védekező ország gyakorlatát követve, hogy mindenki kérhesse ingyenesen és azonnal a tesztelését. Ez az útja annak, hogy lássuk, valójában hányan fertőzöttek, hogy úgy tudjanak meghozni járványügyi döntéseket, hogy tudják, miről van szó, mi a valós helyzet. S ez az útja annak is, hogy az emberek saját maguktól is tudják, mikor vannak veszélyben, mikor okoznak másoknak veszélyt, mikor hoznak másokat veszélybe. A másik dolog pedig az, hogy foglalkozzanak komolyan a járvány szociális következményeivel. Én értem, hogy önök egy neokonzervatív gazdaság- és társadalompolitikát követnek, hogy nem szeretik a szociális támogatásokat, hogy nem értenek egyet azzal, hogyha az állásukat elvesztő emberek támogatást kapjanak, hogy önök abban hisznek, hogy ők majd elhelyezkednek a munkaerőpiacon minél korábban. Ez utóbbival persze mi is egyetértünk, csak látjuk azt, hogy ez ma nem reális. Most nem munkahelyek fognak létrejönni a következő hónapokban, hanem munkahelyek fognak megszűnni. Most nem az lesz az irány, hogy könnyebb lesz a vállalkozásoknak kifizetni a bérterheket, hanem az, hogy nehezebb. Tudom, hogy bizonyos ágazatokban lépnek, véletlenül pont azokban, ahol ott vannak az önök barátai, rokonai és üzletfelei. De kérem, gondoljanak a többi ágazatra is. Nemcsak szállodák vannak Magyarországon nehéz helyzetben, hanem a szolgáltatás és az ipar nagyon sokfajta területén van ma válsághelyzet. Gondoljanak és lépjenek érdemben a kisvállalkozások megsegítésére! Hozzák vissza a bértámogatási rendszert, de ne abban a formában, ahogy az korábban működött, hanem jóval bőkezűbben és könnyebb feltételekkel. Nyújtsanak direkt támogatást azoknak, akik most vesztik el a munkájukat, vagy akik márciusban elvesztették, és az önök nagyszájú dicsekedése ellenére sem találtak még mindig munkát. Gondoljanak az idős emberekre, akiknek sokkal nehezebb most a megélhetés, és ne csak a gazdag családokra gondoljanak, hanem az összes családra. Minden családnak nyújtsanak támogatást, a rászoruló családoknak is! Én azt gondolom, hogy ehhez, ahogy eddig, ezután is fog tudni az ellenzék támogatást adni. Az önkormányzatok tönkretételéhez, a haverok zsebének megtöméséhez, a vadászati világkiállításhoz meg a futballstadionokhoz továbbra sem. Még egyszer javaslom, hogy térjenek vissza a józan útra, józanodjon ki a kormányoldal is, és ezzel a felhatalmazással úgy éljenek, hogy ez valóban az ország érdekét és a járvány leküzdését, a járvány gazdasági és társadalmi hatásainak mérséklését szolgálja. Ebben és csak ebben számíthatnak a mi támogatásunkra. Köszönöm szépen.
Köszönöm szépen, képviselő úr. Az LMP képviselőcsoportjából Keresztes László Lóránt frakcióvezető úr következik. Parancsoljon, frakcióvezető úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Miniszter Asszony! Miniszter asszony is azzal kezdte, hogy megköszönte az egészségügyi ágazatban dolgozók munkáját, és én is azt mondom, hogy köszönettel tartozunk mindenkinek, aki a magyar emberek egészségének és biztonságának a megőrzéséért dolgozik az első vonalban. Sorolhatnánk hosszan, hogy milyen szakmákban, milyen ágazatokban, milyen nehéz körülmények között és egyre nehezebb körülmények között kell munkát végezniük. Sajnos, mi is látjuk, hogy milyen brutális mértékben terjed a járvány. Képviselőtársaim az eddigi vita során értékelték az elmúlt időszakot, az elmúlt fél évet, a tavaszi parlamenti vitákat, a járvány első hulláma időtartama alatt lefolytatott parlamenti vitákat. Nagyon röviden én is vissza szeretnék utalni erre. [[14.20]] Már amikor először, március elején, március közepén előttünk volt a rendkívüli jogrend meghosszabbításáról szóló törvényjavaslat, amikor a miniszterelnök úr még gyakrabban járt az Országgyűlés ülésére, akkor az egyik alkalommal a napirend előtti tájékoztatására, felszólalására válaszként én is megfogalmaztam, hogy valóban azt várják a magyar emberek, és joggal várják, hogy egy ilyen nehéz helyzetben, amikor egy világjárvány eléri a hazánkat is, akkor mindenki félre tudja tenni kicsit a politikai csatározásokat, a pártpolitikai érdekeket, a pártpolitikai küzdelmeket, és hogy próbáljunk meg egységesen fellépni; annak ellenére a kormányzati felelősség és felhatalmazás nyilván az önöké. Nyilvánvalóan nagyon fontos lett volna már akkor is, hogy egységesen tudjunk kiállni bizonyos olyan intézkedések mellett, amelyek mindenképpen megnehezítik a magyar emberek életét, amelyek lemondással járnak, és fegyelmezett odafigyeléssel szükségesek ahhoz, hogy a járvány terjedését lassítani lehessen. Akkor önök valóban elutasították ezt az együttműködést, és látszott, hogy önök ebben a járványügyi helyzetben gyakorlatilag egyfajta politikai, nem tudom, milyen számításból megpróbálták az ellenzéket démonizálni, és ez azóta is folytatódik. Ugyanakkor semmiképpen nem szeretnék elmenni amellett, hogy én érzékelek némi változást, és hogyha nem is a mai napon, ha a mai napi napirend előtti felszólalásokban és azokra adott kormányzati válaszokban ezt még nem is lehetett tetten érni, de én például Kocsis frakcióvezető úr fogalmazásában, szavaiban érzékeltem némi változást, ami mintha abba az irányba mutatna, hogy érdemes lenne ebben a szörnyű helyzetben a pártpolitikai csatározásokat kicsit visszafogni. Én azt gondolom, hogy annak ellenére, hogy mind a két oldalt érték sérelmek itt az elmúlt időszakban, és szerintem ezeket meg is kell tudni fogalmazni, az ellenzéknek, hogyha ezt érzékeljük, hogyha látjuk ezt a törvényjavaslatot, benne az időkorláttal, amit a tavaszi időszakban követeltünk, hogyha ezt látjuk, minimum a feladatunk akkor nekünk is reagálni erre, és bízva abban, hogy ez most nemcsak egy pillanatnyi helyzetnek szóló retorikai változás, hanem egy érdemi hozzáállásbéli változás, akkor talán ezt nekünk is meg kellene jelenítenünk a hanghordozásban. Én azt tudom mondani, hogy mi erre tettünk javaslatot az első hullám idején, ezt fogjuk képviselni ezután is. Mindenképpen szeretnék visszautalni itt a napirend előtti hozzászólásokra. Az biztos, hogy az LMP-frakciótól és személy szerint tőlem sem hallhatott soha senki diktátorozást, diktatúrázást, semmi ilyesmit, és az is egészen biztos, hogy az LMP-frakciótól soha senki nem hallhatott az Országgyűlésben és máshol sem olyat, hogy bármilyen módon kétségbe vontuk volna a szakembereknek az erőfeszítését és munkáját, és hogy támadtuk volna a szakembereket. Én ezt méltatlannak tartom, és most tudok rá reagálni. Sajnálom, hogy Schanda Tamás államtitkár úr nincs itt, személy szerint engem vádolt meg Schanda Tamás azzal, hogy én az egészségügyben dolgozó szakembereket támadtam volna, és kétségbe vontam az erőfeszítéseiket. Ezt én méltatlannak és döbbenetesnek tartom, nyilván ezt majd személyesen megbeszélem Schanda Tamás államtitkár úrral, de ezt azért mindenképpen szerettem volna elmondani itt a hozzászólásom elején. Arra is szeretnék visszautalni, hogy mi rengeteg kritikát megfogalmaztunk a meggyőződésünkből fakadóan, illetve a szakemberek jelzéseiből, a szakemberek visszajelzéseiből és nyilatkozataiból fakadóan azzal kapcsolatban, hogy önök hogyan hoztak döntéseket, vagy éppen hogyan nem hoztak meg alapvető fontosságú döntéseket, és rengeteg javaslatot megfogalmaztunk; ezt megtesszük most is, és a jövőben is fogunk ezzel élni. Tegnap már a nyilvánosság előtt, sajtótájékoztatón is elmondtam, hogy figyeltük a miniszterelnök úr bejelentéseit, figyeltük ezeket a korlátozó intézkedéseket, és azt tudjuk mondani, hogy ezek helyénvaló és szükséges intézkedések, csak jelentős mértékben megkéstek, aláhúzva azt, amit én már többször idéztem itt, hogy az éppen önök által felkért, kinevezett szakemberek is elvárták már önöktől ezeket a korlátozó intézkedéseket. Reagálva egy kicsit a napirend előtti vitára szeretném ezt megismételni, ismételten elmondani. Jakab Ferenc, az Innovációs és Technológiai Minisztérium koronavírus-kutató akciócsoportjának a vezetője, akit a miniszterelnök úr is a csapata fontos tagjaként mutatott be, október 2-án szó szerint azt mondta, hogy amíg márciusban a járványügyi intézkedések és a kormány meghozott döntései gyorsak és jók voltak, ezt sajnos most nem látjuk, elmondta a professzor úr, hogy szerinte a számok nagyon elmentek, és rettenetesen aggasztóak, majd azt mondta, hogy figyelni kell, hogy próbáljuk lassítani a járvány terjedésének ütemét, megállítani nem fogjuk tudni, de ha ilyen tendenciával rohanunk gyorsvonatként a vesztünkbe, akkor az egészségügyi kapacitásaink nagyon gyorsan ki fognak merülni; nem látjuk azt, hogy a járvány egyáltalán csúcsosodna, a számok emelkednek. Október 2-án Jakab professzor úr kijelentéseire az egyik államtitkáruk azt mondta, hogy ilyen riogatások az első hullám idején is voltak, és hogy a számok stabilizálódtak, ez, ugye, október 2-a. Jakab Ferenc pécsi virológusprofesszor nem az ellenzék szakértője, egy elismert professzor úr, akit önök nagyon helyesen felkértek. Én nem értem, hogy önök milyen jelzések, milyen szakemberek döntései alapján hozták meg az intézkedéseiket, és hogyan kerülhetett ilyen hiba a rendszerbe, hogy egy fontos, befolyásos államtitkár azt mondja a sajtó nyilvánosságában, hogy ilyenfajta riogatások, és azt mondta, hogy a számok stabilizálódtak. Sajnos látjuk, hogy a számok nem stabilizálódtak ismétlem, ezek október 2-ai nyilatkozatok voltak, és azokra a kormányzati reakció. Én szeretném ismét aláhúzni, hogy soha nem fordult elő, és nem is fog, hogy az LMP bármilyen módon szakembereket, szakemberek tudását és munkáját kétségbe vonná vagy a szakembereket bírálná, de én arra kérem önöket is, hogy ne az legyen, egy-egy ilyen esetre ne az legyen a reakció, hogy esetleg megtiltják, hogy az adott szakemberek a sajtó előtt nyilatkozatot tegyenek, hanem hallgassanak inkább ezekre a vészjelzésekre, ezekre a szakmailag megalapozott jelzésekre. Nagyon sokan felvetették, és ezt is kérdezték tőlünk is az elmúlt időszakban, hogy miért van óriási különbség a tavasszal látható intézkedések és a most látható intézkedések között, láthatjuk, hogy ég és föld, tehát köszönőviszonyban sem voltak azok az intézkedések, amelyeket a kormány meghozott. Most láthatjuk, tegnap egyébként mi is üdvözöltük ezeket az intézkedéseket, szükségesek voltak, és bízunk benne, hogy ez a 90 napos időszak valóban elegendő lesz arra, hogy érdemben lehessen lassítani a járványnak a terjedését. És nyilván mi is bízunk abban, amit többen említettek képviselőtársaim közül, hogy 90 nap elteltével elérhető lesz Magyarországon már nagyobb számban is az oltóanyag, bízunk benne, hogy ez így lesz. Remélem, hogy erről a közeljövőben olyan információkat is kapunk, amelyek egy kicsit rendet vágnak a hírekben, mert hogyha figyeljük a híreket, láthatjuk, hogy nagyon egymásnak ellentmondó híreket lehet olvasni a vakcina elérhetőségével kapcsolatban. Ugyanakkor nagyon-nagyon súlyos problémákat láthatunk még abban a tekintetben, hogy milyen módon lehet a járvány elleni védekezéssel párhuzamosan a gazdasági intézkedéseket foganatosítani, és látjuk azt, hogy nagyon súlyos és fontos intézkedéseket meg kell még tenni, amelyeket eddig nem láttunk, még az előkészítését sem látjuk, sőt még rá is kérdeztünk, és nem kaptunk választ arra, hogy mikor lesznek ezzel kapcsolatban intézkedések. Szeretném aláhúzni, hogy mi is nagyon sok olyan intézkedést támogatunk és szeretnénk kérni önöktől, amelyek meggyőződésünk szerint ismét csak a védekezést és a gazdasági védekezést is támogathatnák, és ezeket is szeretném nagyon-nagyon röviden felsorolni, bár nem szeretném ismételni képviselőtársaimat. Nagyon fontosnak tartjuk, hogy minden magyar állampolgár számára ingyenesen lehetővé kell tenni a tesztelést. Nagyon fontos és ezzel kapcsolatban rengeteg jelzést láthatunk innét-onnét , hogy meg kell teremteni a kontaktkutatásnak a feltételeit, hogy a jelenleg érvényes szabályozások ilyen szempontból is mindenképpen érvényesülhessenek. Fontos, hogy a járvány időszaka alatt minden fertőzöttnek lehetővé kell tenni az ingyenes egészségügyi ellátáshoz való hozzáférést, függetlenül a biztosítotti jogviszonytól. Szintén nagyon fontos, hogy a kormány támogassa az otthoni munkavégzés alkalmazását, és ennek az anyagi és hogyha ez jogszabályokban szükséges, akkor a jogszabályi feltételeit is meg kell tudni teremteni, erre minden felhatalmazása megvan a kormánynak; hozzáteszem, nyilván támogatni is fogunk ilyen intézkedéseket. Törekedni kéne tehát arra, hogy amelyik ágazatban csak meg lehet ezt oldani, az otthoni munkavégzés feltételeit biztosítani kellene. Nagyon-nagyon fontos intézkedés, és már a tavaszi időszakban is hangsúlyoztuk, hogy gondoskodni kell a munkahelyüket elvesztett dolgozók számára az azonnali közvetlen támogatás kifizetéséről, a munkanélküli-ellátások igénybevételének időtartamát érdemben meg kell növelni azokhoz a válságos időkhöz kell alakítani az önök kormányzati politikáját, amelyeket most látunk mindannyian , és fontos, hogy a korábbinál kedvezőbb feltételekkel indítsák újra a részmunkaidős foglalkoztatást támogató állami programokat, hogy ágazattól függetlenül nyújtsanak közvetlen támogatást a járvány miatt nehéz helyzetbe került mikro-, kis- és közepes vállalkozásoknak. Nagyon-nagyon régi követelés, és amilyen fórumon csak lehet, mindig elmondják az LMP képviselői, hogy a szociális ágazatban dolgozóknak is meg kell adni az egyszeri 500 ezer forintos juttatást, és teljesen elfogadhatatlan az a válasz, amit önök erre mostanában, az elmúlt hetek bizottsági ülésein adnak, hogy nincsenek költségvetési források. Bizony, ott vannak a költségvetési források, hozzá kell nyúlni azokhoz a gigantikus beruházásokhoz, amelyek a megtérülés szempontjából semmiképpen nem alátámaszthatóak, és még a magyar nemzeti érdekeknek való megfelelés szempontjából sem indokoltak. Több száz milliárd forintot lehetne átcsoportosítani, igenis ott van a költségvetési forrás ahhoz, hogy a szociális ágazatban elkötelezetten, nehéz, rendkívül nehéz körülmények között dolgozó emberek is megkaphassák az 500 ezer forintos egyszeri juttatást. Hasonlóképpen ezt a pedagógusoknak is meg kell adni olyan feltételek mellett, hogy az indokolatlan adminisztratív terheket ne jelentsen, mint amelyeket most, az elmúlt időszakban láthattunk. Némileg beszélnék a politikai feltételekről is. Ugye, itt a mai napnak, sőt nem is a mai napnak, az elmúlt napoknak az egyik slágertémája az a tavaszi történés, azzal a kamuvideóval kapcsolatos intézkedés. Önök ezt most így felkapták, mint valami, nem tudom, egy politikai mentőövet, hogy megtörtént ez az eset. Én úgy tudom… [[Kocsis Máté közbeszól.]] Ez rendben van, és én valóban azt gondolom, hogy ez az intézkedés [[Hollik István és Nacsa Lőrinc közbeszól.]] bocsánat, ez az intézkedés elítélendő, és én azt gondolom, hogy teljesen jogos és fontos, hogy mindannyian, ahol csak tudjuk, felhívjuk a figyelmet arra, hogy ez nem elfogadható. Én úgy tudom cáfolják meg, én nem vagyok tagja a szakbizottságnak , hogy Korózs képviselő úr elnézést kért [[Korózs Lajos bólogat.]] cáfolják meg, én nem tudom, hogy ez így történt-e. Nyilván ez egy olyan, meggyőződésem szerint ez egy olyan… [[Közbeszólások a kormánypárti padsorokból.]] Meggyőződésem szerint ez a személyes véleményem ez egy olyan politikai hiba egyébként, amely kapcsán politikusként vállalni kell a felelősségét. [[14.30]] Tehát nem az az érdekes, hogy technikailag ki hogyan vett részt egy ilyenben. Én azt mondom, hogy ezért elnézést kell kérni, és vállalni kell a felelősséget, ez az egyik oldala. És az, hogy erre bárhol bárki felhívja a figyelmet, az rendben van, de a másik oldalról én nagyon fontosnak tartom, hogy önök egy ilyen esemény miatt, amellett, hogy megfogalmazzák a kritikájukat, önök bojkottálják a szakbizottság munkáját. Ez viszont teljes mértékben elfogadhatatlan! Ennek ugyanis konkrét hatása van a járvány elleni védekezésre, konkrét hatása van egy járványügyi helyzetben a szakbizottság működésére. Ezért én azt kérem önöktől, hogy fogalmazzák meg a kritikájukat, ugyanakkor az országgyűlési képviselők vegyenek részt, teljesítsék a kötelezettségeiket, és ebben a járványügyi helyzetben próbáljanak ezen a helyzeten felülemelkedve részt venni a szakbizottság ülésén, és vegyenek részt azokon a fontos tájékoztató és egyéb más napirendi pontok tárgyalásán, amik alapvetően szükségesek, amik a járvány elleni védekezéshez szükségesek lehetnek. Ez egyszerűen teljes mértékben elfogadhatatlan, hogy önök politikai okokból akadályozzák a szakbizottság munkáját egy rendkívül súlyos járványügyi helyzetben, ezért viszont önöknek kell a felelősséget vállalni ezzel kapcsolatban és minden következménnyel kapcsolatban, ami ebből levezethető. Tehát én ezt kérem önöktől, hogy ha most a hozzászólásukban talán valamiféle változás megjelenik, akkor ennek az egyik eleme legyen az, hogy például vegyenek részt az Országgyűlés munkájában, és a képviselők teljesítsék a kötelezettségüket, amiért mandátumot kaptak; vegyenek részt a szakbizottság munkájában. És amikor lezárul, reményeink szerint minél előbb lezárul ez a járványügyi helyzet, akkor ezeket a kérdéseket napirendre lehet venni és tisztázni lehet. Én arra kérem továbbá önöket, hogy ne késlekedjenek azokat a gazdasági döntéseket meghozni, amik az eddigi döntések alátámasztásául ott kéne hogy álljanak. Tehát gondolok itt például arra, hogy mindannyian támogattuk, talán néhány ellenszavazat volt, az orvosok béremelésével kapcsolatos törvényjavaslatot néhány héttel ezelőtt. De szeretném kérdezni, hogy ennek a költségvetési alátámasztása mikor jön be az Országgyűlés elé. Tehát sürgető, hogy ezt minél előbb meg lehessen tárgyalni, ezt biztosítani kell. Számos intézkedés született. Nagyon sok intézkedéssel mi is egyetértettünk, támogattuk, de ezeknek a költségvetési fedezetét biztosítani kell, mielőbb az Országgyűlés elé kell terjeszteni azokat a költségvetési módosító és egyéb más gazdasági döntéseket megalapozó előterjesztéseket. Ezek mikor várhatóak? Én többször tettem fel rá kérdést, és nem kaptunk erre érdemi választ. És azt is szeretném kérni önöktől, az egy dolog, hogy a politikában, a politikai kommunikációban és a retorikában milyen eszközöket milyen módon használnak, de én azt szeretném kérni önöktől, hogy ha itt valamiféle szemléletváltás történik, az elsőként abban nyilvánuljon meg, vagy alapvetően abban nyilvánuljon meg, hogy a különböző szakmai szervezeteket, érdekvédelmi szervezeteket tekintsék partnernek. Rengetegszer lehet olvasni sajnos, hogy az Orvosi Kamara, a különböző pedagógus-szakszervezetek, az önkormányzati szövetségek vagy egyes szakmai szövetségek, például a Víziközmű Szövetség nehezményezi, hogy nem tekintik őket partnereknek. És hozzáteszem, hogy még kormánypárti polgármesterektől is ilyen kritika megfogalmazódott, hogy miért nem lehet ilyen járványügyi helyzetben valóban fontos ágazatokat képviselő szakmai és érdekvédelmi szervezeteket partnernek tekinteni, a különböző törvényjavaslatok előkészítésének időszakába bevonni és a véleményüket kikérni. Arra is szeretnék visszakérdezni, tisztelt képviselőtársaim, rengeteg szakmai jelzést szoktam én idehozni az Országgyűlés elé a különböző alapvető közszolgáltatások fenntartásával, fenntarthatóságával kapcsolatban. Én például az elmúlt hetekben már úgy vettem észre, hogy az alapvető és a járványügyi helyzetben nem kell hangsúlyozni, hogy miért a legfontosabb közszolgáltatás. Az ivóvízellátás terén a fenntarthatóság biztosítása érdekében azonnali, mondhatjuk, hogy tűzoltásszerű intézkedéseket kellene végrehajtani, és ezt maximálisan megerősíti a szakma, tehát a Víziközmű Szövetség és más szakmai szervezetek is folyamatosan küldik a jelzéseket önök felé, hogy óriási a baj, azonnali intézkedésekre van szükség. És már miniszterelnök úr is elismerte nem olyan rég egy azonnali kérdésemre, hogy valóban ezermilliárdos a nagyságrend, amennyit ennek a problémának a megoldása kíván, a másik oldalról viszont önök elmulasztották megtenni az első lépést, amit kért a szakma, a víziközmű-ágazatból a közműadó kivezetését, és múlt héten, pár nappal ezelőtt behoztak egy olyan törvényjavaslatot, ami gyakorlatilag itt, Budapesten és több nagyváros esetében lehetetlenné teszi a szolgáltatás fenntartását. Ugyanis nem kivezeti ezt az igazságtalan közműadót, ahogy a szakma kéri, ami egyébként aránytalanul sújtja a víziközmű-ágazatot, hanem átstrukturálja, és néhány szolgáltatóra próbálja áttolni ennek a terhét. Erre is adjanak valami magyarázatot, hogy miért nem hallgatják meg a szakma jelzéseit, és miért nem fogadják meg. És annak pedig ezt utoljára hagytam , ahogy az ellenzék javaslatait folyamatosan lesöprik, ennek pedig mi a magyarázata? Tehát ezt nem értem. Rengeteg olyan javaslat van, ami valóban nem ellenzéki politikusok agyszüleménye, hanem konkrét szakmai javaslat, és beterjesztjük annak érdekében, hogy sikeresebb lehessen a védekezés. De egyébként itt van például egy olyan lépés, ami teljesen egyértelmű, hogy a válság sújtotta időszakban a legnehezebb helyzetbe került családokat segítené, az alapvető élelmiszerek áfájának a csökkentése. Ezt is azzal az indokkal söpörték le, hogy nincsenek meg a költségvetési források, és hasonlóképpen más ellenzéki javaslatokat is, például a szociális ágazatban nyújtandó egyszer 500 ezer forintos támogatást. De nem értem, és akkor mégis tartják azokat a beruházásokat… sokat vitatkoztunk már Nacsa képviselő úrral a Budapest-Belgrád vasútvonali projektről, ez ebben az évben és a jövő évben 200 milliárd forintot tesz ki. Hát, nem kéne ezt a projektet leállítani? Nem kéne ezt a hatalmas összeget ezekre a fontos célokra fordítani egy világjárvány idején? Önök tíz évre titkosították ennek a projektnek a dokumentumait, szerződéseit, azt, hogy vane egyáltalán bármiféle kihasználási garancia, és ebből az összegből az önök számításai szerint 175 ezer új munkahelyet lehetne teremteni. Hát, nem lenne ideje ezeknek az eszement projekteknek a leállítását előterjeszteni? Tudjuk azt, hogy ez a projekt Mészáros Lőrinc cégeinek 300 milliárdot fog hozni, ezek már eldöntött kérdések, de én azt gondolom, hogy az lenne az igazán felelősségteljes magatartás, ha ezeket a gigantikus projekteket leállítanák, és azt a több száz milliárd forintot, ami jelen projekt esetében összességében egyébként közel ezermilliárd forintot fog kitenni, ezeket az összegeket a járvány kezelésére fordítanák. És még a legvégén szeretnék arra utalni, hogy az legyen világos mindenkinek, hogy erős és jól működő önkormányzatok nélkül nem lesz sikeres a védekezés a koronavírus-járvány ellen. Ezért én arra kérem önöket, hogy azokat a brutális megszorító intézkedéseket, amiket az elmúlt időszakban érvényesítettek az önkormányzatok rovására, azokat vonják vissza. Önök ezekkel a megszorításokkal nem a városokat, nem az önkormányzatokat károsítják meg, hanem az ott élő embereket. Az elmúlt napokban miniszterelnök úr fontos intézkedést jelentett be, egy olyan jogszabály-módosítást, amivel előírják azt, hogy a közösségi közlekedés járatait sűríteni kell. Ez valóban egy nagyon fontos intézkedés a zsúfoltság csökkentése érdekében, csak néhány hónappal korábban éppen önök szavazták meg azt, hogy az állam kivonul a helyi közösségi közlekedés támogatásából, ezzel gyakorlatilag lehetetlenné tették, hogy ezt az intézkedést végre lehessen hajtani. Kérem, hogy ezeket az intézkedéseket vonják vissza, és az aggasztó hétvégi jelek ellenére nagyon kérem, hogy ne törjék a fejüket olyan újabb intézkedéseken, amik az önkormányzatok működését gyakorlatilag lehetetlenné tennék, hiszen ezek az olyan alapvető közszolgáltatásokat veszélyeztetik, amik az ott élő embereknek fontosak, gondolok itt az óvodai ellátásra, a bölcsődei ellátásra, a közvilágításra, a víziközmű-szolgáltatásra, a közösségi közlekedésre. Tehát kérem, hogy tekintsék partnernek az önkormányzatokat is. Mindazonáltal az LMP, ez látható volt, a házszabálytól való eltérést támogatta, és ezt a törvényjavaslatot is támogatni fogja a nemsokára sorra kerülő szavazáson. Köszönöm szépen.
Köszönöm szépen, frakcióvezető úr. A következő felszólaló a Párbeszéd képviselőcsoportjából Tordai Bence képviselő úr. Parancsoljon, képviselő úr, öné a szó.
Köszönöm szépen a szót, elnök úr. Tisztelt Országgyűlés! Kedves Polgártársak! Minden jól működő emberi kapcsolatnak az alapja a bizalom, és ez nemcsak két ember között, hanem emberi csoportokban, szervezetekben, sok ember közötti kapcsolatokban is ugyanígy van. Egy jól működő szervezet, egy jól működő közösség csakis a bizalomra tud épülni.Így van ez a politikai közösségek esetében is, így van ez egy ország, egy nemzet, egy társadalom esetében is. És bár az elmúlt hetekben fideszes államtitkárok szájából sokat hallhattuk azt az egyik legkártékonyabb neokonzervatív politikusnak tulajdonított idézetet Margaret Thatchertől, hogy a társadalom nem létezik, de az a jó hírem, hogy igenis, a társadalom létezik. Ahogy nemzet, haza, ország létezik, úgy létezik társadalom is, és ennek a társadalomnak a működése a bizalmon kell hogy alapuljon. [[Nacsa Lőrinc közbeszól. Az elnök csenget.]] Magyarország ebben a tekintetben nincs túl jó helyzetben. Az a helyzet, hogy a politikai osztály ezt a bizalmat az elmúlt harminc évben sokszorosan eljátszotta. A harmadik köztársaság húsz éve arról szólt, hogy olyan ígéreteket tett a politikai elit Magyarország polgárainak, amiket aztán nem tudott teljesíteni, vagy talán meg sem próbálta igazán. Azok az intézmények, amelyek ezeknek az ígéreteknek a beváltására jöttek létre, kudarcot vallottak. És ezek az intézmények, a képviseleti demokrácia intézményei, a beléjük vetett bizalom hiányában nem tudnak jól működni, és nem tudnak tartósan fennmaradni. Ezt a kudarcot, amely számtalan egymást követő kormánynak a közös kudarca beleértve itt a rendszerváltó Antall-kormányt vagy éppen az első Orbán-kormányt is , ezt a kudarcot használta ki 2010-ben Orbán Viktor és a Fidesz-KDNP, amikor felszámolták a harmadik köztársaságot. És az a lassan erodálódó bizalom, ami az addig eltelt húsz évet jellemezte, egy egészen újfajta ígéretbe vetett bizalommá fordult át. [[14.40]] De ez az új és a társadalom egyik fele által megelőlegezett bizalom is hamar szertefoszlott. Sőt, ezt a bizalmat tudatosan verték szét és tudatosan építették le, tudatosan vállaltak olyan politikákat, olyan lépéseket, olyan döntéseket, amelyekre nem kaptak felhatalmazást, teljesen tudatosan és tervszerűen folytattak egy illegitim politikát. Ez az illegitim politika a köztársaság lebontására irányult, ez az illegitim politika arra irányult, hogy felszámolják a fékeket és ellensúlyokat, felszámolják a kormányzásnak, törvényhozásnak bármilyen demokratikus kontrollját. Ez az orbáni politika tulajdonképpen a hatalom totális birtoklására és kontroll nélküli gyakorlására irányult. Erről szólt az elmúlt tíz évünk. Ez a bizalom, amely korábban, úgy általánosságban a politikai osztály és a politikai intézményrendszer iránt szertefoszlott, ez most már egy nagyon is aktív kételkedésbe csapott át. Van az egyik oldalon néhány százezer, talán egymillió ember, aki a bizalom helyére a vakhitet, a buzgó lojalitást, a megkérdőjelezés nélküli engedelmességet állította, és így követi a rezsimnek minden rezdülését, minden irányváltását, minden utasítását [[Hollik István: Tisztelettel beszélj!]] és van az a nagy társadalmi többség, jelentős részük nem is adja a hangját a politikai véleményformálásnál, amelynek tagjai nem bíznak ebben a kormányban, vagy éppen pontosan tudják, hogy amit elkövetnek nap-nap, hét-hét és hónap-hónap után, az éppen a magyar nép, a magyar társadalom elleni merénylet. [[Nacsa Lőrinc: Szégyelld magad!]] Egy ilyen helyzetben érkeztünk meg 2020 tavaszára, amikor elérte Magyarországot is az a világjárvány, amely nyilván semmilyen összefüggésben nincs a politikai rendszerrel, viszont a megküzdés képessége, a sikeres társadalmi működés képessége pontosan egy ilyen kiélezett helyzetben mutatkozik meg a legjobban. 2020 tavaszán arra lett volna szükség, hogy a magyar polgárok bízhassanak a kormányban, bízhassanak a széles értelemben vett kormányzatban, a politikai vezetésben. Ez a bizalom hiányzott már akkor is. Erre a bizalomhiányra tudatosan ráerősítve szavazták meg az első felhatalmazási törvényt, amelyben semmilyen korlátozás, semmilyen időhatár, semmilyen limit nem szerepelt, s amely emiatt elfogadhatatlan volt akkor az ellenzék számára. Az a helyzet, hogy ez a megelőlegezett bizalmatlanság teljesen jogosnak bizonyult. Azok az intézkedések, amelyeket a rendeleti kormányzás során idén tavasszal és kora nyáron végrehajtottak, sokszor semmilyen viszonyban nem voltak a járvány elleni védekezéssel, viszont szisztematikusan csonkolták tovább a magyar polgárok, a magyar települési önkormányzatok jogait. Emlékezzünk csak vissza, hogy milyen döntések születtek a járványhelyzetben a rendeleti kormányzás keretében idén tavasszal! Ekkor vonták el az önkormányzatoknak számos bevételét, sőt sokszor már a területét is. Emlékszünk a gödi különleges gazdasági övezetre. Vagy ekkor vágták vissza még inkább az információs jogunkat, azt, hogy megismerhessük, hogyan, miként milyen adatok alapján működik a kormány, az adatigényléseket észszerűtlenül és indokolatlanul nehezítették meg. De ekkor vezették be szintén rendeleti úton a rabszolgatörvény egyik legvitatottabb elemét, a kétéves, egyoldalúan elrendelhető munkaidőkeretes munkaszervezést gyakorlatilag. Ebben az időszakban folytatták azt a gyakorlatot is, hogy nem a magyar vállalkozásokat, nem a magyar embereket támogatják gazdaságilag, hanem kihasználva a járványt, megint csak a fideszes gazdasági holdudvarnak adtak támogatásokat. A közvetlen támogatások rendszere sosem volt talán olyan árulkodó, mint idén tavasszal. Az a gazdasági birodalomépítő törekvés, amely a magyar és az európai adófizetők pénzéből a Fidesz gazdasági holdudvarát erősíti meg és teszi képessé arra, hogy a maradék független gazdasági szereplők kárára tovább terjeszkedjen, az is ekkor mutatkozott meg leginkább. [[Kocsis Máté: Miről beszélsz?]] De ugyanúgy lehetőséget teremtettek maguknak arra is, hogy a közbeszerzési törvény… Példát kíván Kocsis frakcióvezető úr. Tehát az, hogy Mészáros Lőrinc szállodái tízmilliárd számra kapták a közpénzt [[Kocsis Máté közbeszól.]] , Mészáros Lőrinc, Orbán Viktor földijének szállodái, Orbán Viktor pénztárosának szállodái tízmilliárd számra kapták a közpénzt, miközben kirúgták az ott dolgozó munkavállalókat, ez egy példátlan szégyen, de ugyanígy mondhatnám, hogy elköltik a több száz milliárdot szintén Mészáros Lőrincen keresztül a Budapest-Belgrád vasútvonalra, ahelyett, hogy a gazdasági védekezésben használnák ezeket az összegeket. Ugyanígy lehetővé tették az előző rendeleti kormányzás során önmaguk számára, hogy úgy térjenek el a közbeszerzési törvény rendelkezéseitől, hogy ezt még utólag se lehessen semmilyen módon kontrollálni. Azt csinálták, hogy adtak maguknak egy korlátlan felhatalmazást, és ezzel visszaélve például lélegeztetőgépeket vásároltak be fölös számban, de olyannyira, hogy több tízszeres fölös mennyiségben, 300 milliárd forintért, sokszor öt-tízszeres áron, sokszor offshore cégeken és ismert bűnözőkön keresztül, és tökéletesen büntetlen, sőt felderítetlen maradt ez az egész ügysorozat. Tehát amikor most ideérünk a felhatalmazási törvény 2.0-hoz, akkor ezekből a tapasztalatokból kell kiindulnunk, miközben a tavaszihoz képest még sokkal fontosabb lenne az, hogy a magyar polgárok, a magyar önkormányzatok és azok vezetői, a magyar ellenzéki pártok és képviselők bízhassanak a kormányban. Ahhoz, hogy sikeresen védekezzünk egy ilyen súlyos válsághelyzet idején, ahhoz működő ország, működő társadalom, működő kormányzat és az emberek és intézmények egymásba vetett bizalma lenne szükséges. De hogy bízzunk egy ilyen kormányban? Nyilván ilyenkor az ember a különleges helyzetre való tekintettel erőt vesz magán és azt mondja, hogy jó, tegyük fel, önök is felnőnek a felelősséghez, és innentől kezdve derék, jó kormányos módjára irányítják Magyarország hajóját. Mutattak erre jelek. Az, hogy a felhatalmazás már csak 90 napra szól, illetve a rendeletek hatályának meghosszabbítása konkrét időszakra szól, ez egy jó jel. Az is jó jel, hogy végre az Orbán-kormány a Párbeszéd által hetek óta javasolt intézkedéseket, járvány elleni szigorító, korlátozó intézkedéseket meglépte. [[Nacsa Lőrinc közbeszól. Az elnök megkocogtatja a csengőt.]] Ezek jó jelek, de kevés. Egyrészt helyre kell állítani a társadalom hiányzó bizalmát. Ehhez az kell, hogy a gazdasági intézkedések, a válságkezelő intézkedések ne megint a fideszes gazdasági holdudvarra legyenek célozva, ne Mészáros Lőrinc, Tiborcz István meg az egész Orbán család legyen a kedvezményezettje a közpénzosztásoknak [[Zaj a kormánypárti padsorokból.]] hanem a 80 százalékos bérpótlás minden embernek járjon, az álláskeresési járadék [[Közbeszólás a kormánypárti padsorokból: Hazudik!]] , a táppénz kiterjesztése, a nettó százszázalékos táppénz biztosítása mindenkinek, aki a járvány miatt nem tud dolgozni, a családi pótlék felemelése a gyermeket nevelő családoknak, mert most ők kerülnek a legnehezebb helyzetbe, és annak az univerzális társadalmi intézménynek a megteremtése, amely egyébként is a közbizalom, az egymás iránt kimutatott felelősség legszebb példája: az alapjövedelem bevezetése. Ez lenne az az intézkedéssorozat, amellyel az emberek bizalmát helyre lehetne állítani. A másik: az önkormányzatok, az önkormányzati vezetők kormány iránti bizalma, ami szintén teljesen érthető módon csappant meg az elmúlt időszakban. Ezt is helyre kell állítani, vissza kell jönni azokból a megszorító intézkedésekből, amelyekkel a magyar településeket sújtotta az Orbán-kormány, el kell utasítani az Iparkamara elnökének az újabb hagymázas felvetését arról, hogy az összes iparűzési adót függesszék fel és ezzel gyakorlatilag tegyék pénzügyileg eszköztelenné az önkormányzatokat. Tehát ha helyreállították az önkormányzatok anyagi függetlenségét és biztonságát, akkor állhat helyre a települések és az ott lakó emberek kormány iránti bizalma. És van egy rossz hírem: még az ellenzéki képviselők bizalmát is helyre kell állítani. Erre pedig ebben a helyzetben van egy nagyon egyszerű és nyilvánvaló mód. Az öt ellenzéki frakció közösen benyújtott ehhez a tárgyalt törvényhez egy módosító indítványt, amely arról szól, hogy a vitatott rendeletek esetében ne csak 50 képviselő, hanem a frakcióvezetők egy személyben az Alkotmánybírósághoz fordulhassanak, amely aztán három nap alatt meg tudja állapítani egy adott rendeletnek az alaptörvény-ellenes mivoltát vagy éppen az Alaptörvénnyel való összhangját. [[14.50]] Ez az egy konkrét módosító indítvány érkezett, és én a magam részéről akkor tudom erre az átmeneti és kivételes helyzetre megelőlegezni önöknek a bizalmat, ha ezt a módosító indítványt önök támogatják. Ha nincs félnivalójuk, ha nem akarnak visszaélni megint ezzel a különleges helyzettel, ha nem akarnak eltérni a járvány elleni védekezés irányvonalától, ha vállalják, hogy legalább a saját maguk által írt Alaptörvénynek megfelelnek, akkor ettől a módosító indítványtól nincs, nem lehet félnivalójuk. Úgyhogy amennyiben önök megszavazzák ezt a módosítást, amennyiben engedik, hogy legyen kontroll az intézkedések felett, akkor én a magam részéről tudom támogatni ezt a törvényjavaslatot, és meg tudjuk előlegezni azt a bizalmat, amely nélkül egy sikeres járvány és válság elleni védekezés nem működhet. Köszönöm szépen.
Köszönöm szépen, képviselő úr. Most kettőperces felszólalások következnek. Elsőnek Székely Sándor képviselő úrnak adok szót. Parancsoljon, képviselő úr, öné a szó… [[Tordai Bence, dr. Mellár Tamásra mutatva: Megosztott vezérszónoki…]] Képviselő úr, ez nem így működik, majd el kellene olvasni, jegyzőként javaslom önnek, egyszer a házszabályt, és akkor tudja, képviselő úr, hogy ez nem egy kontinuum, hanem külön-külön, amikor a következő blokkban majd odakerül a sor, akkor ennek megfelelően szót fogok adni. Most pedig kérem, foglaljon helyet. [[Közbeszólások a kormánypártok soraiból: Még a jegyző se ismeri a házszabályt! Jegyző vagy te?]]
Köszönöm, csak közben elment egy csomó idő…
Semmi gond, maradjon még, képviselő úr, visszaállíttatom Székely Sándor képviselő úrnak az időt. Köszönöm szépen.
Köszönöm a szót, elnök úr. Tisztelt Ház! Kevés időm van, ezért igyekszem gyors lenni. Az első felhatalmazási törvénynél önök többek között tízmilliárdokért vásároltak olyan egészségügyi eszközöket, amelyeket aztán nem nagyon tudtunk felhasználni sajnos. [[Nacsa Lőrinc: Sajnos?]] Ezzel ellentétben nem nagyon segítettek abban, hogy az embereknek a kieső bérét pótolják. Aztán elhangzott, hogy önök tudták, hogy fog jönni a második hullám, ami sokkal súlyosabb lesz, mint az első, ehhez képest nem tettek semmit a felkészülésre. Még múlt héten is, még pár nappal ezelőtt is, amikor már itt dühöngött a járvány, akkor is sporteseményeket lehetett tartani, ahol akár ezrek is lehettek egymás mellett szorosan. Illetve maguknak ahhoz egyáltalán nem kellett rendkívüli felhatalmazás, hogy egy olyan egészségügyi törvényt toljanak át ezen a Házon, amiről ugyan önök azt hazudják, hogy abban felemelik a szakápolóknak a bérét, de önök is jól tudják, hogy a törvénynek a többi része sajnos azt eredményezi, hogy ezeknek az embereknek óriási jövedelemkiesése lesz, és ezt önök egy olyan időszakban teszik, amikor egy járvány tombol Magyarországon. Jönnek a hírek, hogy több ezer ember fontolgatja, hogy otthagyja a pályát, most, amikor a legnagyobb szükség lenne rájuk. Úgyhogy az a helyzet, hogy mivel én ezt a törvényt így, ebben a formában bohózatnak tartom, nem fogom megszavazni, és arra kérem önöket, hogy az egészségügyi törvényt pedig ebben a formában mert bár vannak benne jó javaslatok, de összességében katasztrófát is okozhat vonják vissza. Köszönöm szépen, hogy meghallgattak.
Köszönöm szépen, képviselő úr. A következő felszólaló a KDNP képviselőcsoportjából Vejkey Imre képviselő úr. Parancsoljon, képviselő úr!
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! Visszautasítom azt a méltatlan támadást, melyet Lukács László György jobbikos vezérszónok intézett Varga Judit miniszter asszonnyal szemben. Semmilyen provokáció nem volt a miniszter asszony részéről, de az önök részéről na, annál inkább!Tisztelt Hölgyeim és Uraim! Képzeljék el, hogy a hétpárti egyeztetésen olyan feltételt támasztott a baloldali ellenzék, hogy akkor támogatják majd ezt a törvényjavaslatot, ha mi hozzájárulunk ahhoz, hogy az országgyűlési frakcióvezetők minden frakciótag nevében szavazhassanak. Elképesztő! Ez az önök demokráciafelfogása. Ez az önök népképviseleti felfogása és elképzelése. De az önök demokráciafelfogása még ennél is lejjebb van. Ugyanis most éppen azt a Korózs Lajost tették a koronavírus-világjárvány második hulláma elleni védekezésről szóló törvényjavaslat baloldali vezérszónokává, aki a járványügyben az egyik legnagyobb álhírgyáros. Hova tartanak még, hölgyeim és uraim? A harmadik pedig Tordai Bencéhez intézett gondolatom lenne. Az lenne a kérésem hozzá, hogy ha bennünket már ugyan nem tisztel semennyire, akkor legalább tisztelje a magyar választópolgárokat, és tisztelje a magyar jogállamiságot. Köszönöm a megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Úgy látom, azért keverednek bizonyos kifejezések. Szeretném tájékoztatni a Házat, hogy nem vezérszónoki rendszerben megy a vita, hanem úgynevezett blokkosított rendszerben, tehát még van lehetőség kettőpercesre. Meg is adom a szót Kocsis Máté frakcióvezető úrnak. Parancsoljon!
Köszönöm szépen. Tisztelt Elnök Úr! Tisztelt Képviselőtársak! Arató úr, jobb lenne, ha nem a folyosóról kukucskálna, ha már ennyit hazudozott, hanem bejönne, mert mégiscsak úgy illene, hogy amikor azt mondja, hogy Korózs Lajos távozásával működésképtelen lenne a Népjóléti bizottság, akkor vagy nem ért a parlament működéséhez, tehát ő is alkalmatlanná vált, vagy nyilvánvalóan hazudik. Mert a Népjóléti bizottság 15 tagú, aminek van 4 alelnöke, és mi azt kérjük önöktől, hogy jelöljenek egy új elnököt, akit még akár jövő hétfőn mi megválasztunk.Ugyanis, Korózs úr, ön azt mondja, hogy minden felelősség a kormányé. De minden felelőtlenség meg az öné mint az egészségüggyel foglalkozó bizottság elnökéé. És ne beszéljen mellé! Nincs három napja, hogy ön halálozási statisztikákat hamisított meg. Nincs három napja! Ön szerint belefér a magyar Országgyűlés egészségügyi bizottságának elnökeként ez a fajta viselkedés? És ön idejön, és nem tesz semmit, beül az ülésterembe, és grimaszol meg mutogat nekem, majd a felszólalásában annyit nem mond, hogy elnézést kérek?! [[Közbeszólás a kormánypártok soraiból: Szégyelld magad!]] Korózs Úr! Emberéletekkel játszunk egy járványhelyzet idején. Azt kérem, hogy nagyobb felelőssége legyen, és legalább ne legyen cinikus, és ne hazudozzanak összevissza a működésképtelenségről. A Népjóléti bizottság ön nélkül sokkal működőképesebb lenne, mint önnel együtt. [[Közbeszólások a kormánypártok soraiból, köztük: Úgy van! Taps a kormánypártok soraiban.]]
Köszönöm szépen, frakcióvezető úr. Az MSZP képviselőcsoportjából Korózs Lajos képviselő úr kért szót kettőperces felszólalásra. Parancsoljon!
Csak nagyon röviden. Amit önök statisztikaiadat-hamisításnak neveznek: nem erről van szó. Egy nagyon híres újságíró kiposztolt egy diagramot, én ezt megosztottam; amikor később észrevettem, hogy két adatszolgáltatási évvel korábbi adatok vannak benne, akkor levettem. Önök még nem töröltek a Facebook-posztjukról soha semmit? Erről van szó, az égvilágon semmi másról. Köszönöm szépen.
Köszönöm szépen. A következő felszólalási körre térünk rá. A Fidesz képviselőcsoportjából rendes felszólalásra Hende Csaba képviselő úr, az Országgyűlés alelnöke következik. Parancsoljon, alelnök úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! A koronavírus-járvány második hulláma hazánkat sem kíméli; ahogy egész Európában, úgy itthon is egyre gyorsabban terjed a vírus. Több ország ismételten bevezette a rendkívüli jogrendet, sőt van, ahol az első hullám óta folyamatosan meghosszabbítva hatályban van. Ismert, hogy a helyzet nehéz, az esélyeink azonban nem rosszak, elsősorban azért, mert hazánknak olyan világszínvonalú orvosai és ápolói vannak, akik bátran, hősiesen és hathatósan veszik fel a küzdelmet a láthatatlan ellenséggel szemben. Tavasszal azért kezeltük sikeresen az első hullámot, mert mi, magyarok össze tudtunk fogni. A második hullám jelentette embert próbáló időben mindez újra sikerülhet, ha ismét összefogunk. A mai vitát hallgatva ez nem tűnik túlságosan egyszerűnek, de a reményt nem adjuk fel. Úgy vélem, nagy írónk, Szabó Dezső szavai nyomatékosítják leginkább a teljes körű nemzeti összefogás fontosságát ezekben a nehéz időkben. Szabó Dezső azt mondta, hogy minden magyar felelős minden magyarért. Természetesen a kormánynak is óriási felelőssége van, az egész Országgyűlésnek is óriási felelőssége van, de ugyanígy minden egyes ember felelős a sajátján kívül a többi magyar ember, a környezetében élők, különösen az idősek és krónikus betegek egészségéért. Ezért olyan fontos, hogy akkor is, ha nagyon kényelmetlen, akkor is, ha rengeteg kellemetlenséggel jár, betartsuk az összes olyan korlátozást, amelyeknek egy jókora adagját tegnap jelentette be a miniszterelnök úr, és a mai szavazásunk eredményétől függően ma éjféltől lépnek hatályba ezek az újabb korlátozások. [[15.00]] Tisztelt Országgyűlés! Az Alaptörvény 53. cikke lehetőséget biztosít arra, hogy a kormány az élet- és vagyonbiztonságot veszélyeztető elemi csapás vagy ipari szerencsétlenség esetén, valamint ezek következményének az elhárítása érdekében veszélyhelyzetet hirdessen ki, és sarkalatos törvényben meghatározott rendkívüli intézkedéseket vezessen be. Az Alaptörvényünk, amely a jogrendszerünk alapja, nemzetközi összehasonlításban is rendkívül részletesen és garanciákkal igen alaposan körülbástyázott módon rögzíti, hogy rendkívüli helyzetekben mi a teendő, és melyik alkotmányos szervnek mi is a feladata. A veszélyhelyzet hatályának 15 napon túl történő meghosszabbítása az Országgyűlés felelőssége, ennek a vitáját folytatjuk most. A kormány a veszélyhelyzet kihirdetéséről szóló 478/2020. számú kormányrendelettel az Alaptörvény 53. cikkében biztosított felhatalmazás alapján az élet- és vagyonbiztonságot veszélyeztető tömeges megbetegedést okozó koronavírus-világjárvány következményének elhárítása, a magyar állampolgárok egészségének és életének megóvása érdekében Magyarország egész területére teljesen indokoltan és megalapozottan veszélyhelyzetet hirdetett ki. A kormány az ilyen veszélyhelyzetben rendeletet alkothat, amely 15 napig marad hatályban, azonban a kormány az Országgyűlés felhatalmazása alapján a rendelet hatályát meghosszabbíthatja. Az előttünk fekvő törvényjavaslat tehát ezen felhatalmazás megadására irányul. A felhatalmazás időbeli hatályát tekintve a javaslat a törvény hatályvesztéséig, vagyis a hatálybalépésétől számított 90. napig biztosítja az Alaptörvény 53. cikk (3) bekezdése szerinti felhatalmazást, ugyanakkor a javaslat egyértelművé teszi, hogy e döntés visszavonható, továbbá a jogalkotásról szóló törvény szerint az Országgyűlés törvényben hatályon kívül is helyezheti azt. Tisztelt Képviselőtársaim! A törvényjavaslat garanciális jelleggel előírja, hogy a kormány a veszélyhelyzet elhárítása érdekében megtett intézkedésekről rendszeresen tájékoztatást adjon az Országgyűlés ülésén, ha pedig ez valamilyen okból, például a járvány előrehaladtával, ne adja isten, az Országgyűlés határozatképtelensége miatt nem lehetséges, ez esetben a frakcióvezetők kapnak majd tájékoztatást. Ez a magatartása, ez a cselekvése a kormánynak valóban nélkülözhetetlen a demokratikus párbeszéd hatékony megvalósulása érdekében. Tisztelt Országgyűlés! A mai vitát figyelve kissé félve mondom azt, hogy ebben, az állampolgároktól mérhetetlen türelmet és fegyelmezettséget igénylő, kihívásokkal teli időszakban kiemelten fontos, hogy a politikai paletta valamennyi szereplője lehetőség szerint egyetértésre jusson. Most csak egy számít, mégpedig az, hogy a magyar emberek élete biztonságban legyen, és hogy Magyarország sikeresen vívja meg a koronavírussal szembeni harcot. Éppen ezért itt a Házban valamennyiünknek, pártállásra való tekintet nélkül támogatnunk kell az előttünk fekvő törvényjavaslatot. Felszólalásomat a hajdani bölcs államférfinak, Tisza István miniszterelnöknek a szavaival zárom. „A világtörténelem serpenyőjébe dobattunk, és saját súlyunktól függ, hogy e serpenyő mily eredményt fog mutatni.” Mutassuk hát meg, tisztelt képviselőtársaim, hogy a szabályok fegyelmezett betartásával és egymásra való odafigyeléssel képesek vagyunk sikeresen szembenézni a világjárvánnyal! Köszönöm megtisztelő figyelmüket. [[Taps a kormánypártok soraiban.]]
Köszönöm szépen, alelnök úr. A Jobbik képviselőcsoportjából Rig Lajos képviselő úr következik rendes felszólalásra. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Az elmúlt időszakban a frakciók különböző felszólalói abból az aspektusból közelítették meg ezt a törvényjavaslatot, hogy megnézték az előző hullám tapasztalatait, számadatait, és megpróbálták összehasonlítani a jelenlegi hullámmal és a számadataival. Többfajta politikai nézetből vagy szakmai szempontból próbálták meg. Hasonlóan tenném én is ezt, számokkal alátámasztva, hiszen önök is statisztikai számadatokat mondanak, olyan számokat, amik, mondjuk, lélegeztetőgépekre vonatkoznak, és a felszólalásom végén szeretnék feltenni olyan fontos kérdéseket, amelyekre választ is szeretnék kapni, hiszen nagyon sok minden elhangzott akár miniszterelnök úr szájából, amit már vártak az állampolgárok, de a részletszabályokra és részletkérdésekre nem kaptak választ ezeken keresztül. Ha megnézzük az első hullám számadatait, és hihetünk önöknek, hogy jól kezelték a járványt, és ezt alapul vesszük, akkor azt látjuk, hogy napi szinten körülbelül 38-40 fertőzött volt az első hullámban. Innen jön egy második kérdés: vajon eleget teszteltünk-e? Ha önök azt mondják, hogy eleget teszteltünk, akkor az az állítás igaz, hogy jól kezelték a járványt. Megint ott vagyunk, ennél az alapnál, az önök állítása az, hogy abban az időszakban eleget teszteltünk, jól kezeltük a járványt, körülbelül 38-40 fertőzött volt napi szinten, és 7-8 halott. Hasonlítsuk össze a szeptember 1-je utáni adatokkal, amikor azt láttuk, hogy napi szinten a napi esetek száma és a halottak száma is emelkedett. Ha megnézzük, az elmúlt időszakban elértük a napi megbetegedések 3-5 ezer közötti számát; ez az első hullámhoz képest a százszorosa. Tehát az az állítás, hogy ezt a hullámot is jól kezelik, megdőlt. Azok az intézkedések, amelyeket most szeretnének meghozni, sajnos azt kell mondjam, hogy elkésettek; jók, de elkésettek. Ha megnézzük a napi halálozási számot, az 80-100 fő/nap közé tehető a második hullámban. Az első hullámban ez 7-8 halott volt napi szinten, tehát több mint a tízszerese naponta a halottak száma az első hullámhoz képest. Azt kell mondjam sajnos, hogy a második hullám kezelését nem időben és rosszul csinálták. Ha önök azt hiszik és mondok még egy számot , hogy ez a napi száz halott abból az 5 ezer fertőzöttből kerül ki, amit naponta regisztrálnak, akkor tévedésben vannak. Ez a száz halott a másfél héttel, két héttel ezelőtt felkutatásra került pozitív esetek számából került ki, másfél-két héten keresztül lélegeztették őket, és intenzív terápiában részesítették őket, és sajnos a szervezetük ezt a másfél-két hetet bírta. Ha az 5 ezres számot vesszük alapul, ez a szám, a halottak száma sajnos meg fog kétszereződni, háromszorozódni, és ne adja a jóisten, még ötszöröződni is. Hiszen ha alapul vesszük az intenzív kapacitásunkat, jelen pillanatban Magyarországon 2 ezer intenzív ágy van. A szakképzett intenzív orvosok száma 2200 fő, a szakasszisztenseké 2300 fő. Be tudtuk lőni azt a kapacitást, amivel rendelkezünk. Attól, hogy a miniszterelnök úr elmondja, hogy november végére 2400 intenzív ágyra, december végén 4800 intenzív ágyra van szükségünk, ebben egyetértünk, csak szakemberünk sajnos nincsen mellé úgy, hogy szakszerűen, megfelelően és biztonságosan el tudjuk látni a betegeket. Most, jelen pillanatban olyan ápolók állnak lélegeztetőgépek mellett, akiket 12 órás gyorstalpaló tanfolyamon képeztek ki a lélegeztetőgép használatára, vagy besegítenek a napi ápolási tevékenységbe. Van olyan intenzíves műszak kórházakban, hogy úgy állnak be műszakba, hogy még nem tudják azt, hogy ki váltja le őket. Sajnos, a vírus kezelésében ebben a tekintetben is elkéstek. Ha megnézzük azokat a felvetéseket, amiket Orbán Viktor miniszterelnök úr mondott, és kiragadunk itt belőle egy olyan tényt, amire már szerintem mindenki várt, hogy gyorstesztet szeretnénk csinálni pedagógusoknak, egészségügyi dolgozóknak és szociális ágazatban dolgozóknak, mindenki egyetért vele, ezt az ellenzék is kérte, nem is egyszer, többször. Felmerül bennünk nagyon sok kérdés, és nem csak bennünk, hanem az önkormányzatokban: ki fizeti a zenészt első körben? Ezeknek a teszteknek a beszerzését az állam fogja biztosítani, az önkormányzatra bízza hiszen önkormányzati fenntartásban vannak óvodák , a KLIK kapjae meg ezt a feladatot és kap rá pénzt? Negyedik kérdésként felmerül bennünk, hogy a teszteket ki fogja elvégezni. Ezt is az agyonterhelt Országos Mentőszolgálat vagy a háziorvosok? [[15.10]] Akkor felmerül bennünk még egy nagyon fontos és szerintem perdöntő kérdés: milyen gyorstesztre gondolt miniszterelnök úr? A vérből történő gyorstesztre, amelyről már a szakemberek megmondták az első pillanatban, hogy maximum 50 százalékos hitelessége van? Tehát egy átlagember meg tudja mondani, hogy vagy fertőzött vagy, vagy nem, tehát kb. ennyi az 50 százalék. Vagy a PCR-gyorstesztre, amelynél a 20 darabos PCR-gyorsteszt körülbelül 170 ezer forint? Innen visszakanyarodnék az első kérdésre: ezeket a teszteket ki fogja finanszírozni? Az önkormányzat saját költségvetésből, az amúgy is lecsökkentett költségvetésből, vagy az állam ad erre segítséget az önkormányzatoknak? Nagyon sok egészségügyi dolgozó keresett meg, aki valamilyen oknál fogva karanténba került, akár szoros kontaktként és erre szeretnék választ is kapni, hogy ez megoldhatóe , akár pozitivitása miatt került otthoni karanténba. Kimentek hozzá, megcsinálták a PCR-tesztet, de kapaszkodjanak meg, még az egészségügyi dolgozóknak is hat-hét napot kell várni jelen pillanatban arra, hogy eredmény legyen; akár negatív, akár pozitív, teljesen mindegy, itt a várakozási időn van a hangsúly. Ha azt szeretnénk, hogy a rendszer működjön, és az a támasz meglegyen, az egészségügyi dolgozóknak a létszáma, akkor első lépésben az ő szűrésüket és eredményüket statimos jelzéssel, tehát sürgősségi jelzéssel ellátott beutalóval kell intézni; azért, hogy ők minél előbb vissza tudjanak menni a rendszerbe. Kérdezem tehát ezért a miniszter asszonyt, megoldhatóe az, hogy egészségügyi dolgozók, szociális dolgozók esetében az ő PCR-tesztjüket 24 órán belül megcsinálják, hiszen ha őnekik hat napig otthon kell maradniuk, ez a rendszer összeomlik. Mondjuk először szerintem azt az összes országgyűlési képviselő nevében, hogy mi itt most könnyen meg fogjuk szavazni ezt a törvényt, hiszen kell. Aki ezt a rendszert fenntartja, működteti és megvédi Magyarországot és köztük az országgyűlési képviselőket, azok az egészségügyi dolgozók, de most először ne azt mondjuk, hogy előttünk, hanem mondjuk azt, hogy utánunk, mutassunk példát! Az ő kéréseiket tolmácsoltam önöket, ebben segítsenek nekik! Köszönöm, hogy meghallgattak.
Köszönöm szépen, képviselő úr. A következő felszólaló a KDNP képviselőcsoportjából Hollik István képviselő úr. Parancsoljon, öné a szó. [[Arató Gergely: Nagyon hiányzott!]]
Köszönöm szépen, elnök úr. Ha megengedi, akkor röviden reagálnék azokra a megjegyzésekre, amelyeket a baloldaltól hallhattunk. [[Arató Gergely: Nem szükséges!]] Elsőként: nyilván örömteli dolog, hogy a Jobbik felszólalói megerősítették, hogy ma igennel fognak szavazni, ugyanakkor lenne egy nagyon fontos kérésem önökhöz. Akkor, amikor kinyilvánítják, hogy igennel fognak szavazni, több képviselőjük is a Facebookra a következőt teszi ki: „Orbánék Kínával és Oroszországgal tárgyalnak a vakcináról, miközben a német BioNTech és az amerikai Pfizer gyógyszercégek több mint 90 százalékos hatékonyságú koronavírus-vakcinát fejlesztettek.” Költői kérdésük: „Újabb fatális hiba Orbánék részéről?” Tisztelt jobbikos Képviselőtársaim! Miért akarják követni Korózs Lajos példáját [[Arató Gergely: Mi a válasz?]] , és miért terjesztenek hazugságokat? Hát, önök is jól tudják, a miniszterelnök úr is többször elmondta, hogy minden, az Európai Bizottság által elindított vakcinabeszerzésnek Magyarország részese. Miért hazudnak? Tehát ha most végre rájöttek arra, hogy felelősségük van, és itt most igennel kell szavazni, akkor viszont az a tiszteletteljes kérésünk is lenne, hogy ilyen álhíreket, legyenek szívesek, ne terjesszenek a jövőben. Korózs Lajos képviselő úrhoz viszont összesen kettő darab kérésünk lenne: egy szó és egy tett. A szó úgy hangzik, hogy „elnézést”, a tett pedig úgy, hogy végre veszi a sátorfáját, és lemond a Népjóléti bizottság vezetéséről. Ön erre alkalmatlanná vált [[Taps a kormánypártok soraiban.]] , és sajnos az a helyzet, hogy ezt az iménti vezérszónoki felszólalása is megerősíti, hiszen folytatta az álhírek terjesztését. A saját felszólalásában elmondja azt, hogy nincsenek meg az adatok, és nem lehet tudni, hogy például mennyien vannak lélegeztetőgépen, majd egy perc sem telt el, és a mai adatot ön szám szerint ismertette. Hát, képviselő úr, ne hazudjon tovább, ne keltsen álhíreket, legyen szíves, mondjon le a Népjóléti bizottság elnöki pozíciójáról, arra egyértelműen méltatlanná vált! A DK megjegyzéseire, amelyek a szociális krízisre vonatkoztak, csak annyit mondok, hogy a Gyurcsány-féle megszorítások pártjától nem igazán hiteles megszorításokról, illetve szociális krízisről hallani. [[Dr. Vadai Ágnes közbeszól.]] Tordai képviselő úr itt bizalomhiányról beszélt. Ha valóban a magyar társadalomban bizalomhiány lett volna, ami az ön állítása szerint alkalmatlanná teszi [[Arató Gergely közbeszól.]] a magyar társadalmat a sikeres védekezésre, akkor mivel magyarázza azt, hogy bár önök valóban támadták a védekezést, de a járvány első hullámát mégis le tudtuk zárni, és sikeresen védekeztünk ellene? [[Tordai Bence közbeszól.]] Illetve egy kérdésem is lenne önhöz, képviselő úr. [[Tordai Bence közbeszól.]] Önök tényleg azt gondolták, hogy a bizalom helyreállításához, a bizalom megerősítéséhez azzal kell hozzájárulni, hogy Szabó Timea képviselőtársa bejön ide, és azt hazudja, hogy a világon a legtöbben a koronavírus-járványban Magyarországon haltak meg? Ezt ön komolyan gondolja? Legyenek szívesek, önök is hagyják ezt abba! [[Közbeszólás a kormánypártok soraiból: Mondjon le! Tordai mondjon le!]] Keresztes frakcióvezető úr azt mondja, hogy a Népjóléti bizottságnak működnie kell. Frakcióvezető úr, ebben egyetértünk, csak akkor legyen szíves hátrafordulni, és ön is győzze meg a szövetségesét, Korózs Lajos elnök urat, hogy mondjon le az elnöki pozíciójáról. Ennyit a reakciókról. Nehéz helyzetben vagyunk, ez teljesen világos. Sajnos, azt láthatjuk, hogy például a Magyarországhoz hasonló méretű vagy lakosságszámú Belgiumban a múlt héten volt olyan nap [[Dr. Vadai Ágnes: A nemzeti konzultáció ötödik kérdése…]] amikor majdnem háromszor annyian hunytak el, mint Magyarországon, közel 300 ember. Tehát lehet látni, hogy egész Európában nehéz a helyzet, és ahhoz, hogy ezt a helyzetet kezelni lehessen, szükség van a kormány gyors és hatékony intézkedéseire. [[Dr. Vadai Ágnes: Csak látnánk!]] A kormány eddig is, az első hullámban is mindig három szempontot mérlegelt [[Dr. Vadai Ágnes: Első: Mészáros Lőrinc…]] : elsődleges természetesen az emberek életének a megvédése, hiszen az emberi élet az első; a második az egészségügyi rendszer ellátásbiztonságának a garantálása; a harmadik pedig Magyarország működőképességének a fenntartása, amennyire ezt az egészségügyi helyzet megengedi. A kormány eddig is úgy hozta meg az intézkedéseit, hogy ennek a három szempontnak megfelelt, ezután is így fog cselekedni, ezért kell megadnunk neki ezt a felhatalmazást ezzel a törvénnyel, amely előttünk fekszik. Ráadásul ennek van jelentősége, hiszen úgy látom, hogy a tegnap bejelentett intézkedéseket egyébként önök is támogatják, de ezeket az intézkedéseket csak akkor lehet életbe léptetni, ha ma az előttünk fekvő törvényjavaslatot megszavazzuk. Kérem, tegyenek önök is így, mi így fogunk tenni. Köszönöm szépen. [[Taps a kormánypártok soraiban.]]
Köszönöm szépen, képviselő úr. A Párbeszéd képviselőcsoportjából Mellár Tamás képviselő úr következik rendes felszólalásra. Parancsoljon!
Köszönöm szépen a szót, elnök úr. Tisztelt Ház! Nagy örömömre szolgál, hogy a mai alkalommal tárgyaljuk ezt a törvényjavaslatot. Azt gondolom, már a 24. órában vagyunk, és éppen itt lett az ideje annak, hogy ez napvilágot lásson. Én a magam részéről támogatom, és meg fogom szavazni ezt a törvényjavaslatot, mert azt gondolom, hogy elkerülhetetlenül fontos.De éppen azért, hogy ne kerüljünk újból ilyen hasonló, nehéz helyzetbe, szeretném önöknek felhívni a figyelmét arra, hogy nem véletlenül kerültünk ebbe a helyzetbe, ugyanis, ha visszapörgetjük az időt, akkor azt látjuk, hogy április elején a kormány kijött egy gazdaságvédelmi programmal, amelyről azt mondta a miniszterelnök úr, hogy ez történelmi jelentőségű és történelmi nagyságú védelmi program. Mi már abban az időben, április közepén, tizenöt magyar közgazdász társaságában ezt kétségbe vontuk, és azt mondtuk, hogy sajnálatos módon ez a fajta védekezés kevés lesz ahhoz, hogy a válságot megállítsa. Sajnálatos módon igazunk lett, és augusztusra kiderült egyébként, hogy a történelmi védekezőcsomagból egy történelmi visszaesés lett, hiszen példátlan visszaesés alakult ki a magyar gazdaságban. [[15.20]] Miért mondom ezt? Mert ennek lett az a következménye, hogy szeptember-októberben a kormány éppen azért, mert a gazdasági ügyeket szerette volna előtérbe helyezni és védeni a gazdaságot a további visszaeséstől, ezért nem lépett a víruskezelés frontján egyáltalán, pedig már látható volt, hogy szükség lenne komoly beavatkozásokra, de azt is érzékelte, hogy akkor ez a gazdaságban negatív folyamatokat fog beindítani. Ezért volt a késlekedés egészen november elejéig. Most megint egyébként egy hasonló helyzetben vagyunk, mert most ezek az intézkedések igen komoly negatív hatást fognak gyakorolni a gazdaságra. Ezért azt szeretném javasolni a kormánynak, önöknek, kormánypárti képviselőknek, hogy vegyék ezt figyelembe, és most szavazzák meg, illetve most nagyon gyorsan tegyenek olyan intézkedéseket, amelyek egyfelől az embereknek, másfelől pedig az önkormányzatoknak adnak több pénzt, hiszen ez a kulcsa annak, hogy ne legyen jelentős visszaesés. Ugyanis az, hogy állami beruházásokat indítanak, nem oldja meg ezt a problémát, hiszen egy krónikus kereslethiány van a gazdaságban. Sokkal inkább arra lenne szükség, amit már elmondtak itt a képviselőtársaim is, hogy ki kellene terjeszteni a bérpótlást 80 százalékra, a családi pótlékot emelni, az álláskeresési járadékot fölemelni, a táppénzt fölemelni száz százalékra. [[Folyamatos közbeszólások a kormánypárti sorokból, köztük: Százszázalékos táppénz?!]] Ezek mind-mind olyan intézkedések lennének, amelyek az alacsony jövedelmű háztartásokon segítenének, és ezeknek a háztartásoknak a vásárlása egy pozitív multiplikátorhatást hozna be, és ezzel csökkenthetné a gazdasági visszaesést. Ha ezt nem teszik meg, akkor megint az lesz, hogy a későbbiekben majd azt fogjuk látni, hogy a gazdasági visszaesés túszul ejtette a járvány válságkezelését, és újból ugyanaz a probléma fog előállni. Tehát erre szeretném fölhívni az önök figyelmét, hogy jó lenne, ha most nem várnának, hanem párhuzamosan ezeket az intézkedéseket is meghoznák. Végül pedig Hollik István képviselő úrnak szeretnék annyit mondani, hogy én itt voltam, amikor Szabó Timea elmondta azt a beszédét, és nem azt mondta, amit Hollik István állított. [[Folyamatos közbeszólások a kormánypárti sorokból, köztük: De igen!]] Nem azt mondta. Szabó Timea azt mondta, hogy a pozitív tesztet mutatókhoz képest volt Magyarországon a legmagasabb és a legnagyobb a halálozási szám. [[Zaj, folyamatos közbeszólások a kormánypárti padsorokból, köztük dr. Rétvári Bence: Az sem igaz!]] Ez egészen más, mintha azt mondta volna, hogy az összeshez. Tessenek visszanézni ezt a dolgot, hogy milyen számokról beszélünk, hogy milyen számokról vitatkozunk! Köszönöm szépen a figyelmet.
Köszönöm szépen, képviselő úr. A maradék időre rendes felszólalásra Keresztes László Lóránt képviselő úr, frakcióvezető úr következik, az LMP képviselőcsoportjából. Parancsoljon!
Köszönöm, elnök úr, a szót. Megszólítottak, tényleg nagyon gyorsan szeretnék reagálni röviden Hollik képviselő úr kérdésére. Korózs képviselő úr ügyéről én elmondtam a véleményemet és azt is, hogy úgy tudom, hogy Korózs képviselő úr elnézést kért. Nem költői kérdésnek szánom azt, most nincs itt Hollik képviselő úr, de jobbikos képviselőtársam idézte Gulyás miniszter úrnak a tavasszal tett súlyos és felelőtlen kijelentését: elnézést kérte miniszter úr ezért a kijelentésért? Most nem fogom szó szerint idézni, mert ez egy veszélyes kijelentés, és kezdeményeztéke a miniszter úr lemondását? Ez lenne a kérdésem ezzel kapcsolatban.Hende Csaba képviselő úr egészen konstruktív hozzáállást tett, az együttműködés fontosságáról beszélt, én ezt fontosnak tartom, arra szeretném kérni a kormánypárti képviselőket, államtitkárokat, hogy az érdekvédelmi szervezeteket, szakszervezeteket, szakmai szervezeteket és az önkormányzatokat önök is tekintsék partnernek. Még egy utolsó gondolat: Vejkey képviselő úr az ellenzéket azzal vádolta a hétpárti egyeztetésre utalva, egy rossz demokráciafelfogásként, hogy az ellenzéki képviselők olyan feltételt támasztottak volna, hogy olyan elem épüljön be, hogy a frakcióvezető leadhassa minden frakciótag után a szavazatát. Arra kérem képviselő urat, hogy mielőtt felszólal, konzultáljon a kormánypárti frakcióvezetőkkel, az ellenzék nem élt ilyen javaslattal. Valóban elhangzott egy ilyen felvetés a hétpárti egyeztetésen, de a kormánypárti oldalról érkezett ez a felvetés. Úgyhogy szeretném kérni, hogy jobban tájékozódjon, képviselő úr, mielőtt az Országgyűlésben föláll és valamiféle alaptalan vádat fogalmaz meg az ellenzéki képviselők demokráciafelfogásával kapcsolatban. Köszönöm szépen, elnök úr.
Köszönöm szépen, frakcióvezető úr. Bana Tibor képviselő úr következik rendes felszólalásra. Parancsoljon, képviselő úr, öné a szó.
Köszönöm a szót, elnök úr. Tisztelt Képviselőtársaim! Támogatom az előttünk fekvő javaslatot, amely a koronavírus-járvány második hullámának kezelésére vonatkozik, és úgy tűnik, hogy egy nagyon jelentős többséggel fogjuk ezt megszavazni ma itt az Országgyűlésben. Már csak azért is, mert magam is fontosnak tartom azt a Szabó Dezső-i mondást, hogy „minden magyar felelős minden magyarért”, amit tegnap Hende Csaba képviselőtársam még tévesen Széchenyi Istvánnak tulajdonított, örülök, hogy ezt korrigálta a mai napon. [[Közbeszólások a kormánypárti padsorokból, köztük: Ez legyen a legnagyobb gond!]] Bár ez lenne a legnagyobb hiba, hiszen az elmúlt hónapok során sajnálatos módon azt tapasztalhattuk, hogy a konstruktív ellenzéki javaslatokat nem fogadták be, és már bizottsági szinten elutasították ezeket.Éppen ezért, azzal együtt, hogy mint jeleztem, igennel fogok szavazni, szeretném hozzátenni, hogy számtalan olyan fontos pontot itt, ebben a rövid rendelkezésre álló időben el szeretnék mondani, amelyeket figyelembe kell venniük kormánypárti részről, például az egészségügyi és szociális dolgozók helyzetének javítása érdekében; vagy egy írásbeli kérdésemben is felhívtam arra Kásler miniszter úr figyelmét, hogy a szombathelyi Markusovszky Kórházból történő átvezénylések rendkívül rossz irányba mutatnak. Győrbe helyeztek át onnan orvosokat, és ez nehezíti ott a betegek ellátását, ami komoly problémákat okozhat már a következő napokban. Azt pedig egyenesen felháborítónak tartom, tisztelt kormánypárti képviselőtársaim, ami a tegnapi bizottsági ülésen, a Népjóléti bizottság ülésén történt. Nevezetesen, hogy önök nemes egyszerűséggel kivonultak akkor, amikor számtalan olyan ellenzéki javaslat lett volna a bizottság asztalán, amely a jelenlegi helyzetben a koronavírus-járványban segíteni szándékozott volna honfitársainknak. Ilyen volt például az az indítvány, amelyet benyújtottam az alapellátásban tevékenykedő egészségügyi szakdolgozók bérhelyzetének és munkakörülményeinek javítása érdekében. Így aztán ennek a megvitatására sem kerülhetett sor, pedig fontos lenne, hogy ők is az egészségügyi bértábla hatálya alá tartozhassanak, és közvetlenül a Nemzeti Egészségbiztosítási Alapkezelőtől kapják a fizetésüket. Láthatjuk azt, és az elmúlt napok eseményei ezt felgyorsították, hogy a pályaelhagyás nagyon is jelentős az egészségügy területén, és a szabadságok kérdését is fontos lenne körüljárni. Ezért lett volna jó az, ha a tegnapi bizottsági ülésen nem úgy cselekednek a fideszes képviselőtársaim, ahogy az megtörtént. A Magyar Egészségügyi Szakdolgozói Kamara is egyértelművé tette egyébként azt, hogy az egészségügyi bértábla alá kellene tartozniuk azoknak, akik az egészségügyi alapellátásban tevékenykednek. Néhány nap múlva, 12-én itt a szociális munka napja, segítenünk kell a szociális dolgozóknak is, a mikro- és kisvállalkozásoknak is támogatást kellene nyújtani, erre is volt konkrét javaslatom, a nyugati határszélen ez különösen komoly problémát jelent. Tesztelésre, ingázókra vonatkozóan is tettem ilyen indítványokat, vagy éppen a munkájukat vesztett Vas megyeiek, adott esetben a szombathelyiek segítése érdekében. Sajnos, ezeket nem támogatták. Ma a turizmus, vendéglátás területén dolgozók fognak kiállni magukért. Kérem, hogy ezeket is vegyék figyelembe, és végezetül engedjék meg, hogy megköszönjem mindenkinek a munkáját, aki erőn felül teljesített az elmúlt hónapok során, és most is helytállnak, és jó egészséget kívánok mindenkinek. Nagyon szépen köszönöm a figyelmüket.
Köszönöm szépen, képviselő úr. Most kettőperces felszólalások következnek. Szilágyi György képviselő úr következik, a Jobbik képviselőcsoportjából, az időkeret terhére. Parancsoljon!
Köszönöm szépen a szót, elnök úr. Hollik képviselő úr felszólalására szeretnék reagálni, aki a felszólalásában nagyjából azt mondta, hogy a második hullámnak megvan a megoldása, Korózs Lajos mondjon le. Nem tudják rákenni másra a felelősséget, uraim! Higgyék el nekem, hogy egy ilyen járvány idején az a legfontosabb dolog, hogy a kormány miként viselkedik, milyen példamutatással jár elöl. Sorolhatnánk mi is sorban a dolgokat, hogy ne kettős mérce legyen. Amikor Farkas Örs, a Kormányzati Tájékoztatási Központ szóvivője maszk nélkül fotózkodik egy mérkőzésen; amikor Gulyás Gergely Miniszterelnökséget vezető miniszter azt mondja: „azt is látjuk és tudjuk mondani, hogy valójában mi, akik itt a teremben jelen vagyunk, nyugodtan összevissza fertőzhetjük egymást, abból legfeljebb egy kellemetlen influenza tünetei következnek”; vagy amikor Orbán Viktor szeptember 17-én azt mondja: „mindenki megnyugodhat, mert ha elkapja a betegséget, meg fogjuk gyógyítani” azóta több száz ember halt meg , amikor ilyen kijelentéseket tesznek, akkor ne próbálják másra kenni a felelősséget! A jelenlegi helyzet az önök felelőssége, a Fideszé és a kormányé. Önök állították elő ezt a helyzetet, önök azok, akik miatt ebben a helyzetben van ma Magyarország, és igenis, mi segíteni fogunk abban, hogy ki tudjanak lábalni ebből a helyzetből, de nem önök, hanem Magyarország és a magyar emberek, mert az a legfontosabb. Köszönöm szépen, hogy meghallgattak.
Köszönöm szépen, képviselő úr. Volner János képviselő úr következik kettőperces felszólalásra. Parancsoljon, képviselő úr! [[15.30]]
Köszönöm szépen, elnök úr. Tisztelt Képviselőtársaim! Tordai Bencét szeretném azért arra emlékeztetni, amikor számonkér bárkit is, hogy az ön közvetlen főnöke az, aki egyébként Gyurcsány Ferenc volt egészségügyi miniszterétől rendelt maszkokat, és más, a szocialistákhoz köthető milliárdosoktól. Értem én persze, hogy kellett egy ember, aki hozza a panaszkodó kisfiú karakterét a politikában politikai innovációként, ez az ön főnöke, Karácsony Gergely, akinek mindig sír valamiért a szája, már bocsánat a kifejezésért [[Derültség a kormánypártok soraiban.]] , de hol a pénzhiányra panaszkodik, hol azért, hogy szívatják, hol azért, mert elveszik a játékát. Mindig van valami újdonság, de, képviselő úr, azért önök mégiscsak a szocialista vállalkozóktól, a vörösbáróktól vásárolnak, miközben az ország egyébként vészhelyzetben igyekszik az egészségügy jelentős problémáit elhárítani. Hát, azért hadd kérdezzem meg önöket ilyenkor, hogy hol van ilyenkor az átláthatóságért felelős, momentumos főpolgármester-helyettes. Nem teszi a dolgát? Teljesen véletlen, hogy mindig pont Gyurcsány Ferenc emberei jutnak az eszükbe, amikor közpénzeket kell elkölteni? Vajon jogos ez a felvetés ön szerint, vagy pedig nincs ezzel semmi probléma, megy tovább a világ, úgy akarják leváltani a Fideszt, hogy visszahozzák helyette a Demszky-Hagyó-korszak nokiás dobozait, de jelzem egyébként, hogy ennyi pénzhez már kevés lesz a nokiás doboz, mert már régen túlnőttek ezen. Nagyon fontos erre a kérdésre választ adni, képviselő úr, van még időkerete, tegye meg, hogy felemelkedik, és elmondja a véleményét róla. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. A KDNP-ből Nacsa Lőrinc képviselő úr következik kétperces felszólalásra.
Köszönöm szépen. Tisztelt Elnök Úr! Tisztelt Országgyűlés! Riasztó állapotban lehet az MSZP, ha Tóth Bertalan az őszi ülésszak egyik legfontosabb járványügyi vitájára beküldte a Németh Attila tanácsaival megtámogatott járványügyi szakértőjüket, Korózs Lajost, aki a dicstelen producersége után a hétvégén folytatta a hazudozást: most statisztikusnak állt, és meghamisított halálozási statisztikákat. Itt is, a felszólalásában egyfolytában hazudozott. Ön rémhíreket kelt, pánikot kelt, és megtéveszt. Önök szerint ilyen a Népjóléti bizottság elnökének az ismertetőjele? Ilyennek kellene lennie a Népjóléti bizottság elnökének, aki egyfolytában hazudozik egy világjárvány kellős közepén?! Képviselő úr, most itt a táppénzről beszélt, ön volt a Szociális és Munkaügyi Minisztérium államtitkára, amikor szemrebbenés nélkül 10 százalékkal megvonták a táppénzt a válságban. [[Soltész Miklós: Szégyelld magad!]] Szemrebbenés nélkül! Az, hogy most folyamatosan statisztikákat hamisít, az mindennek a legalja. Magyarázkodhat itt, képviselő úr, de önnek valahogy mindig meggyűlik a baja az információkkal és a valósággal. Tordai képviselő úr azt mondta, hogy róluk másoltuk a mostani előterjesztést. Hát, képviselő úr, mi nem akarjuk kitiltani a nyugdíjasokat a tömegközlekedésből, ahogyan ezt önök szerették volna. És, tisztelt jobbikos, LMP-s, DK-s, MSZP-s és párbeszédes képviselők, önök mostantól mindvégig cinkostársak, amíg Korózs Lajos marad a Népjóléti bizottság elnöke, és nem hívják vissza őt onnan, mert méltatlan lett, hogy ezt a pozíciót betöltse. [[Jakab Péter: Ez kevés lesz, barátom, kevés lesz!]] Önök itt mind cinkostársak mostantól. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. A következő köri rendes felszólalásokra térünk át. A Fidesz képviselőcsoportjából Bencsik János képviselő úr következik. Parancsoljon!
Köszönöm a szót, elnök úr. Tisztelt Országgyűlés! A járványhelyzettel sújtott veszélyhelyzetben legfontosabb az egészség védelme és az egészség helyreállítása, a gyógyítás és a gyógyulás feltételeinek a biztosítása. De ugyanilyen fontos a gazdaság működőképességének a fenntartása is, azzal együtt, hogy szavatolni kell a közszolgáltatásokhoz való hozzáférést is. Mégis van egy olyan terület, amelyről az előterjesztői expozéban már szó volt, de a vita során nem merült föl, ez pedig az, hogy egy veszélyhelyzet idején az alapvető állampolgári jogokat is csak méltányos feltételek és keretek között szabad korlátozni. Az általam képviselt Tatai-medencében jelenleg egy helyi népszavazási kezdeményezés van folyamatban. A veszélyhelyzet kihirdetésének napján mindösszességében hét nap volt hátra az aláírásgyűjtési lehetőségből. Több mint hatezer tatai lakos adta a nevét a kezdeményezéshez. A jelenleg hatályban lévő szabályozás szerint meg kellene semmisíteni ezt a hatezer támogató aláírást, és a járványhelyzet lejártakor újra kellene indítani az egész helyi népszavazási kezdeményezést. Ez, azt gondolom, mindannyiunk által méltánytalannak mondható helyzet mind a népszavazást kezdeményezők, mind pedig a népszavazást támogató polgárok irányába. Éppen ezért kezdeményeztük a Törvényalkotási bizottság felé azt, hogy ne megszakadjon ez az eljárás, és általánosságban a helyi népszavazások ne szakadjanak meg, hanem csak szüneteltetésre kerüljenek, és amikor a járványhelyzet időszaka lejár, akkor onnantól kezdve folytatódhasson, a törvényben előírt határnapok betartása mellett. Tisztelettel köszönöm a Törvényalkotási bizottságnak, hogy ezt a korrekciót a módosító indítványukban rögzítették, így lehetőség nyílik mindannyiunk számára az összegző indítványban szerepeltetik arra, hogy támogassuk azt is, hogy az egészség megóvása, a gazdaság működőképességének biztosítása mellett az alapvető állampolgári jogok is, amelyek egy helyi népszavazással kapcsolatosak, továbbra is életben maradjanak, és méltánytalan hátrány ne érje se a kezdeményezőket, se pedig a választópolgárokat. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Varga-Damm Andrea képviselő asszony következik, a rendelkezésére álló időkeret mértékéig. Parancsoljon, képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Én a kormánytól már csak azt szeretném kérdezni, hogy márciusban miért nem kaphattunk egy ugyanilyen előterjesztést. Miért kellett márciusban egy belpolitikai zűrzavart előhozni azzal a veszélyhelyzeti törvénnyel, amelyet tulajdonképpen nem is használtak egy percig sem? Merthogy semmilyen más módon a kormány nem végezte a tevékenységét, mint amit majd ezen törvény megszavazása után fognak. Miért kellett felhasználni a járvány elejét arra, hogy az ellenzéket lejárassák, és az emberekkel azt érzékeltessék, hogy az ellenzék nem akar a járvány elleni védekezésben részt venni? Nem kérdés ma egyetlenegy ellenzéki képviselő számára sem, hogy megszavazza ezt a javaslatot, de ugyanilyen javaslatot márciusban is megszavaztak volna a parlament ellenzéki képviselőcsoportjai és képviselői. Egyszerűen nem értem, képviselőtársaim, hogy azt az energiát, amit akkor a belpolitikai zűrzavarra fordítottak, miért nem arra fordították, hogy a járvány elleni védekezés szakmai színvonalát teremtsék meg, és mindazokat az eljárásrendeket dolgozzák ki, amelyeket a második hullámban már a vállalatok, a különböző szervezetek, iskolák, egészségügyi intézmények végre tudtak volna hajtani, és nem azt hallanám, és nem azt látnám az írásból, a veszprémi kórházból, a nővérkéktől és az orvosoktól, hogy: Andrea, karácsonyra mindannyian ki fogunk dőlni. Köszönöm a figyelmüket.
Köszönöm szépen, képviselő asszony. Tisztelt Képviselőtársaim! Kérdezem önöket, kíváne még valaki a vitában felszólalni. [[Nincs ilyen jelzés.]] Jelentkezőt nem látok. Az összevont vitát lezárom.Tisztelettel megkérdezem Varga Judit miniszter asszonyt, hogy kíváne a vitában elhangzottakra válaszolni. [[Jelzésre:]] Tisztelt Miniszter Asszony! 9 perc 30 másodperc az időkerete. Parancsoljon, öné a szó.
Köszönöm szépen, elnök úr. Tisztelt Ház! Így is elszaladtunk az idővel, ezért nem szeretném húzni a beszédidővel tovább az időt. Az előterjesztés előadójaként örömmel töltött el, hogy jogi kritikai észrevételt senki nem fogalmazott meg, úgyhogy innen köszönöm a kollégáimnak a gyors szakmai munkát. Engedjék meg, hogy a nagy képre felhívjam újra a figyelmet! Több mint 50 millió koronavírus-fertőzöttet regisztráltak eddig világszerte, és az áldozatok száma meghaladta az 1,2 millió főt. Ez a nagy kép. Sok minden elhangzott itt a teremben, sok politikai felszólalást hallhattam, én csak három fontos gondolatot szeretnék önöknek adni útravalóul, mielőtt szavaznak a törvénytervezetről. Minden időben történt a magyar intézkedéseket tekintve. Ugye, sok statisztikát hallhattunk itt, ez nem egy verseny, az igazi verseny a világban a vakcináért zajlik, tisztelt képviselő hölgyek és urak. Ebben a versenyben mindenki ugyanúgy érdekelt. [[15.40]] De ha már sokszor mondtuk azt, hogy Ausztria a mi laboratóriumunk, akkor engedjék meg, hogy felhívjam a figyelmet arra, hogy Ausztriában október 31-én döntöttek ugyanilyen szigorításokról, amikor 5243 fő volt az új fertőzöttek száma, ami egymillió lakosra vetítve 592 főt jelent. Magyarországon alig 9 nappal később történtek hasonló, korlátozó intézkedések, ahol a napi új fertőzöttszám 5162 fő volt, egymillió lakosra vetítve 528 fő. Tehát azonos időben, a járvány azonos szakaszában hoztuk meg ugyanazokat a lépéseket. Járt utat a járatlanért nem érdemes egy ilyen rendkívül bizonytalan helyzetben feladni. A vakcináért folyik a legigazibb verseny, és én úgy gondolom, hogy addig védekezni kell. Az eszközeink megvannak, lélegeztetőgépből az egy főre jutó lélegeztetőgépek számában világelsők vagyunk. A kórházi ágyak számát tekintve Európában a harmadik legjobb helyen állunk. De tudjuk, hogy vannak véges számok is. Tudjuk, hogy az egészségügyi dolgozókat, az orvosokat noha a teljesítőképességük maximumát nyújtják nem terhelhetjük agyon, fontos, hogy le tudjuk lassítani a járvány terjedését. Ezek az intézkedések és a jövőben meghozandó intézkedések erről szólnak. Ehhez kértem én az önök támogatását ma, hogy addig maradhassanak hatályban 90 napon keresztül , amíg minden reményünk szerint a vakcina el fog érkezni. Úgy gondolom, hogy az összefogás és a fegyelmezettség a nemzet igazi erőtartaléka. Ezeknek az erőtartalékoknak a mozgósítására kérem önöket is és a magyar állampolgárokat is; és ne ismételjük meg azt a tavaszi szégyent, amikor a magyar kormány felelősen a védekezéssel volt elfoglalva, miközben az ellenzéki, baloldali képviselők külföldön és belföldön is a magyar kormány védekező intézkedéseit próbálták gyengíteni. Kocsis frakcióvezető úr utalt arra, hogy itt azt is kérjük önöktől, hogy a kommunikációra is figyeljenek, hiszen azok is gyengítik ezeket az intézkedéseket, ezeknek a hatását. [[Moraj az ellenzék padsoraiban.]] Felmerült egyszer egy felszólalásban, hogy a rémhírterjesztés minthogyha külön szakmához lenne kötve. Nem, tisztelt képviselő hölgyek és urak, az szakmától, beosztástól függetlenül mindenkire vonatkozik Magyarországon, hiszen mindannyiunk felelőssége, hogy ezt a járványt le tudjuk győzni, hogy sikeresek lehessünk a második hullámban is. Úgyhogy kérem a tisztelt képviselő hölgyek és urak támogatását a törvényhez. Köszönöm szépen. [[Taps a kormánypárti padsorokban.]]
Köszönöm szépen, miniszter asszony. Tisztelt Országgyűlés! A határozathozatalra a következő percekben fog sor kerülni. Most a napirend szerinti határozathozatalokkal folytatjuk munkánkat. A mai határozathozatal során minősített többséget igénylő törvényjavaslat elfogadásáról is döntünk. Felhívom szíves figyelmüket, hogy határozati házszabály 50. § (3) bekezdése alapján, amennyiben a törvényjavaslat zárószavazása során az Országgyűlés nem fogad el minősített többséget igénylő rendelkezést, ez további külön döntés nélkül is kiterjed az el nem fogadott szabályozás sarkalatosságára utaló rendelkezés elhagyására is. Ebben az esetben az egyszerű többséggel történő zárószavazás az előterjesztés ekképpen módosult szövegéről történik. Mielőtt megkezdjük, tisztelt képviselőtársaim, a szavazási eljárást, részben kérem az Országgyűlés technikai személyzetét, hogy ellenőrizzék a patkóban, rendben vannake a szavazógépek átváltásával, és a szavazógépek működőképessége ellenőrzése érdekében pedig szokásainknak megfelelően jelenlét-ellenőrzést tartunk. Kérem képviselőtársaimat, hogy nyomják meg a szavazógépük valamelyik gombját. Kérem, most szavazzanak! [[Jelenlét-ellenőrzés. A táblán látható eredmény: jelen van 179, távol van 20.]] 179-en vagyunk jelen, tisztelt képviselőtársaim, 20 képviselőtársunk van távol. Soron következik a koronavírus világjárvány második hulláma elleni védekezésről szóló T/13571. számú törvényjavaslathoz benyújtott összegző módosító javaslatról történő döntés és a zárószavazás. Emlékeztetem önöket, hogy mai döntésünknek megfelelően a törvényjavaslatot házszabálytól való eltéréssel tárgyalja az Országgyűlés. A Törvényalkotási bizottság összegző módosító javaslatát T/13571/5., összegző jelentését pedig T/13571/6. számon terjesztette elő. Most az összegző módosító javaslatról döntünk. Arra figyelemmel, hogy ennek 6. pontjában a 4. § új (3) bekezdést megállapító rendelkezésének elfogadásához minősített többség szükséges, a határozathozatalra két részletben kerül sor. Először a minősített többséget igénylő részről határozunk, amelynek elfogadásához a jelen lévő országgyűlési képviselők kétharmadának igen szavazata szükséges. Kérdezem ezért a tisztelt Országgyűlést, elfogadjae a T/13571/5. számú összegző módosító javaslat minősített többséget igénylő részét. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő részét 180 igen szavazattal, 1 tartózkodás mellett, ellenszavazat nélkül elfogadta. Most az összegző módosító javaslat egyszerű többséget igénylő részeiről határozunk. Kérdezem a tisztelt Országgyűlést, elfogadjae a T/13571/5. számú összegző módosító javaslat egyszerű többséget igénylő részeit. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további részeit 180 igen szavazattal, 1 nem ellenében, 1 tartózkodás mellett elfogadta. Tisztelt Képviselőtársaim! Most a zárószavazás következik, amelynek során a törvényjavaslatnak az összegző módosító javaslat elfogadott pontjaival módosított szövegéről döntünk. Felhívom szíves figyelmüket, hogy az Alaptörvény meghatározza a módosult törvényjavaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/13571. számú módosult törvényjavaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés a módosult törvényjavaslat minősített többséget igénylő rendelkezéseit 180 igen szavazattal, 1 nem szavazat ellenében, tartózkodás nélkül elfogadta. Most a módosult törvényjavaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/13571. számú módosult törvényjavaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés a módosult törvényjavaslat egyszerű többséget igénylő rendelkezéseit 180 igen szavazattal, 1 nem szavazat ellenében, tartózkodás nélkül elfogadta. Tisztelt Országgyűlés! Képviselőtársaim! A határozathozatalok végére értünk. Most kettőperces technikai szünetet rendelek el. [[Rövid szünet. Számos képviselő hagyja el a termet.]] [[15.50]] Tisztelt Országgyűlés! Képviselőtársaim! Folytatjuk munkánkat. A napirend utáni felszólalások következnek. [[Mozgás.]] Arra kérem képviselőtársaimat, hogy aki halaszthatatlan fontos ügyben most elhagyja az üléstermet, szíveskedjék ezt minél hamarabb megtenni, hogy a napirend utáni felszólalások rendben elhangozhassanak. Köszönöm szépen. Napirend utáni felszólalásra jelentkezett „Meddig még?” címmel a Jobbik-képviselőcsoportból Z. Kárpát Dániel képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! Miközben a parlament meghozta azon szükséges döntéseket, amelyek egy járványügyi veszélyhelyzetben, úgy érzem, minden frakció által támogatható és támogatandó döntések, azért itt a napi kormánypárti termelési jelentések sorában nem kerültek szóba a magyar munkavállalók és az az elképesztően nehéz helyzet, amelybe a magyar munkavállalók most a járványügyi veszélyhelyzet okozta gazdasági válság következtében kerülnek. Miközben Európa országai sorra versenyeznek különböző megoldások kidolgozásában a kieső munkabérek pótlása tekintetében, az amúgy nagyon harcias és az Európai Unióval és az intergalaktikus kormányzattal is hadakozó Orbán-kormány egészen egyszerűen nem annyira bátor ebben a kérdésben, mint ami a belépő kategóriához elég lenne. A tavasz folyamán, emlékezzünk vissza, a járványügyi veszélyhelyzet harmadik napján a Jobbik letette az asztalra a „Magyar munkahelyvédelmi alap” című konstrukcióját, amely a kieső munkabérek 80 százalékát egy központi alapból visszapótolná, és kiterjesztenénk mindezt azokra is, akik már elveszítették az álláshelyüket. Jegyezzük meg, hogy lényegében az összes ellenzéki párt felsorakozott egy hasonló 80 százalékos konstrukcióval, egyedül az Orbán-kormány volt az, amelyik másfél hónapig gondolkozott azon, hogy egyáltalán milyesfajta megoldást tartana jónak, és az Európai Unió országai közül 14-15. helyen bejelentett valamit, bejelentett egy olyan részleges munkabérkipótlási programot a kieső bérek tekintetében, amely a jobbikos 80 százalékos javaslattal szemben piaci átlagban 10-15, bizonyos szektorokban 20 százalékát volt képes kipótolni a kieső béreknek, nagyon szelektív módon, teljes ágazatok dolgozóit kihagyva, a másik oldalról pedig Európa legszűkmarkúbb munkanélküli-ellátási rendszerét működtetve. Az a három hónapos álláskeresési járadék nagyon csökkentett, alacsony összeggel egészen egyszerűen nem lehet érdemi üzenet a most bajba kerültek számára. Éppen ezért mondjuk azt, hogy haladéktalanul szükség lenne a kieső munkabérek pótlására, ehhez egy olyan központi alap felállítására, amelyre a közteherviselés megközelítéséből multi cégek és bankok is kellene hogy vállalják az arányos terheket, ne csak a pártok, az önkormányzatok, illetve a magyar mikro-, kis- és közepes méretű vállalkozások. Azt is látjuk ugyanakkor, hogy a magyar munkahelyvédelmi alaptól ez a kormányzat fázik, hiszen igyekszik jó látványpékség módjára egy-két milliárd forintba vagy egy-két tízmilliárdba kerülő intézkedéseket úgy felnagyítani, feltupírozni a médiájában, mintha az a magyar sorsot, a magyar jövendőt egyértelműen és önmagában pozitív irányba fordítaná, ugyanakkor teljes társadalmi csoportokat érintő csapásokkal kapcsolatban meg sem szólal. Most a parlamentben tucatnyi alkalommal idéztük azt, hogy ezen a héten is sorra lakoltatnak ki magyar embereket az otthonukból, de még egyszer szeretném hangsúlyozni, hogy a kormányzati termelési jelentésekig nem jutott el a kilakoltatott emberek sorsa. 2010 óta több mint tízezer családról beszélünk, és ez tízezer ingatlanban lakó, egyébként remélő, jövőképpel és úgy gondolja, hogy jövővel rendelkező honfitársunk sorsa. És azt is látjuk mindeközben, hogy a most nehéz helyzetbe került családokat Európa legmagasabb áfakulcsa várja, ami az alapvető élelmiszerek jó nagy részére vonatkozik. A gyermeknevelési cikkek tekintetében is egy világrekorder áfa, brutális adóterhek várnak azokra a családokra, akik kimaradnak a felső középosztálytól fölfelé értendők közül, akik a családi kedvezmények nagy tömegét élvezhetik. A kilakoltatási moratórium elrendelése elmaradt. Emellett elmaradt egy másik fontos jobbikos javaslat keresztülvitele is. A hiteltörlesztési moratóriumot ugyanis tavasszal bátran elrendelte ez a kormány, bár beleépített aknákkal és ketyegő atombombával ezek nélkül a Jobbik is bármikor tudja támogatni ezt a javaslatot , de most őszre leszűkítette mindezt a korábbi érintettek harmadára-negyedére. Ily módon nagyon sokan kerülnek olyan helyzetbe, hogy az állásukat, a munkabérüket, a bevételüket elvesztik, viszont a kamatos kamattal sújtott hiteltörlesztés kötelezettsége a nyakukba szakad. Ezt követően kilakoltathatják őket az otthonukból, és közben kétes vagy valós követelések alapján különböző végrehajtó csapatok a legkisebb nyugdíjból és a legalacsonyabb jövedelemből is 33, illetve 50 százalékot letilthatnak. Ezért szólítom fel a kormányt arra, ha valóban ennyire harcias és bátor, mint amilyennek mutatja magát, rendelje el a kilakoltatási moratóriumot, a részleges végrehajtási moratóriumot, tehát ne lehessen letiltogatni a minimális megélhetéshez szükséges összegeket. És azt is látjuk, hogy a kieső munkabéreket el kell kezdeni pótolni, minimum a 80 százalékukat. Addig ugyanis csak egy foszladozó szociális védőhálóról beszélhetnek, amelyen százezrek fognak kiesni, kizuhanni, ha a kataklizmaszerű válság elmélyül. Ezt pedig mi nem akarjuk szó nélkül hagyni. Köszönöm a lehetőséget.
Köszönöm szépen, képviselő úr. Tisztelt Képviselőtársaim! „Azonnali lépések a kistelepülések védelmében” címmel az LMP képviselőcsoportjából Keresztes László Lóránt frakcióvezető úr jelentkezett napirend utáni felszólalásra. Parancsoljon, frakcióvezető úr, öné a szó.
Köszönöm szépen a szót. Tisztelt Elnök Úr! Valóban, sokat beszéltem már az Országgyűlés ülésein az elmúlt hetekben, az elmúlt hónapokban arról, hogy milyen nehéz helyzetbe kerültek a kistelepülések. Tehát eleve, főleg a periferikus térségekben nagyon nehéz helyzetben vannak ezek a kistelepülések, nagyon rosszak a demográfiai mutatók, borzalmas mértékű az elvándorlás, és elmondhatjuk, hogy az elmúlt években sem sikerült a kormánynak tenni olyan lépéseket, amivel ezt a leszakadást akár csak lassította volna, és láthatjuk, hogy most a kistelepülések a korábbi ciklusokhoz képest is sokkal kevésbé tudnak hozzájutni a legalapvetőbb közszolgáltatásokhoz. De azt is elmondtam, hogy a célkitűzések rendben vannak, ugye, a „Magyar falu” program kitűzött céljaival is egyetértünk, ugyanakkor a rendelkezésre bocsátott források egyszerűen elégtelenek. És hosszan soroltam már, hogy milyen nehezen férnek hozzá a valóban alapvető szolgáltatásokhoz a kistelepülések. Ez a problémarendszer egyik része. A másik pedig az, hogy sajnos ezen kistelepülési kategóriában is megfigyelhető a korrupció, és mondhatjuk, ha lehet egyáltalán ilyen összehasonlítást tenni, hogy még sokkal elítélendőbb vagy még sokkal nagyobb bűn, ha egy ilyen kistelepülést a megválasztott vezető becsap, és az amúgy is nagyon-nagyon szűkösen rendelkezésre álló forrásokat megdézsmálja vagy felelőtlenül gazdálkodik. Persze nyilvánvaló, hogy a korrupció semmilyen szintje felé nem lehet toleranciát tanúsítani, tehát nyilván zéró toleranciát fejezünk ki mi is a korrupció felé, de mégis, én azt gondolom, hogy külön beszélnünk kell arról, hogy sajnos a korrupció az ilyen kicsi települések esetében is meglévő. Én konkrétan egy kistelepülés helyzetéről szeretnék beszélni, amit valóban ilyen szintű esetek érintettek, és ez nagyon nehéz helyzetbe hozta ezt a kicsi falut. Múlt évben itt egy új polgármester kapta meg a megbízatását, és ő feltárta a korábbi ügyeket, és rengeteg olyan korrupciós, korrupciógyanús ügyet tárt a megyében illetékes kormányhivatal felé, ami, mondhatjuk, hogy ezen a településen egy konkrét példaként felmerült, de mondhatjuk, hogy rendszerproblémaként máshol is megjelenhet, ezért is tartom fontosnak, hogy az Országgyűlésben erről beszéljünk. Sajnos, a polgármester úr joggal mondhatja azt, hogy a megyei kormányhivatal lépései nem voltak megfelelők. Egyrészt a kormányhivatal nem tett saját hatáskörében jogi lépéseket, ezt a polgármesterre utalta, illetve semmit nem tett azon rendszerproblémák elhárítása érdekében, amelyek mindenképpen megfigyelhetők. Utána megkeresett engem is polgármester úr, én áttekintettem, és azt tudom mondani, hogy egészen döbbenetes, szinte elképzelhetetlen példákat láttam, hogy milyen módon tudták megkárosítani ezt a települést. Csak egy-két példát mondok, hiszen a sok-sok gyalázatos ügy felsorolására elégtelen egy ilyen ötperces felszólalás. 2012-ben az akkori polgármester 1,2 millió forintért, ami akkor megkérdőjelezhető piaci érték volt, kötött egy adásvételi szerződést a saját fiával, és eladta a falu traktorát a fiának egy képviselő-testületi előterjesztés alapján. Ugyanakkor átruházta utána szerződésben a traktorhoz tartozó, körülbelül egymillió forintot érő tolólapot is a fiára, és ez konkrétan nem szerepelt a testületi döntésben, nem szerepelt azon döntések között, amelyek felhatalmazták a polgármestert. Ezzel konkrétan megkárosította a települést, gyakorlatilag ingyen ruházott át egy egymillió forintos tolólapot. Majd 2016-ban ugyanez a polgármester szintén a saját fia részére értékesített egy területet a településen a piaci ár alatt, és azzal indokolta ezt a döntést, hogy a fia évek óta önzetlenül végez falukarbantartási munkákat. Ez egészen elképesztő! Majd ugyanez a polgármester elindított egy beszerzést, amely 3 millió forintról szólt, egy gépjárműtároló megépítéséről. A kifizetések megtörténtek, ugyanakkor nem épült fel az a gépjárműtároló. Konkrétan elkészült a tervdokumentáció, de azon kívül semmi érdemi nem történt. [[16.00]] Majd hasonlóképpen ugyanez a polgármester többször úgy szavazott a testületi üléseken, hogy érintett volt ugye, a fiával kapcsolatos szerződésekről volt szó , de ezt a vonatkozó szabályok ellenére nem jelezte, nem kérte a szavazásból való kizárását, és így történtek meg a szavazások. Hosszan lehetne sorolni egyébként a bicskanyitogató példákat, hogy mi minden történt meg. Ezeket az ügyeket az új, hivatalba lépő kistelepülési polgármester eljuttatta a kormányhivatalhoz, amely azt a választ adta, hogy ha úgy gondolja, hogy szükséges, akkor tegyen feljelentést, de nem lépett a kormányhivatal, legalábbis nincs tudomásunk róla, hogy ezeket a rendszerproblémákat, az ellenőrzésre és a korrupció kizárására vonatkozó rendszerproblémákat fel lehessen tárni. Hát, engem is megkeresett ez a polgármester. Azt el tudom mondani, hogy természetesen ezekben az ügyekben közösen feljelentést tettünk polgármester úrral. Azt tudom mondani, hogy ezen döbbenetes példákból is kiindulva, és látva sok más olyan problémát, amelyről mondhatjuk, hogy rendszerprobléma, konkrét javaslatokat fogunk tenni annak érdekében, hogy milyen módon lehetne a jogszabályokban csökkenteni, a jogszabályokban kizárni a korrupció, az ilyen szintű pofátlan korrupció lehetőségét kizárni a kistelepüléseken vagy akár bármely más településen. Azzal kapcsolatban is szembe kell nézni a rendszerproblémákkal, hogy miért ennyire elégtelen jelenleg a kormányhivatali struktúra, miért nem tudja kiszűrni ezeket a sok éve megvalósult eseteket, és miért nem tud kialakulni egy olyan automatizmus, hogy ha ilyen esetek a tudomására jutnak, akkor megtegyék a lépéseket. Nagyon bízom benne, hogy ezek a javaslataink célba érnek, és a kormánypárti képviselők többsége is majd támogatja, hogy a korrupciót az ilyen pici településeken is minden eszközzel űzni lehessen. Köszönöm szépen, elnök úr. [[Taps a Jobbik padsoraiból.]]
Köszönöm szépen, frakcióvezető úr. „Minőségi oktatáshoz ideális körülményeket Somogyban!” címmel napirend utáni felszólalásra jelentkezett Steinmetz Ádám képviselő úr, a Jobbik-képviselőcsoportból. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! A fiataloké a jövő, hallhatjuk ezt az örök érvényű igazságot, és gyorsan hozzáteszem, hogy a fiatalok jövője az oktatás minőségén nyugszik, konkrétan azon, hogy a gyermekeink, unokáink az iskolákban milyen szintű képzést kapnak, és milyen tudással vághatnak neki annak a bizonyos nagybetűs életnek. Napjainkban is sok vita folyik arról, hogy mit, milyen minőségben, hogyan tanítsunk a fiataloknak, de, tisztelt képviselőtársaim, abban talán egyetértünk, hogy a minőségi oktatáshoz minőségi körülményekre is szükség van, konkrétan XXI. századi infrastrukturális körülményekre és nem utolsósorban felkészült, elhivatott pedagógusokra, akik anyagilag és társadalmilag is meg vannak becsülve.És akkor lássuk, hogy mi történik Somogyországban a Siófoki Tankerületi Központban! A Balatonvilágostól Véséig terjedő óriási területen közel száz oktatási intézményben tanító pedagógusok kétharmada 45 évnél idősebb, és durván 314 ezer forint bruttóért tanítja sok esetben a halmozottan hátrányos helyzetű vagy a sajátos nevelési igényű gyermekeket. Köztudott, hogy ezeknek a gyerekeknek a képzéséhez nagyfokú tudás és tapasztalat szükséges. Az is látható, hogy a fiatalok körében a pedagógus szakma nem vonzó, nagy a fluktuáció, rengeteg a pályaelhagyó, és nem véletlen ezért, hogy több somogyi falusi iskolában az elmúlt években szünetel az oktatás, vagy akár meg is szűnt az oktatás, mivel a sorozatos pályáztatás ellenére sem sikerült a pedagógusellátást biztosítani. És akkor nézzük meg az infrastrukturális feltételeket! A Siófoki Tankerületi Központ éves szinten durván 900 millió forintot tud arra fordítani, hogy az iskolák eszközbeszerzését biztosítsa, a felújításokat, a karbantartásokat, a fejlesztéseket biztosítsa. És hogy ez mire elég, vagy mire nem elég, engedjék meg, hogy idehozzak egy példát Marcaliból! A Berzsenyi Dániel Gimnázium tetejének szigetelése a hírek szerint ez egy örömteli hír különben meg fog valósulni 80 millió forintból, de vélhetően idén sem lesz pénz a balesetveszélyes sportpálya felújítására vagy az ablakok cseréjére, és idén télvíz idején is valószínűleg a diákoknak a hidegben, a cúgos osztálytermekben kell hallgatniuk az órákat, illetőleg a pedagógusoknak a minőségi oktatást ilyen körülmények között kell megvalósítaniuk. Idehozhatom a Marcali Hétszínvirág Általános Iskolának a helyzetét is. Nem új keletű a probléma. Már három éve lezárták a tetőteret, mert a beázás miatt penészesek, és használhatatlanná váltak a tantermek, a tanári szobák, a mosdók is, az oktatás ily módon ellehetetlenült. Ehhez is rengeteg pénz kellene, ennek az épületnek a felújítására. Tisztelt Képviselőtársaim! A tisztánlátás végett szeretném hangsúlyozni, hogy ezek az épületek jellemzően az önkormányzatok tulajdonában vannak. A vagyonkezelő viszont a tankerületi központ, neki a feladata és egyben kötelessége az épületek rendszeres karbantartása, fejlesztése, felújítása, de erre nincsen pénz, vagy nincsen elég pénz. Éppen ezért én tisztelettel megkérem Magyarország Kormányát, hogy biztosítson forrást a somogyi iskolák fejlesztésére is. Különleges forrást láthatjuk kormányhatározatban az elmúlt hetek eseményeiből is Fejér megyei, Veszprém megyei iskolák kaptak, ez igazából csak a kormány döntése. Az igény megvolna rá. Mi úgy érezzük, hogy igenis a Somogyban tanuló több ezer diáknak is illene biztosítani a minőségi oktatáshoz az ideális körülményeket, a XXI. századi körülményeket. Köszönöm szépen, hogy meghallgattak. [[Taps a Jobbik padsoraiban.]]
Köszönöm szépen, képviselő úr. Ugyancsak napirend utáni felszólalásra jelentkezett a Jobbik képviselőcsoportjából Kálló Gergely képviselő úr: „Mi maradt mára a nagy álmokból?” címmel. Parancsoljon, képviselő úr, öné a szó.
Tisztelt Elnök Úr! Tisztelt Ház! Tisztelt Képviselőtársaim! Mondandóm elején hadd kezdjek idézetekkel! „Eltérően egyes ellenzéki képviselőtársaimtól, én az önkormányzatokat nem elsősorban közhatalmi, hanem közszolgáltató intézményekként definiálom, amelyek emellett látnak el közhatalmi funkciókat. Óriási esélyt látok bennük a helyi energiák felszabadításában, a lakosság közszolgáltatásokkal való ellátásában, a közpénzek elköltésének ellenőrzésében, az érdekeltségeket a lakossági igények kielégítéséhez elengedhetetlen eszközök bővítésében. Valódi lehetőséget, hogy a polgárok önállóan a kezükbe vegyék anyagi és szellemi szükségleteik kielégítését, és megkapják ehhez az állam segítségét.” Ugyanebből a beszédből idéznék még: „Az állam és az önkormányzatok viszonyában természetesen a legfontosabb, mint erre Szabad György képviselőtársam is utalt, az egymást egyensúlyban tartó szerkezetek és jogi garanciák megléte, vagyis a túlhatalomra és mindig a túlhatalomra törő államot mennyire tudjuk állandóan saját illetékességi területére szorítani.”Ezek a mondatok 1990-ben ezen tisztelettejes épület falai között hangoztak el Illéssy Istvántól, aki Dunaújváros és környékének első szabadon megválasztott képviselője volt, és az MDF-kormányban sok hibája volt az MDF-kormánynak ő vitte az önkormányzatiság lefektetését. Nagyon büszke vagyok arra, hogy Illéssy Pistával mind a mai napig jó kapcsolatban vagyok, és segíti a képviselői munkámat. Látszik, hogy Pistáék, Istvánék egy nagyon idealisztikus önkormányzatiságot, egy nagyon idealisztikus tervet tettek le az asztalra és próbáltak megvalósítani. Hittek az emberekben, hittek az önszerveződésben, hittek a lokális önszerveződésben, hittek az önkormányzatok függetlenségében. Harminc évvel túl vagyunk már az első önkormányzatok megalakulásán. És mi maradt ma? Urambátyámrendszer. Az összes önkormányzat ki van szolgáltatva a kormánynak, a Fidesznek, és ha független vagy esetleg ellenzéki, akkor félhet. Példákat is hoztam az elmúlt időszakból. Dunaújvárost emelném ki, körzetem egyik központját, de beszélek más településekről is. 270 millió forint hiteltörlesztés/év; egy olyan hitelt kell törlesztenünk, amely a gyanú szerint és feljelentés is született teljesen szabálytalanul lett felvéve és elköltve. [[16.10]] 200 millió forint mínusz az állami normatívák kiesése és az iparűzésiadó-többlet elvétele miatt. 123 millió forint mínusz a gépjárműadó elvétele miatt, és 7 millió forint mínusz az idegenforgalmi adó kiesése miatt. Ez így összeadva per év 600 millió forint mínusz, mióta új vezetése van Dunaújvárosnak. Önök a járványhelyzetre hivatkoznak, de a legtöbb intézkedést, amit meghoztak, 2024-ig életben tartják. Ennek semmi köze a járványhoz! Most is hadd idézzek valamit: „Havi 50 millió forinttal rövidített meg minket az előző városvezetés és az Orbán-kormány.” Ezt a gazdasági alpolgármestertől, Szabó Zsolttól idézem. De menjünk tovább! Van más település is ugyanis a körzetemben. Perkáta. Perkátán nemrég a fideszes városvezetés lemondott. Tudják, hogy mi előzte meg a lemondását? Sarokba szorította a nem ellenzéki, a nettó független képviselőket, hogy ha lemondanak, csak akkor érkezik meg 330 millió forint a településre fejlesztési célzattal. Hát, nem mondtak le. Somogyi Balázs fideszes polgármesternek kellett lemondania, és mondanom sem kell, hogy egyelőre a kanyarban sincs a pénz. S van még egy nagyon durva dolog, amivel az önkormányzatokat fenyegetni készülnek. Parragh László azt javasolta Orbán Viktornak, hogy az iparűzési adót vegyük el az önkormányzatoktól, illetve ne kelljen megfizetni ezt a vállalkozásoknak. Értem én a lényeget, csak egyet felejtenek el: van olyan település, amelynek az iparűzési adó és a gépjárműadó az egyetlen bevételi forrását jelenti. Ha önök ezt elveszik, akkor sorra fognak csődbe menni a kis- és közepes települések. Ne nyúljanak hozzá az iparűzési adóhoz! De ezt nem csak én javaslom. „Vannak, akik jó, és vannak, akik rossz tanácsot adnak. Győr város polgármestereként azt mondom, hogy ez egy nagyon rossz tanács.” Ezt az önök fideszes polgármestere mondta, Dézsi Csaba. Hallgassanak Dézsi Csabára! Maradok a körzetem szolgája. Köszönöm a szót. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Képviselőtársaim! A napirend utáni felszólalások végére értünk. Tájékoztatom önöket, hogy az őszi ülésszak következő ülésére várhatóan 2020. november 16-án, hétfőn kerül sor. Most megköszönöm mindenkinek a munkáját. Szép, szerencsés napot, szép estét kívánok szerencsés hazatéréssel, és mindenkinek jó éjszakát. Az ülést bezárom.